<header data-type="book">
<h1>幼科證治大全</h1>
<dl class="元資料">
<div><dt>作者</dt><dd>下津壽泉</dd></div>
<div><dt>底本</dt><dd>出自《皇漢醫學叢書》第九冊，1936年上海世界書局刊行（<a href="https://taiwanebook.ncl.edu.tw/zh-tw/book/NTL-9900015281">國家圖書館掃描本</a>）</dd></div>
</dl>
</header>

<h1>序</h1>
<p>夫嬰童良方數千。愚採摭一千餘件。以便日用。近間二三閱之者曰。此書所編。盡取前賢舊方。補瀉溫涼等之劑。摘其要點。能用之者。藏於藥笥。以便調劑遺忘。則豈云無少補乎。</p>
<p><u>寶永六年己丑歲冬十月吉旦攝陽下津氏</u></p>

<h1>一　胎寒</h1>
<p>小兒初生百日內。覺口冷腹痛。身起寒粟。時發戰慄。曲足握拳。晝夜啼哭不已。或口噤不開。名曰胎寒。其證在胎時。母因腹痛。而致寒。經云。胎寒多腹痛。亦有產婦喜啖生冷。或胎前外感風寒暑濕。治以涼藥。內傷胎氣。則生後昏昏多睡。間哯乳瀉白。若不早治。多成慢驚。</p>
<p>【醫林】川白姜散　治產婦胎中受寒。令兒腹痛不乳。</p>
<p>木香　陳皮　檳榔子（各一分）　肉桂　白姜　甘草（各半分）</p>
<p>上水煎。綿蘸與之。嘔加木瓜。丁香。　南豐李氏曰。面青四肢冷。去檳榔子。加當歸。川芎。　東井翁曰。加藿香。砂仁。去檳榔子為良方。</p>
<p>【薛氏】六君子湯　腹痛手足冷。惡寒。依本方。加炮姜以溫中。</p>
<p>【醫統】當歸散　治小兒胎中受寒。面色青白。腹痛啼哭不寧。</p>
<p>當歸　官桂　川芎　白姜（炮）　香附　木香　甘草（各等分）</p>
<p>上為末。每服一字。以乳汁調下。日二服。看大小。加減服之。</p>
<p>【大全】當歸散（楊氏方）　治小兒胎寒。面青。肢冷。大便青黑。腹痛。</p>
<p>當歸　黃耆　細辛　黃芩　龍骨　桂心　赤芍（各半兩）</p>
<p>上為末。每服一字。以乳汁下。</p>
<p>【醫統】今氣散　治小兒胎寒。咳嗽。氣喘。腹脹。</p>
<p>桔梗　陳皮（一錢）　砂仁　茴香（各五分）　白姜（二分半）　粉草（四分）</p>
<p>上為細末。每服一字。空心沸湯調下。</p>
<p>【醫統】參苓白朮散　治小兒脾胃虛寒。瀉泄。不思乳食。</p>
<p>【醫統】白芍藥湯　治胎腹痛。乳母同服。</p>
<p>白芍（炒）　澤瀉（各一錢）　炙甘草　薄荷（各一分）</p>
<p>上水煎。入姜三片。鉤藤一錢。如乳母服宜大劑。</p>

<h1>二　胎熱</h1>
<p>巢氏曰。小兒在胎。母食熱物之物。或熱藥。令兒生下身熱面赤眼開口熱。痰盛喘急。大便不通。小便赤澀。多因胎中受熱。或因誤服溫劑。致令熱蓄於內蒸胎氣。固有此證。若久而不治。則鵝口重舌紫赤丹瘤。急驚風搐。皆由此而生也。</p>
<p>【入門】釀乳方（楊氏方）　主生下面赤眼閉。二便不通。不飲乳。</p>
<p>生地黃（二錢）　澤瀉（二錢半）　豬苓　赤茯苓　天花粉（各一錢半）　茵陳　甘草（各一錢）　山梔子</p>
<p>上水煎。令乳母捏去宿乳。卻服藥。少頃乳之。</p>
<p>【醫統】木通湯　治小兒胎熱諸熱。腸腑開澀。瘡毒丹班。母子同服。</p>
<p>木通　扁豆（各五錢）　大黃　赤茯苓　甘草（各三錢）　瞿麥　滑石　山梔子　車前　黃芩（各一錢）</p>
<p>上入燈心。薄荷。水煎服。</p>
<p>【醫統】甘豆湯　治小兒胎熱。</p>
<p>甘草（一錢）　黑豆（二錢）　淡竹葉（十片）</p>
<p>上入燈心。水煎服。</p>
<p>【準繩】四聖散　治芽兒受熱毒。生下兩目不開。</p>
<p>燈心　黃連　秦皮　木賊</p>
<p>上入棗。水煎澄清。去渣。無時洗面目。自開。後服地黃膏。</p>
<p>【準繩】地黃膏　治小兒胎熱。</p>
<p>山梔子　綠豆粉（各一兩半）　粉草（六錢）</p>
<p>上為末。用生地黃搗杵兩半。和好蜜一兩半。以薄瓦器盛在銅銚內。煮成膏。如稀糊。候冷候分入前末。同在乳缽內再研勻和丸。芡實大。每以半丸。麥門冬湯化服。</p>
<p>【綱目】胎熱地黃湯　治兒生下面赤眼閉。身體壯熱。哭聲不止。熱如湯。乃胎熱之候也。</p>
<p>生乾地黃　赤芍　川芎　當歸　栝蔞根</p>
<p>上水煎。產婦可服。抹些入兒口。</p>
<p>小兒初生。有胎熱證者。宜先以木通散煎與母服。使通於乳。令兒飲之。通心氣。解煩熱。不可求速效。乳母服藥。漸次解熱。百無一失。若以涼藥攻之。損脾胃。必致嘔吐。變生大患也。</p>

<h1>三　胎肥</h1>
<p>小兒生下。肌肉厚。遍身紅如血色。滿月已後。漸漸肌瘦。目白睛紅。花色。五心熱。大便難。時時吐涎者是也。當用浴體法主之。</p>
<p>【直訣】浴體法　治肥胎。並胎怯胎熱。</p>
<p>烏蛇肉（酒浸焙末）　白礬　青黛（各三錢）　蠍梢　辰砂（各五分）　天麻（二錢）　麝香（一字）</p>
<p>上同研勻。用水三碗。入藥三錢。桃枝一握。同煎至十沸。溫浴之。勿浴背。</p>
<p>薛氏曰。案浴體法。乃開發腠理。疏泄陽氣者也。其胎氣果熱。在暑月。庶幾可用。其或胎怯用前法。恐復傷真氣也。</p>

<h1>四　胎瘦</h1>
<p>【醫林】長生丸　主治瘦怯。面黃白睛多喜哭。身肌肉薄。大便色白屬肺。</p>
<p>檳榔子　枳殼（各一兩）　木香（五錢）　砂仁　半夏　丁香　肉豆蔻　蠍梢（各二十個）</p>

<h1>五　不乳</h1>
<p>不乳者。謂初出胞胎。而不吮乳也。嬰兒初出胎時。其聲未發。急以手拭其口。令惡血淨盡。不得下咽。即無他病。若拭口不全。惡穢入腹。則令腹滿氣短。不能吮乳。或產母取冷過度。胎中受寒。致令兒腹痛也。宜茯苓丸。</p>
<p>【醫林】茯苓丸</p>
<p>赤茯苓　黃連　枳殼（各等分）</p>
<p>上為末。煉蜜為丸。如梧子大。每服一丸。乳汁化下。</p>
<p>【準繩】硃砂丸　治三歲以下。口胃閉不吃乳。</p>
<p>硃砂　牛黃　麝香　丁香　甘草（炙）　人參（各一分）　犀角　黃耆　石膏（研細水飛）　五靈脂（各半兩）</p>
<p>上搗羅研勻蜜丸。如綠豆。熟水下三丸。日四五服。治穢惡入腹。令兒嘔吐不乳方。</p>
<p>木香　乾薑（生）　茯苓　甘草　木瓜　丁香（各等分）</p>
<p>上水煎。綿蘸滴與之。</p>

<h1>六　胎驚</h1>
<p>巢氏曰。小兒在胎。因母驚悸。有所觸撲。驚氣入胎。子乘母氣。降生之後。其兒精神不爽。顏色虛白。初則溫溫有熱。其後頰赤多驚。物動則恐。聲響則悸。印堂青色。壯熱哯乳。睡中多驚。手足微掣。久則成癇。</p>
<p>【醫統】青龍丸　治小兒胎熱。化痰鎮驚。</p>
<p>人參　天麻　茯神　白附子（炮）　南星（各一兩）　甘草（炙錢半）　青黛（一錢）　硃砂（水飛半錢）　麝香（一錢）</p>
<p>上為細末。煉蜜為丸。梧子大。用鉤藤皂莢子煎湯研化。不拘時服。</p>
<p>【醫統】參蠍散　治小兒胎驚。定心神。</p>
<p>天漿子　天竹黃　人參　硃砂　全蠍　天麻　蟬退　麝香（少許）</p>
<p>上為末。煉蜜為丸。如梧子大。每服一丸。金銀湯下。</p>
<p>【準繩】獨活湯　治胎驚。發散風邪。</p>
<p>羌活　獨活（各一分）　檳榔子　天麻　麻黃　甘草（各半分）</p>
<p>上水煎服。於內加南星末蜜調下。可貼囟用。</p>
<p>【醫林】至聖保命丹　治小兒胎驚。內吊。腹肚堅硬。目睛上視。手足抽掣。角弓反張。但是涎痰壅盛。一切急慢驚風。並治。</p>
<p>全蠍（十四個）　白附　天南星　白殭蠶　硃砂（另研）　麝香（另研各一錢）　防風　天麻（各二錢）　金箔（十片）　蟬蛻（一錢）</p>
<p>上為細末。和勻。以粳米煮飯。取中心軟者。搜為丸。每兩作四十丸。初生兒半丸。乳汁化下。周歲兒一丸。金銀薄荷湯化下。十歲左右。有急候者二丸。薄荷湯化下。常服鎮心。</p>
<p>【醫統】豬乳膏　治小兒諸驚。胎癇。</p>
<p>全蠍（一個）　琥珀　硃砂（少許）</p>
<p>上為末。每服一字。麥門冬煎湯調下。</p>
<p>【醫林】一方（湯氏）　治胎中受驚。故未滿月。而發驚。</p>
<p>辰砂（研細）　牛黃（少許）</p>
<p>上取乳汁調稀。抹入口中。加麝香少許。吮妙。乳母服防風通聖散。</p>

<h1>七　胎黃</h1>
<p>千金論云。小兒生下。遍身面目皆黃如金色。身上壯熱。大便不通。小便濁赤。不思乳食。啼叫不止。此胎黃之候也。皆因母受熱。而傳於胎也。</p>
<p>【準繩】生地黃湯（湯氏方）　治小兒生下胎黃。</p>
<p>生地黃　赤芍　川芎　當歸　栝蔞仁（各等分）</p>
<p>上水煎。乳母服。時時少抹入兒口中。</p>
<p>【全幼】犀角散　治小兒胎熱。一身盡黃。</p>
<p>犀角　茵陳　栝蔞根　升麻　甘草　龍膽草　生地黃　寒水石（煅各等分）</p>
<p>上水煎服。</p>
<p>【準繩】地黃湯　治胎黃。</p>
<p>生地　赤芍　天花粉　赤茯苓　川芎　當歸　豬苓　澤瀉　甘草　茵陳</p>
<p>上水煎服。</p>
<p>【醫統】生地黃飲子　治小兒生下。滿身面目俱黃。狀如金色。面赤身熱。眼閉不開。大便不通。小便如梔汁。滿身生瘡。</p>
<p>生地　赤芍（各二錢）　羌活　當歸（各一錢）　甘草（二分）</p>
<p>上為極末。用燈心煎湯服。產婦宜服。抹少入兒口內。</p>

<h1>八　撮口</h1>
<p>聖惠論。小兒撮口。皆由在母胎中。挾於風熱。兒生之後。氣血未調。洗浴當風。而成此病。若口吐白沫。四肢覺冷。必難用藥也。小兒患諸風疾。傳入惡候。至於撮口。病致危急。凡有臍風撮口。胎風撮口。鎖肚撮口。釣腸撮口。卵疝撮口。應病悉入成風。入心脾俱能撮口。夫患在撮口者。皆由結鬱於中。及於腸胃閉不得通。氣不能化。腹中滿脹。肚下青筋。撮口不乳。證候甚急。若不速與利下。無可救療。若將撮口以為常。少緩之則斃矣。</p>
<p>【醫林】姜蠶散（湯氏方）　治面目黃赤。氣息喘急。啼聲不出。蓋由胎氣挾熱。流毒心脾。故令舌強唇青。撮口飲乳有妨。</p>
<p>真姜蠶</p>
<p>上為末蜜調塗口。又牛黃研。竹瀝調一字。抹口中。（聖惠方。）</p>
<p>【醫統】辰砂姜蠶散　治初生撮口。</p>
<p>辰砂（水飛五分）　姜蠶（炒一錢）　蛇退（炒一錢）　麝香（研半分）</p>
<p>上為細末。少許用蜜調。傅唇口。</p>
<p>【準繩】撮風散　治小兒撮口。</p>
<p>赤腳蜈蚣（半條炙）　鉤藤（二錢半）　硃砂　姜蠶　全蠍梢（各一錢）　麝香（一字）</p>
<p>上為末。每服一字。竹瀝調下。</p>
<p>【醫林】天麻丸　治釣腸鎖肚撮口。</p>
<p>天南星（炮二錢）　白附子　牙硝　天麻　五靈脂　全蠍（焙各一錢）　巴豆霜（一字）　輕粉（半錢）</p>
<p>上為末。稀糊丸如麻子大。每服一丸。薄荷湯調下。</p>
<p>【準繩】甘草湯　治小兒撮口取肚。</p>
<p>甘草（生一錢）</p>
<p>上煎服。令吐出痰涎。即以豬乳。點入口中即痊。</p>
<p>【醫林】益脾散　撮口用龍膽湯。天麻丸類。以去痰涎。後用此方補脾胃。</p>
<p>茯苓　人參　草果（煨）　木香　甘草　陳皮　厚朴　紫蘇子（炒各等分）</p>
<p>上為末。每服一錢。薑棗水煎服。</p>

<h1>九　口噤</h1>
<p>巢氏病源云。小兒在胎。母吃熱物入臟腑。兒生之後。熱毒結聚。滿口舌上其形如粟。令兒不能開口。名曰口噤。</p>
<p>【醫統】定命散　治小兒初生口噤不乳。</p>
<p>蟬蛻（十枚）　全蠍（七個）</p>
<p>上為極末。入輕粉少許。和研。用乳汁調化服。</p>
<p>【醫林】辰砂膏　治眼閉口噤。啼聲漸少。舌上聚肉如粟米狀。吃乳不得。口吐白沫。大小便皆不通。蓋由胎中感受熱氣。流毒於心脾。故形見於喉舌。或為風邪所搏致之。</p>
<p>辰砂（三錢）　硼砂　馬牙硝（各一錢半）　玄明粉（二錢）　全蠍　真珠末（各一錢）　麝香（一字）</p>
<p>上為細末。好油紙包裹。自然成膏。每用一豆許。乳汁調敷乳頭上。吃下。金銀薄荷湯下亦可。有潮熱。甘草湯下。</p>
<p>【全幼】辰砂全蠍散　治初生兒口噤。</p>
<p>辰砂（飛半錢）　全蠍（炙二十枚）　硼砂　龍腦　麝香（各一字）</p>
<p>上為極末。用乳母唾調。塗口唇里。及牙齒上。或用豬乳少許。調入口內。</p>
<p>【兵部】一方　治小兒口噤體熱。用竹瀝二合暖飲。分三四服。</p>
<p>【本草】一方　治小兒口噤。牙關不開。</p>
<p>天南星（一枚）</p>
<p>上煨熟。紙裹斜包剪一小孔。透氣於口中。牙關自開也。　一方用生南星。同薑汁擦之。自開。</p>

<h1>一○　鎖肛</h1>
<p>小兒由胎中受熱。熱毒壅盛結肛門。閉而不通。無復滋潤。所以有鎖肛之候。若至第三日不通。急令婦人以溫水漱口。吸嘔兒前後心。並臍下。手足心。共七處。凡四五次。仍以輕粉半錢。蜜少許溫水化開。時時將少許服之。以通為度。如便不通。即是肛門內令當以物透而通之。金簪為上。玉簪次之。須探入二寸許。以蘇合香丸納入孔中。糞出為快也。若肚腹膨脹。不能飲食。作呻吟聲。至於一七。難可望其有生也。</p>
<p>【醫統】蘇合香丸　治小兒鎖肛。大便不通。</p>
<p>蘇合香油（入安息油內各一兩）　安息香（別為末無灰酒一升熬成膏）　薰陸香（另研一兩）　青木香　麝香　白檀香　沉香　丁香　白朮　烏犀屑　硃砂（研水飛）　訶梨勒　香附子　蓽茇（各一兩）　龍腦（五錢）</p>
<p>上為末。煉蜜丸。梧子大。</p>
<p>【醫統】豬膽煎　治導法入小兒肛門。</p>
<p>豬膽（一枚。以竹管一個。插入膽內。以絲線密密扎定。以竹管插入肛門方逼膽汁入。即通。）</p>

<h1>一一　臍突</h1>
<p>臍為兒之根帶。胎氣固。則形體壯。臍深則根命長。受氣乖違。形萎臍突。凡兒斷臍。利益漸長漸深。吻乳調和。愈實。是血脈之相順。致形體之相資。初生之見。有熱在胃及胸堂。則頻頻伸引。呃呃作聲。努脹。其氣抑入根本之中。所以臍突腫赤。虛大可畏。無識之人。將謂斷臍不利。而使然者則非也。斷臍不盈。亦一臘之內。隨其根帶自腐。實者深之。弱者淺之。深淺之理。以其稟賦得之。良由胎中母多驚熱。宜與散熱之藥。其臍歸本。不必以毒藥傅之。恐毒傷入為害。</p>
<p>【醫統】山梔五苓散　治小兒臍突。</p>
<p>梔子（炒）　白朮（炒）　茯苓　豬苓　澤瀉（各一錢）　官桂（五分）</p>
<p>上為極末。每服一錢。或五分。用蜜湯。燈心湯調下。</p>
<p>【醫統】二豆湯　治前證。</p>
<p>赤小豆　豆豉　天南星　白蘞（各一錢）</p>
<p>上為細末。每用半錢。用芭蕉自然汁。調傅臍四旁。一日一次。二日二次。若得小腑下白即安。</p>
<p>【準繩】外消散　治嬰孩初生。旬日外臍突。或不痛。痛則啼聲不止。</p>
<p>大黃　牡蠣（炒各五分）　朴硝（二錢）</p>
<p>上前二味。銼焙為末。仍入朴硝。乳缽內同杵勻。抄一錢或二錢。取田螺淨洗。再以水半碗。活過一宿。去螺用水。調塗腫處即消。其螺仍放水中。勿害之。昔賢有曰。殺生救生。去生遠矣。物命雖微。亦可戒。</p>

<h1>一二　月里生嘔</h1>
<p>【醫林】硃砂丸　月里生嘔。先用之下之。如利後用朱沉煎。惡物下而不嘔也。</p>
<p>硃砂　南星　巴豆（各半兩）</p>
<p>上為細末。麵糊丸如黍米大。每服二丸。量病虛實大小。或天吊。目睛上視。每服四五丸。薄荷湯下。</p>
<p>【醫林】朱沉煎　治小兒嘔吐不止。</p>
<p>硃砂（二錢）　藿香（三錢）　滑石（五錢）　丁子（十四粒）</p>
<p>上為細末。每服半錢。用新汲水一盞。香油滴成花。抄藥在上。須臾墜下澄去水。別用水。空心送下。</p>

<h1>一三　變蒸</h1>
<p>小兒之初生。血氣未足。陰陽未和。臟腑未實。骨格未全。有變蒸之候。每三十二日一發熱。或吐或汗或呻吟不食。此為長血脈。全智意之常候。不須治而自愈。按諸家所論。皆謂乃小兒長骨脈臟腑與神智也。自生之日始。每三十二日一變。凡人有三百六十五骨。除手足四十五碎骨外。止有三百二十骨。自生下骨而上一日十骨。三十二日。乃為一變。骨氣始全。一變生一臟。或一腑。十變則臟腑始足。每變發為虛熱諸證。亦有胎氣壯實。暗變無發熱證者。此骨節臟腑。由變而全。胎毒亦因變而散。為兒醫者。可不審乎。</p>
<p>【準繩】柴胡湯　治變蒸骨熱心煩。啼叫不止。</p>
<p>人參　甘草（炙）　麥門（各二錢）　防風　龍膽（酒炒黑各一錢）　柴胡（五分）</p>
<p>上每服一錢。水煎服。</p>
<p>【百問】調氣散　治變蒸。吐瀉不乳。多啼。慢驚欲發。</p>
<p>木香　香附　人參　陳皮　藿香　甘草（炙各一錢）</p>
<p>上入薑棗。水煎服。</p>
<p>【醫林】當歸散　治變蒸。有寒無熱。泉按醫統有寒熱者。用之云。</p>
<p>當歸（二錢）　人參（一錢）　醫統只用三分　官桂（一錢）　醫統（三分）　甘草（三分）</p>
<p>上入薑棗。水煎服。</p>
<p>【醫統】調元散　治小兒變蒸。脾弱不乳。吐乳多啼。</p>
<p>人參　陳皮　白朮　厚朴（薑製）　香附子（各二錢）　藿香　炙甘草（各五分）</p>
<p>上入薑棗。水煎服。</p>
<p>【醫統】參杏膏　治小兒變蒸潮熱。</p>
<p>人參（半錢）　杏仁（一錢）　炙甘草（一錢）　升麻（煨五分）</p>
<p>上為極末。百日已前。每用一字。麥門冬煎湯調服。</p>
<p>【經驗】柴胡飲子　治兒變蒸之期。有似傷寒。兩疑之間。用之極穩。</p>
<p>柴胡　紫蘇　薄荷　陳皮　黃芩（各五分）　炙甘草（三分）　桔梗（五分）　芍藥（五分）</p>
<p>上入薑棗。水煎服。</p>
<p>【寶鑑】紫陽黑散　治小兒變蒸。壯熱。亦治傷寒發熱。</p>
<p>麻黃（二錢）　大黃（酒炒黑一錢）　杏仁（二錢）</p>
<p>上同一處搗和。燒存性。以杏仁膏和之。密器盛。每服一豆許。乳汁調和灌之。</p>
<p>【醫統】平和飲子　治嬰兒變蒸。於三日後。三日進一服。可免百病。百日內宜服。</p>
<p>人參（錢半）　白茯苓（一錢）　炙甘草（五分）　升麻（二分）</p>
<p>上水煎服。弱者。加白朮一錢。</p>

<h1>一四　眼閉</h1>
<p>小兒初生。眼閉不開者。由產母食熱毒之物。致成斯疾。治法當以熊膽少許。蒸水洗眼上。一日七八次。如三日不開。用生地黃湯服。仍洗乳頭。須要山茵陳湯。以開眼。</p>
<p>【醫統】生地黃湯　治兒初生。眼不開。</p>
<p>乾生地黃　赤芍　川芎　當歸　栝蔞根　甘草（各一錢）</p>
<p>上為末。少許。抹兒口中。燈心煎湯調抹入口中。連服效。</p>
<p>【醫統】山茵陳湯　釀乳。</p>
<p>山茵陳　澤瀉（各三錢）　栝蔞根　豬苓　甘草（生）　生地黃（各一錢半）</p>
<p>上為㕮咀。水煎服。初服二服。且捏去宿乳。第三服後。卻令兒吃乳。若產母自乳。亦可服。</p>
<p>【準繩】四聖散　治嬰孩胎受熱毒。生下兩目不開。</p>
<p>燈心　黃連　秦皮　木賊　棗（各半兩）</p>
<p>上㕮咀水煎。澄清去渣。無時頻洗。兩目自開。</p>

<h1>一五　臍風</h1>
<p>小兒生後。有臍風證者。多因斷臍帶後。為風濕所傷而成也。風入臍者。令臍腫腹脹。口撮多啼。不能飲乳。謂之臍風。若入經絡。多變為癇。當作癇證治之。</p>
<p>【醫統】控痰飲　治臍風。宜先用此吐風痰。次用益脾散和脾。又用辰砂膏利驚。即愈。或手足攣拳。口不開不治。</p>
<p>蠍梢　銅青（各五分）　硃砂（一錢）　膩粉（一字）　麝香（少許）</p>
<p>上為末。每服一字。臘茶清調下。先吐風痰。然後和胃。</p>
<p>【醫統】宣風散　治小兒初生。因斷臍後。外傷風濕。唇青不乳。多喘撮口。</p>
<p>全蠍（二十一個頭足全。去毒。用無灰酒炙塗。為末用。）　麝香（一字另研）</p>
<p>上為極末。用半字金銀煎湯。或麥門冬湯。調化。食遠服。</p>
<p>【準繩】防風散　治初生兒。臍風。</p>
<p>防風　羌活　白芷　當歸　黃耆　甘草（各五分）</p>
<p>上為極細末。少許燈心麥門冬煎湯。調化。</p>
<p>【正傳】張氏方　治小兒臍風撮口。因臍斷傷風。或尿在胞中。遂成臍風。發熱面赤。啼聲不出。</p>
<p>赤腳金頭蜈蚣（一條）　瞿麥（五分）　蠍梢（四個）　殭蠶（七個）</p>
<p>上為末。鵝毛管吹些少入鼻中。如噴嚏叫聲可治。後用薄荷汁。調與服之。</p>
<p>【入門】千金龍膽湯　治小兒初生臍風撮口。月內胎驚。氣逆發熱。</p>
<p>龍膽　鉤藤　柴胡　黃芩　桔梗　赤芍　茯苓　甘草（各半分）　大黃（一分）　蜣螂（一枚）</p>
<p>上為末。每一錢或五分。棗湯調服。一方去蜣。加人參川芎。水煎服。治小兒疳魃病。</p>
<p>【準繩】大連翹湯　治胎熱臍風。小便不通。及諸般瘡毒。</p>
<p>連翹　瞿麥　荊芥　木通　赤芍　當歸　防風　柴胡　滑石　蟬殼　甘草（炒各一錢）　山梔子　黃芩（各五分）</p>
<p>上水煎服。</p>

<h1>一六　夜啼</h1>
<p>按夜啼者。有陰陽二證。陰者。臟冷也。夜則陰盛。與冷相搏。臟氣交擊。故作痛而啼。陽者。臟熱。夜則陽衰。與臟熱交擊。亦作痛而啼也。</p>
<p>【醫統】安神散　治小兒一百二十日內。夜啼。</p>
<p>蟬蛻（四十九個只用後半截）</p>
<p>上為細末。分作四服。用鉤藤煎湯。不時調化服。</p>
<p>【全幼】萬金散　治嬰孩小兒。臟冷夜啼。</p>
<p>當歸　丁香　乳香　人參　五味子（各二錢半）　白朮（半分）　沉香（一錢半）　肉桂（半錢）　赤芍（炒半分）</p>
<p>上水煎。食後服。</p>
<p>【丹溪】治小兒夜啼。</p>
<p>人參（二錢半）　黃連（一錢半）　炙甘草（半錢）　竹葉（二十片）</p>
<p>上姜水煎。</p>
<p>【直訣】當歸散　治夜啼。不乳。</p>
<p>當歸　白芍　人參（各二錢半）　甘草（一錢二分）　桔梗　陳皮（各一錢）</p>
<p>上水煎灌之。</p>
<p>【百問】鉤藤散　治小兒夜啼。及臟冷。</p>
<p>鉤藤　茯神　川芎　當歸　木香　甘草　白芍（各一錢）　茯苓（二錢）</p>
<p>上薑棗煎服。</p>
<p>【醫統】五味子散　治小兒夜啼。及腸痛。至夜則似鬼祟。</p>
<p>五味子　當歸　赤芍　白朮（各五錢）　茯神　陳皮　肉桂　甘草（炙各二錢）</p>
<p>上水煎服。</p>
<p>【醫統】燈花膏　治小兒夜啼不已。</p>
<p>燈花（七分）　硃砂（一字）</p>
<p>上研末白蜜調。兒睡抹唇內。</p>
<p>【綱目】小兒夜啼。黃連（薑汁炒）甘草竹葉煎服。</p>
<p>【醫鑑】一方　用燈心燒灰。付乳上。令兒吮之。</p>
<p>【入門】四君子湯　治夜啼。氣虛者。</p>
<p>本方加山藥。扁豆。　挾熱加黃連。竹葉。</p>
<p>【入門】一方　治氣血俱虛。腹痛夜啼者。</p>
<p>黃耆　當歸　赤芍　木香　甘草（等錢）</p>
<p>上為末。著乳頭上。使吮乳服之。</p>
<p>【濟世】一方　治驚啼。用亂髮燒灰。酒調服。</p>
<p>【直訣】蟬蛻鉤藤散　治肚痛。驚啼。</p>
<p>鉤藤　天麻　茯苓　川芎　白芍（各二錢）　甘草　蟬蛻（各一錢）</p>
<p>上燈心水煎服。</p>
<p>【百門】六神散　治腹痛啼哭。面青口中冷氣。四肢亦冷。曲腰而啼。或大便泄瀉。及不吮乳。</p>
<p>人參　山藥　白朮（各半兩）　甘草（二錢）　白茯苓　白扁豆（炒各一兩）</p>
<p>上薑棗煎服。</p>

<h1>一七　客忤</h1>
<p>小兒客忤。是外人帶來穢惡之邪氣忤之。一若人中。是為客忤。雖是父母家人。或從遠來外至。經履神廟喪門飲酒騎馬乍至。汗氣穢氣。近兒。若一染之。皆為客忤。凡兒中忤。率然驚駭啼哭不已。心志恍惚。聞聲即跳。常欲躲避之狀者是也。</p>
<p>【玉案】安魂湯　治客忤立效。</p>
<p>棗仁　茯神　遠志（各一錢）　當歸　膽星（各七分）</p>
<p>上入燈心二十莖。水煎服。</p>
<p>【大全】真珠散（湯氏方）　治小兒客忤。驚風痰熱。煩躁恍惚。睡臥驚跳。時或咬牙啼叫不已。小便赤澀。或吐黃沫。</p>
<p>真珠末　海螵蛸　滑石（各一錢）　茯苓　白附子　人參（各二錢）　甘草　全蠍（各半錢）　硃砂（二錢）　腦子　麝香（各一錢）　金銀箔（五片）</p>
<p>上為末。每用半錢。燈心麥門冬。入蜜少許。下之。（方見物觸門）</p>
<p>【醫林】犀角散　治客忤。（方見物觸門）</p>
<p>【醫林】黃土散　治客忤。</p>
<p>灶心黃土　蚯蚓糞</p>
<p>上二品。研末。水調塗兒頭上。及五心。</p>
<p>【醫林】伏龍肝散　治客忤。</p>
<p>【備急】一方　治小兒客忤。死不能言。</p>
<p>桔梗燒研三錢。米湯服之。仍吞麝香豆許。</p>
<p>【外臺】一方　治小兒客忤。口不能言。</p>
<p>細辛　桂心（等分）</p>
<p>上末。以少許納口中。</p>
<p>【肘後】一方　治小兒客忤中惡。真丹寸寸蜜三合。和灌之。</p>

<h1>一八　中惡</h1>
<p>中惡天吊者。為惡鬼之氣所中。兩目上攛。吊起而不能𦞂也。此因胎氣不足。精神失守。虛之所在。邪必腠之。心虛則神離。肺虛則魄亂。肝虛則魂凶。脾虛則意擾。腎虛則精乏。而鬼得以犯之矣。其症面白帶青。或土色。目睛上視。口吐白沫。手足拘攣。身冷如冰也。</p>
<p>【玉案】安神散　治中惡天吊。</p>
<p>茯神　遠志　南星　麥門（各五錢）　石昌（二錢）　琥珀（一錢半）</p>
<p>上為末。每服二錢。滾湯調下。</p>
<p>【保元】辟邪膏　治小兒卒中惡毒。心腹刺痛。悶亂欲死等症。</p>
<p>降真香　白膠　沉香　虎頭骨　鬼臼　龍膽草　人參　茯苓（各五錢）</p>
<p>上末入雄黃半兩。麝香一錢。煉乳為丸。乳香湯下。</p>
<p>【全幼】中惡者。卒然心腹刺痛。悶絕煩死。腹大而滿。蘇合香圓研麝香雄黃用降真香煎湯研化。食遠服。（方見鎖肛）</p>

<h1>一九　哭無聲</h1>
<p>幼幼心書云。鍾洪聲大。澗遠流長。形處胞胎之中。受氣充足。水火兼濟。心腎不虧。所以發聲清韾洪亮。是其根本深壯。稟賦充實。抑自然之理也。初生啼哭。發聲不出。或短促呃呃。上下氣不相乘。此由胎氣不足。根本不壯。何必藥焉。縱使以意投藥。終非長大之見。醫者不可不察。</p>

<h1>二○　內釣</h1>
<p>病源曰。驚風內釣。腹痛多啼。汗出糞清。咬乳睛慢流涎。或唇焦黑。囊腫傴僂。眼內紅筋班血。虎口脈紋侵入掌中。</p>
<p>【醫統】桃符丸　治小兒內釣。</p>
<p>銀硃（半錢）　乳香（一錢）　蒜（煨一個）</p>
<p>上為細末。用蒜研勻。丸如黍米大。半歲兒五丸。薄荷煎湯化下。</p>
<p>【百問】保命丸　治小兒胎驚內釣。腹肚堅硬。睡眠不安。夜多啼哭。</p>
<p>全蠍（十四個）　防風（二錢）　殭蠶（炒）　天麻（各二錢）　南星　白附子　麝香（五分）　金箔（十片）　蟬蛻　硃砂（各一錢）</p>
<p>有熱症。加牛黃。片腦。硼砂。</p>
<p>上為末。粳米糊丸。每兩作四十丸。常服鎮心安神。化痰。除一切驚風諸症。一方加人參。白茯苓二錢。</p>
<p>【阮氏】一方　治小兒內釣腹痛。</p>
<p>乳香　沒藥　木香（等分）</p>
<p>上水煎。</p>

<h1>二一　急驚風</h1>
<p>急驚風症。牙關緊急。壯熱、涎潮、竄視、反張、搐搦、擅動、唇口眉眼眨引頻並。六脈浮散洪緊。此蓋屬肝風邪。痰熱有餘之症也。</p>
<p>【醫統】消驚丸　治小兒驚風。鎮心利痰解熱。</p>
<p>人參　天麻　茯苓　硃砂　全蠍　姜蠶　羚羊角　犀角　南星（四錢）　麝香（一字）</p>
<p>上為極末。煉蜜丸如芡實大。用菖蒲煎湯。研化。食後服。</p>
<p>【錢氏】利驚丸　治小兒急驚。痰熱抽搐。</p>
<p>天竹黃　輕粉　青黛（各一錢）　牽牛（五錢）</p>
<p>上細末煉蜜丸。梧子大。以薄荷煎湯。研化。食前服。</p>
<p>【保元】南極壽星湯　治小兒急驚。搐搦。眼番。口噤。搖頭。天吊。痰咳喘熱。</p>
<p>膽星　防風　白附子　蟬蛻　薄荷　甘草</p>
<p>上水煎服。濟世無白附子。名之曰鎮驚散。人參羌活散。治初作急驚。散風邪除熱。</p>
<p>羌活　獨活　柴胡　川芎　人參　甘草　茯苓（各一兩）　前胡　桔梗　地骨皮　天麻（各半兩）　枳殼（一兩）</p>
<p>上入薑棗。薄荷苛水煎服。瘡疹未發亦可服。</p>
<p>【醫鑑】敗毒散　治急驚風。初起。發熱手足搐搦。眼上視等證。並一切感冒風寒。頭痛、發熱、咳嗽、鼻塞、聲重。及瘡疹欲出發搐。並宜服之。</p>
<p>人參　羌活　獨活　柴胡　前胡　茯苓　枳殼　桔梗　川芎　天麻　全蠍　殭蠶　白附子　地骨皮　甘草（各等分）</p>
<p>上姜三片。水煎服。</p>
<p>【直訣】抱龍丸　治傷風溫疫驚風潮搐。及蟲毒中暑。</p>
<p>雄黃（二兩半）　辰砂（另研五錢）　天竹黃（一兩）　南星（四兩）　麝香（五錢。正傳云。恐太多。用二錢半）</p>
<p>上為末。甘草湯。丸皂子大。每服一丸。白湯化下。痰壅咳嗽。薑湯下之。　錢仲陽加天麻。一方加牛黃五分。珍珠一錢。琥珀一錢。水煮甘草膏為丸。金箔十片為衣。治驚風百病。大有神效。　薛氏曰。煎丸化痰祛邪清熱之功居多。屬肝心實熱而致者。殊效。若脾肺虛弱。而見昏睡。痰嗽者。寶鑑天麻湯。</p>
<p>【醫統】抱龍丸　治小兒諸驚。四時感冒瘟疫。邪熱煩躁不寧。痰嗽氣急。瘡疹欲出發搐。並宜用此。常服驅風化痰。解鎮心熱。和脾胃。益精神。鎮虛驚。恐怖譫語。</p>
<p>人參　天竹黃　琥珀　檀香　茯苓（各一兩五錢）　甘草（炙三兩）　枳殼　枳實　辰砂（飛五兩）　山藥（炒一斤）　南星（炒一兩）　金箔（一百片）</p>
<p>上極末。隨手新汲水和勻。如芡實大。陰乾薄荷湯下。</p>
<p>【局方】防風導赤散　治小兒初驚。</p>
<p>生地　木通　防風　甘草（等分）</p>
<p>上入竹葉少許。煎服。嘗有一老醫云。小兒驚搐。多是熱證者。若首先便用驚風藥。白附子。全蠍。姜蠶。川烏之類。便成壞證。後有醫幼科驚藥。只此方進一二服。導去心經邪熱。其搐隨手便止。次服寧志膏神效。</p>
<p>寧志膏</p>
<p>麥門（半兩）　麝香（三分）　茯神　硃砂（各一兩）</p>
<p>上煉蜜丸。薄荷湯下之。</p>
<p>【準繩】木通散　治小兒肝心有熱驚悸。</p>
<p>羌活　山梔（各二錢）　大黃（煨）　木通　赤茯苓　甘草（各一錢）</p>
<p>上入紫蘇葉些少。水煎服。　泉按此方。瀉肝風。降心火。利驚熱也。</p>
<p>【準繩】仁濟犀角湯　治心驚熱盛。</p>
<p>犀角　防風　木通　赤茯苓　桑白皮（炒）　甘草（炙各等分）</p>
<p>上水煎服。</p>
<p>【直訣】瀉青丸　治肝熱。急驚搐搦等症。</p>
<p>羌活　大黃　川芎　山梔　龍膽　當歸　防風（各等分）</p>
<p>上末蜜丸。芡實大。每半丸至一丸。煎竹葉湯。入砂糖化下。　薛氏云。前症若大便秘結。煩渴飲冷。飲食如常。形病俱實宜此。</p>
<p>【濟世】一方　治小兒發熱驚啼。</p>
<p>防風　蟬蛻　芍藥　木通　車前　赤茯苓　麥門　甘草</p>
<p>上入燈心。水煎服。</p>
<p>【局方】至聖保命丹　治小兒胎驚內吊。腹肚堅硬。目睛上視。手足抽掣。角弓反張。痰涎壅盛。（方見胎驚）</p>
<p>【保元】千金散　治小兒痰喘。急慢驚風。至死。但能開口。灌下無不活者。（內閣秘傳）</p>
<p>全蠍　姜蠶（各三分）　硃砂（四分）　牛黃（六釐）　冰片　天麻　黃連（各四分）　膽星　甘草（各二分）</p>
<p>上為末。每服五七釐。薄荷燈心金銀煎湯。不拘時調下。</p>
<p>【保元】安神散　治驚風退後。恍惚虛怯。安神定志。調理之劑。</p>
<p>人參　茯苓　遠志　天麻　白附子　麥門　全蠍　蓮肉　茯神　硃砂（各等分）</p>
<p>上為細末。每服燈心湯調下。</p>
<p>【醫統】定志丸　治小兒驚風已退。神志未定。以此調之。</p>
<p>琥珀　茯神　人參　遠志（薑製焙）　白附子　天麻　麥門　酸棗仁　甘草（炙各等分）</p>
<p>上為末。煉蜜丸。皂角子大。硃砂為衣。每服一丸。薄荷湯調下。</p>
<p>【濟世】抑肝散　治肝經虛熱發搐。或發熱咬牙。或驚悸寒熱。或木乘土而嘔吐痰涎。腹脹少食。睡臥不安。</p>
<p>當歸　白朮（炒）　茯苓　鉤藤鉤（各一錢）　川芎（八分）　柴胡（五分）　甘草（三分）</p>
<p>上水煎。子母俱服。如蜜丸。名抑青丸。　中山氏云。小兒屬少陽。故病則肝火症多。是方也。柴胡鉤藤能抑肝火。芎歸能補肝血。木乘土則脾胃衰。術苓草所以補助脾氣也。</p>
<p>【準繩】奪命丹　治急慢驚風。諸藥無效。此藥隨手奏功。</p>
<p>白附（三錢）　黑附（半兩急驚不用）　南星（一兩）　天麻（三錢）　辰砂（另研二錢半）　防風　半夏（各半兩）　全蠍（七枚）　蜈蚣（炙一條）　麝香（半錢）　姜蠶（炒慢驚不用）</p>
<p>上為末。三歲兒半錢。薄荷生薑自然汁。加好酒沸湯各少調服。　泉按上方急慢通治之良方也。</p>

<h1>二二　慢驚</h1>
<p>慢驚症。因病後。或吐瀉。或藥餌傷損脾胃。肢體逆冷。口鼻氣微。手足瘛瘲。昏睡露睛。此脾虛生風。無陽之症也。</p>
<p>【醫統】理中湯　治小兒慢驚風。脾胃虛寒泄瀉。</p>
<p>人參　白朮　乾薑（各二錢）　甘草（二分）</p>
<p>上水煎服。　龔雲林云。小兒吐瀉日久。成慢驚風。默默不語。昏睡露睛。遍身手足厥冷。十分危篤。死在須臾。百藥罔效。加附子用之。得神驗也。</p>
<p>【錢氏】白朮散　治小兒脾虛吐瀉。積痛頻泄。欲成慢驚。</p>
<p>人參　白朮（炒）　茯苓　甘草（炙加半分）　藿香（各等分）　木香（少許）　葛粉</p>
<p>上為末。每服一二錢。薑棗湯服。丹溪加白扁豆、山藥、肉豆蔻、用姜煎服。若慢驚已作。加全蠍、天麻、細辛、白附子。</p>
<p>【醫統】惺惺散（王氏）　治小兒吐瀉。脾弱內虛生驚。</p>
<p>人參　茯苓　木香　天肉　扁豆　全蠍（炙）　陳米（炒各等分）</p>
<p>上入薑棗。水煎服。</p>
<p>【醫統】星香全蠍散　治小兒慢驚風。昏迷痰搐。</p>
<p>木香　南星　人參　陳皮（各一錢）　全蠍（炙）　甘草（炙各五分）</p>
<p>上入紫蘇三葉。薑棗水煎服。</p>
<p>【準繩】生附四君子湯　治小兒吐瀉。不思乳食。凡虛冷病。先與數服。以正胃氣。</p>
<p>人參　白朮　附子（生）　木香　茯苓　陳皮　甘草（各等分）</p>
<p>上入薑棗。水煎服。</p>
<p>【小青】烏蠍四君子湯　治小見慢驚。</p>
<p>人參　白朮　茯苓（各一錢）　川烏（生）　全蠍　甘草</p>
<p>上入薑棗。水煎服。次服去川烏。</p>
<p>【準繩】醒脾散　治吐瀉脾困。不食。痰作驚風。</p>
<p>全蠍（焙半錢）　白附子（炮）　天麻（焙）　甘草（炙）　人參　茯苓　石菖蒲　木香　石蓮肉　白朮（各一錢）</p>
<p>上為末。每三字。薑棗煎服。有熱去木香。或加南星、半夏、陳皮、陳米。</p>
<p>【準繩】大醒脾散　小兒胃虛。不消乳食。尤須節約。</p>
<p>天南星　茯苓　橘紅（各一分）　全蠍　甘草（炙）　白附（炮）　蓮肉　人參　木香（各半分）　陳倉米（二百粒）</p>
<p>上為末。每服三字。薑棗煎服。二方通用驅風醒脾。亦可釀乳。</p>
<p>【醫統】醒脾散　治小兒吐瀉不止。作慢驚。</p>
<p>人參　白朮　茯苓　木香　全蠍　姜蠶　天麻　白附子（各等分）　甘草（炙減半）</p>
<p>上入薑棗。水煎服。</p>
<p>【全幼】調中湯　治嬰孩小兒慢驚。</p>
<p>人參　白朮　茯苓（去皮）　甘草（炙）　白芷　石蓮肉　藿香　天麻（煨）　橘皮　白扁豆（生薑汁浸炒去皮）　半夏　木香（各半錢）</p>
<p>上劑入生薑棗水煎。不拘時候服之。按上方和脾胃。止吐瀉。溫中正氣之良劑。屢用效。東井翁曰。手足厥冷。加附子。</p>
<p>【家傳】六君子湯　東井曰。小兒諸疾服剛劑成慢驚者。加附子有奇效。</p>
<p>【薛氏】芍藥參苓散　治肝木克脾土。目劄面青。食少體倦。</p>
<p>芍藥　人參　茯苓　白朮　陳皮（各七分）　柴胡　山梔　甘草（各五分）</p>
<p>上入薑棗。水煎服。泉按脾土虛。則木乘之。面色青者。肝亢之兆。不食體倦者。脾虛候。此方中有柴芍梔。抑肝木。有五味異功散。補助脾土。最良劑也。</p>
<p>【錢氏】溫白丸　治小兒吐瀉久病。轉成慢驚。身冷瘛瘲等症。</p>
<p>人參　防風　白附（生）　姜蠶　全蠍（各一錢）　南星　天麻（各二錢）</p>
<p>上為末。水糊丸。梧桐子大。每服一二丸。薑湯下。泉按此方。驅風。豁痰。定驚。良劑也。</p>
<p>【入門】加味朮附湯　治小兒吐瀉後。脾虛變成慢驚。身如弓。如髮直。吐乳。貪睡。汗多。宜此。</p>
<p>附子　白朮（各一兩）　肉豆蔻（一個）　木香　甘草（各五錢）</p>
<p>上入薑棗。水煎服。泉按此方。溫寒燥濕。行氣健脾。玄治翁加人參、柴胡。</p>
<p>【東垣】黃耆湯　治小兒慢驚風之神藥也。</p>
<p>人參（一錢）　炙甘草（五分）　黃耆（二錢）　芍藥（一錢）</p>
<p>上水煎服。</p>
<p>【綱目】豆卷散　治小兒慢驚。多因藥性大溫。及熱藥治之。有驚未退。而別生熱症者。</p>
<p>大豆黃卷　管仲　板藍根　炙甘草（各一兩）</p>
<p>上為末。每半錢。水煎服。</p>
<p>補遺</p>
<p>【全幼】定命飲子　治嬰孩小兒吐瀉。脾胃虛弱。發作慢驚風。</p>
<p>半夏　天麻　甘草（炙）　茯苓　白朮　老生薑</p>
<p>上入薑棗。水煎服。或為末服。</p>
<p>【醫統】全蠍觀音散　治小兒吐瀉。脾虛發作慢驚。</p>
<p>全蠍（炒十個）　天麻　防風　白芷（各二錢）　人參　黃耆　茯苓　甘草（炙）　白扁豆（炒各一錢半）</p>
<p>上為極細末。棗一枚。冬瓜仁炒。煎湯調下。</p>
<p>【醫統】調氣散　小兒慢驚之後。以此調理。</p>
<p>木香　陳皮　藿香　香附子　人參　甘草（各等分）</p>
<p>上入薑棗。水煎服。</p>
<p>【大全】保生丹　治嬰孩小兒。慢驚尚有陽證。</p>
<p>全蠍（炒）　白附子（炮）　姜蠶（炒）　南星（炮）　蟬蛻　琥珀（各一錢）　麝香（二分半）　防風　硃砂（各半錢）</p>
<p>上為末。粟米煮糊。丸如芡實大。金箔為衣。用薄荷煎湯研化。食遠服。</p>

<h1>二三　慢脾</h1>
<p>【保元】加味四君子湯　治慢脾之症。面赤額汗。舌短頭低。眼合不開。睡中搖頭。吐舌。頻嘔腥臭。噤口咬牙床。手足微搐不收。或身冷。或身溫者。四肢冷。蓋慢驚之後。吐瀉損脾。病傳已極。總歸虛處。惟脾所受。故曰慢脾風。世所謂慢驚難療者。慢脾是也。</p>
<p>人參（一錢）　茯苓（五分）　蒼朮（三分）　炮乾薑（四分）　白朮（炒六分）　製附子（一分）　羌活（三分）　炙甘草（四分）</p>
<p>上入薑棗。水煎服。</p>
<p>【百問】生附四君子湯　治慢脾風。助胃回陽。</p>
<p>人參　白朮　茯苓　甘草（炙）　生附（各一錢）</p>
<p>上入薑棗。水煎。如厥冷逆。加附子一錢。</p>
<p>【全幼】加味大醒脾散　治小兒慢脾風。內虛昏迷不醒。</p>
<p>人參　白朮（炒）　橘紅　丁香　茯苓　木香　南星　全蠍　天麻　白附（煨）　山藥　砂仁　石蓮肉　肉豆蔻　石昌　甘草</p>
<p>上入薑棗。水煎服。回陽加附子。</p>
<p>【保元】回生錠　治慢驚慢脾之聖藥也。一錠即有起死回生之功。頃刻奏效。故名回生錠。真海上仙方也。急驚亦效。</p>
<p>人參（五錢）　白朮（一兩）　茯苓　山藥　桔梗（各一兩）　甘草（三錢）　膽星（五錢）　辰砂（三錢）　赤石脂（煅五錢）　乳香（另研二錢）　蒙石（煅金色三錢）　牛黃（一錢）　麝香（一錢）</p>
<p>上為末。五月五日午時。取粽搗勻。作錠子。金箔為衣。陰乾。每服三五分。薄荷湯化下。</p>
<p>【全幼】吉朋醒脾散　治證同前。大醒脾胃。</p>
<p>人參　橘紅　甘草（炙）　白朮　茯苓　全蠍（各五錢）　木香　半夏（各二錢半）　白附（四個）　天南星（煨一個）　陳倉米（二百粒）</p>
<p>上入薑棗。水煎服。</p>

<h1>二四　物觸</h1>
<p>大抵小兒。隨其心性。不可觸逆。凡有所愛之物不可強直取之。心神所好。若不遂欲。心氣解散。神逐物遷。不食不言。神昏如醉。四肢垂嚲。狀如中惡。醫士見之。莫之措手。如有此證。詢其母及左右。順其所欲。然後用藥則安也。</p>
<p>【醫統】沉香順氣散　治小兒物忤逆觸。</p>
<p>沉香　茯神　紫蘇　人參　甘草（炙各一錢）</p>
<p>上為細末。紫蘇梗煎湯調化。不拘時服。</p>
<p>【醫統】安息香散　治小兒物忤逆觸。</p>
<p>安息香　蘇合香　檀香　藿香　甘草　南星（各等分）</p>
<p>上為細末。薑汁調作小餅。每用磨化。塗奶上。及焚煙。避一切客忤及物觸。</p>
<p>【醫統】犀角散　治客忤。驚啼壯熱。</p>
<p>犀角　麥門　天麻　鉤藤　硃砂（各一錢）　鐵粉　雄黃（各五分）　麝香（少許）</p>
<p>上為末。每服半錢。金銀煎湯調服。</p>
<p>【醫統】伏龍肝散　治客忤。驚啼壯熱。</p>
<p>灶心黃土（二兩研）　雞子（一枚）</p>
<p>二件和水少許調勻。塗五心。及頂門。</p>

<h1>二五　天釣</h1>
<p>（如魚之上釣。故云天釣。）</p>
<p>錢氏云。小兒天釣病。皆由乳母飲酒、食肉、房勞、熱毒之氣。流入乳中。兒食其乳。遂使傳其熱毒。痰涎蘊積。不得宣通。加之外挾六淫。致有此證。其患壯熱。驚悸。眼目翻騰。手足抽掣。或啼或笑。喜怒不常。甚者爪甲皆青。如祟之狀。初得之時。四肢瘛瘲。壯熱無時。頻頻呵欠。脈大而實。海法宜速解利風熱。</p>
<p>【醫林】鉤藤散　治小兒天釣潮熱。</p>
<p>鉤藤　人參（各半錢）　犀角（三分）　甘草（炙二分）　全蠍　天麻（各一分）</p>
<p>【醫統】天竹黃散　治小兒天釣。目睛釣上。四肢瘛瘲。</p>
<p>天竹黃　臘茶　甘草（炙各一錢）　全蠍（生薄荷葉裹煨炙七個）　綠豆（半生半熟炒四十粒）　荊芥　雄黃（水飛）　枯礬（各五分）</p>
<p>上為細末。每用半錢。人參煎湯調服。</p>
<p>【準繩】鉤藤飲子　治驚風天釣。卒然驚悸。眼目翻騰。</p>
<p>鉤藤（炒五分）　麻黃　甘草（炙各三錢）　天麻　川芎　防風　人參（各七分）　全蠍（炒去毒五個）</p>
<p>上入薑棗煎服。</p>

<h1>二六　癇證</h1>
<p>內經曰。癇為神不守舍。謂神亂也。大抵癇證。皆由驚動。是臟氣不平。鬱而生涎。閉塞諸經。厥而乃成。或在母胎中受驚。或幼少感風寒暑濕。或飲食不節。逆於臟氣而成者有矣。胎內受驚。與飲食作癇者多。而外感者。間而有之。</p>
<p>【醫統】安神散　治小兒截癇。安心神。</p>
<p>人參　茯苓　菖蒲　白蘚皮　遠志（各五錢）　石膏（二錢半）　犀角　甘草（炙各一錢）</p>
<p>上加麥門冬一撮。水煎服。</p>
<p>【醫統】牛黃膏　治小兒風癇迷悶。抽搐潮涎。</p>
<p>南星　全蠍（炒）　蟬蛻（各二錢）　姜蠶（炒）　白附子　防風　天麻（各一錢）</p>
<p>上為細末。蒸棗肉研膏。丸如小豆大。用荊芥淡薑湯。調服。</p>
<p>【全幼】太乙散　治小兒胎癇。正發分瘥後。</p>
<p>天漿子（炒）　全蠍（各二十一個）　防風　天麻　辰砂（各五分）　麝香（一字）</p>
<p>上細末。用乳汁調化。不時服。</p>
<p>【錢氏】五癇丸　鎮一切癇。</p>
<p>硃砂（半兩）　水銀（一錢）　鉛（二兩）　雄黃（一兩）　珍珠（一兩）</p>
<p>上末煉蜜丸麻子大。每服一丸。金銀薄荷煎湯下。</p>
<p>【醫統】南星散　治癇後。瘖不能言。</p>
<p>天南星</p>
<p>上為末。每服一字。豬膽汁調下。</p>
<p>【錢氏】利驚丸　治食癇熱癇者。宜下之。</p>
<p>輕粉（一錢）　天竹黃　青黛（各一錢）　牽牛（炒取頭末五錢）</p>
<p>上細末。煉蜜丸梧子大。以薄荷煎湯。研化。食前服。</p>
<p>【百問】當歸大黃湯　治諸癇壯熱。利下心中惡血。</p>
<p>大黃（濕紙裹略煨）　甘草（炙）　當歸（各三錢半）　半夏　赤芍（二錢五分）　川芎（各一錢半）</p>
<p>上薑棗。煎服。</p>

<h1>二七　感冒</h1>
<p>【局方】惺惺散　治小兒風熱。瘡疹傷寒。時氣頭痛壯熱。目澀多睡。咳嗽喘。兼鼻塞清涕。兼治變蒸。</p>
<p>人參　白朮　細辛　栝蔞根　茯苓　桔梗（各一錢半）　薄荷（三葉）</p>
<p>上入姜水煎服。入門加川芎、芍藥。邪熱甚者。本方加柴胡、黃芩。嗽咳痰喘。加桑白皮、杏仁。全幼心鑑。惺惺散。加枳殼、防風。泉按古方。謂小兒壯熱。昏睡生風。風熱瘡疹傷食證。皆相似。未能辨別。疑似之間。宜服之。中山氏曰。小兒形質俱脆。雖有外邪。難用發散峻劑。惟調衛氣。則邪可自去也。是方也。參朮苓草。可以保養衛氣。細辛桔荷辛溫。所以疏陽邪。栝蔞苦寒。所以和其陰分。然外邪甚盛。正氣不弱者。雖小兒敗毒十神等。豈可舍而不用乎。是亦有活方而已。勿執一偏也。</p>
<p>【全幼】惺惺散　治嬰孩小兒。傷寒鼻塞。發熱驚悸。頭痛嗽咳。時行瘡痘。兒寒熱。不問傷風風熱。先與此藥數服。往往必愈。</p>
<p>人參　白朮　茯苓　甘草（炙）　細辛　桔梗　栝蔞根　加川芎</p>
<p>上入生薑薄荷同煎。食後服。</p>
<p>【全幼】惺惺散　治證同。</p>
<p>蒼朮　川芎　細辛　羌活　防風　白芷　桔梗　茯苓　栝蔞根　甘草（炙）　赤芍　麻黃　荊芥　當歸</p>
<p>上入生薑薄荷。水煎服。</p>
<p>【濟世】香葛散　治小兒傷寒。夾食。夾驚。四時瘧疾。瘟疫。</p>
<p>香附子　紫蘇　陳皮　青皮　甘草　葛根</p>
<p>上入生薑。水煎服。東井先生曰。小兒感冒大科同。惟常須兼用清痰消食之藥。蓋小兒易傷食。而熱則生痰。故劑中宜略用輕輕疏解。令汗微出也。予常用此方加減。百發百中。最得神驗也。</p>
<p>【全幼】香葛湯　治嬰孩小兒。時氣瘟疫。頭痛發熱。肢體頰痛瘧疾。</p>
<p>葛根（一兩）　羌活（五錢）　升麻（煨二錢）　桔梗（炒）　芍藥（炒）　川芎　茯苓　白芷　甘草（炙各五錢）</p>
<p>上用生薑。蔥白一莖。水煎服。</p>
<p>【全幼】人參羌活散　治嬰孩小兒。寒邪溫病。時疫瘡疹。頭痛體疼。肢熱多睡。及治潮熱煩渴。痰實咳嗽作驚風。</p>
<p>人參　羌活　柴胡　川芎　獨活　甘草（炙）　枳殼　茯苓（各五錢）　桔梗（炒）　前胡　地骨皮　天麻（煨各二錢半）</p>
<p>上入薄荷三葉。生薑二片。水煎服。按上方乃解肌發表。化痰利氣之良劑也。</p>
<p>【濟世】參蘇飲　治小兒感冒風寒。發熱、頭痛、痰涎、咳嗽上壅、喘促、胸膈痞悶、嘔逆。</p>
<p>紫蘇　陳皮　半夏　茯苓　前胡　枳殼　桔梗　乾葛　人參　甘草</p>
<p>上入生薑。水煎服。按上方發散和緩之劑。小兒感冒欲發表者。用之最良也。</p>
<p>【全幼】解肌散　治嬰孩小兒。傷寒夾驚。傷風面赤。嗞呀。渾身壯熱。</p>
<p>人參（一錢）　石膏（煨二錢）　甘草（炙）　麻黃（各一錢半）　葶藶（炒二錢）　茯苓（半錢）　杏仁（二十個）　鉤藤　枳殼（炒）　川芎（各一錢半）</p>
<p>上為極細末。用姜三片。棗一個。去核同煎湯。不拘時候調化服。</p>
<p>【全幼】和解散　治嬰孩小兒。四時感冒風邪。壯熱煩躁。鼻塞清涕。驚悸自汗。四肢骨節疼痛。疹痘已發未發。</p>
<p>羌活　防風　川芎　人參　甘草（炙）　升麻（炮）　葛根</p>
<p>上入薑棗。水煎服。自汗加白朮。</p>
<p>【直訣】秘旨清肺湯　治小兒感冒。發熱鼻流清涕。</p>
<p>或咳嗽吐痰。輕者勿藥自愈。重者用此輕和之劑。</p>
<p>橘紅　半夏　桔梗　川芎（各五分）　茯苓　桑白皮（各七分）　甘草　防風（各四分）　薄荷　黃芩（炒各三分）　白朮（一錢）</p>
<p>上入生薑。水煎服。</p>

<h1>二八　濕證</h1>
<p>巢氏曰。濕者。水氣也。活人書云。風雨襲虛。山澤蒸氣。豈止大人中濕。小兒亦有受濕者。緣小兒入復以來。脾胃虛弱。腠理開疏。或連日陰雨。或地上蒸濕。小兒坐臥於上。便受熱氣。脈見沉緩。身體煩痛。發熱惡寒。或多汗惡風。精神昏悶。或小便不利。大便溏瀉。若久不愈。則手足垂軃。入臟。則瘖啞不言。治法大要疏利小水。其濕自除。不可發汗。及峻攻之。</p>
<p>【大全】不換金正氣散　治感冒風濕。頭目昏重。時發壯熱。（方見霍亂門　和劑方）</p>
<p>【全幼】參朮散　治嬰孩小兒。初受濕氣。身體疼痛。發熱惡風。多汗。面浮。作嘔。小便不利。</p>
<p>人參　白朮　豬苓（各一錢）　乾薑（一錢）　澤瀉　赤茯苓　木通（各三錢）</p>
<p>上入燈心七莖。車前子一捻。水煎服。</p>
<p>【醫統】除濕湯　治小兒寒濕所傷。手足軟弱。吐瀉不能抬舉疼痛。</p>
<p>人參　白朮　蒼朮　茯苓　半夏　厚朴　陳皮　藿香　大腹　甘草（炙各等分）</p>
<p>上水煎服。</p>

<h1>二九　諸熱</h1>
<p>【家傳】藿香正氣散　東井曰。小兒食滯。身熱不止。頭痛額肚腹熱甚。或夜熱晝涼。面黃嘔惡。不思飲食者。宜之。</p>
<p>【家傳】錢氏白朮散　半井翁曰。小兒一切病後。餘熱最妙。</p>
<p>【醫林】惺惺散　主虛弱。面白汗出。</p>
<p>泉按全幼曰。虛熱證。面色青白。身微熱溫冷口氣冷。手足心不熱。大小便自利。恍惚神慢。噓氣軟弱。泄瀉多尿。虛汗自出。叔和曰。虛熱不可太攻。熱去則寒起。惺惺散。四君子湯。錢氏白朮散之類主之。</p>
<p>【醫鑑】大連翹湯　治小兒心經邪熱。眼目腫赤。唇口生瘡。涕唾稠盛。驚風痰熱等症。宜此常利小腸。小兒諸熱。表裡俱宜。</p>
<p>連翹　瞿麥　滑石　車前子　牛蒡子　赤芍（各一分）　山梔子　木通　蟬蛻　當歸　防風（各半分）　黃芩　荊芥（各一分半）　柴胡　甘草（各二分）</p>
<p>上水煎服。風熱痰變蒸。肝熱大腸熱。加麥門。實熱丹熱加大黃。胎熱瘡疥餘毒熱。加薄荷。</p>
<p>【濟世】碧玉散　治小兒十分潮熱。五七日不退。</p>
<p>滑石（一兩）　青黛（五錢）　石膏（煅五錢）　甘草（五錢）</p>
<p>上為末。每服二錢。滾湯調服。熱不退。柴胡薄荷湯下。</p>
<p>【醫林】地骨皮散　治虛熱潮熱。亦治傷寒壯熱。</p>
<p>知母　柴胡　人參　甘草　地骨皮　半夏　茯苓（各等分）</p>
<p>上入姜。水煎服。按解風熱壯熱。清勞熱虛熱之劑。小兒風熱不止。久成勞熱虛熱。日日羸瘦骨立。終及危殆者。用之有奇效也。</p>
<p>【準繩】四順清涼飲　治小兒血脈壅實。臟腑生熱。頰赤多渴。五心煩躁。睡臥不安。四肢驚利。及因乳哺不時。寒溫失度。令兒血氣不順。腸下不調。小便少大便澀。或溫壯連滯。欲成伏熱。或壯熱不歇。欲發驚。又治風熱結核。頭面瘡癤。目赤咽痛。瘡疹毒。一切壅滯。並宜服之。</p>
<p>赤芍　當歸　甘草　大黃（各等分）</p>
<p>上煎服　小便不通。加燈心、木通。</p>

<h1>三○　脾胃</h1>
<p>蓋小兒臟腑怯弱。乳食過度。則傷脾胃。貴乎謂理得中。無有太過不及。否則脾胃受傷。面恍無色。口中涼氣。不思乳食。嘔吐肌瘦。虛弱腹中作痛。則當補脾益胃。凡人以胃氣為本。惟治病亦然。胃氣有虛有實。虛則有嘔吐不食之證。實則有否滿內熱之證。虛者益之。實者瀉之。欲得其平則可。</p>
<p>【局方】平胃散　治脾胃不和。不思乳食。心腹疼痛。口苦無味。嘔噦噁心。噫氣吐酸。面色痿黃。體弱肌瘦。肚痛泄瀉。並服之。</p>
<p>厚朴　陳皮（各三兩）　蒼朮（五兩）　甘草（一兩炙）</p>
<p>上為末。每服二錢。姜一片。棗二枚。水煎空心入鹽少許調服。常服快氣。暖胃化宿食。消痰。</p>
<p>【醫統】快膈消食丸　寬中快膈。消乳食。正顏色。</p>
<p>砂仁　橘紅　三稜（煨）　莪朮　神麯　麥芽（炒各半兩）　香附子（炒一兩）</p>
<p>上為末。麵糊丸。綠豆大。食後紫蘇湯下。二十丸。</p>
<p>【局方】溫脾湯　治脾胃不和。腹脅虛脹。不進乳食。困倦無力。</p>
<p>訶子（炮）　人參（七全半）　木香　桔梗（各半兩）　茯苓　藿香　陳皮　黃耆　甘草（各二錢半）　白朮（半兩）</p>
<p>上入薑棗。水煎服。</p>
<p>【局方】和中湯　治小兒脾胃不和。嘔逆噁心。冷熱不調。減食泄瀉。腹痛腸鳴。少力嗜臥。</p>
<p>厚朴　白朮　乾薑　甘草（各二分）</p>
<p>上為細末。每服二錢。姜二片。水八分煎。乳食前溫服。</p>
<p>【局方】四君子湯　小兒脾胃虛弱。或因克伐之劑。致飲食少思。或食而難化。或欲作嘔。或大便不實。脾胃虛損。吐瀉少食宜此。</p>
<p>人參　白朮（土炒）　茯苓　甘草（炙）</p>
<p>上入薑棗。水煎服。調理小兒諸疾。和胃養氣。胃冷嘔吐加丁香。嘔逆加藿香。脾胃不和。加木香砂仁。脾弱腹脹。不思飲食。加扁豆粟米。傷食加神麯。泉按此方。理脾胃之主藥。補虛進食。此其人之本歟。拔萃方。加陳皮一味。名異功散。快脾和氣最妙。</p>
<p>【薛氏】六君子湯　治脾胃虛弱。飲食少思。或大便不調。肢體消瘦。面色痿黃之症。</p>
<p>即四君子湯。加陳皮。半夏。</p>
<p>上入薑棗。水煎服。</p>
<p>【仁濟】保和丸。治小兒食傷。發熱欲成疳證。常服益脾胃。食則不傷。</p>
<p>白朮（五兩）　茯苓　半夏　山楂　神麯（炒各三兩）　陳皮　連翹　蘿蔔子（各二兩）　蒼朮　枳實　香附子　厚朴　黃芩（酒炒）　黃連（酒炒各一兩）</p>
<p>上細末。薑汁打麵糊為丸。如黍米大。每服二三十丸。漸加至五六十丸。食後茶湯下。</p>
<p>【大全】加減觀音散　調理脾胃。常服正顏色。消飲食。（楊氏方）</p>
<p>白朮（炒）　人參　扁豆（炒）　茯苓　麥芽（炒）　黃耆（炙）　甘草　山藥　神麯（炒）　香附（炒）</p>
<p>上為末。每服一錢。空心米飲下。</p>
<p>【醫統】調中散（湯氏方）　治脾胃不和。</p>
<p>人參　茯苓　木香　白朮　甘草（炙）　乾薑（煨）　藿香（洗）　香附　砂仁　丁香</p>
<p>上為末。每服一錢。薑棗湯下。</p>
<p>【局方】參苓白朮散　治脾胃虛弱。飲食不進。或嘔吐泄瀉。及大病後。調助脾胃。</p>
<p>人參　白朮（炒）　茯苓　甘草（炙）　山藥（炒）　白扁豆（炒各一斤）　蓮子　砂仁　薏苡仁（炒）　桔梗（炒各半斤）</p>
<p>上為末。每服一錢。棗湯調服。或飲湯亦可。</p>
<p>【東垣】補中益氣湯　治中氣不足。困睡發熱。元氣虛弱。感冒風寒諸症。或乳母勞役。致發兒諸病。</p>
<p>【局方】丁香散　治胃虛氣逆。哯乳不食。</p>
<p>人參（五錢）　丁香　藿香（各一錢半）</p>
<p>上水煎。</p>
<p>【袖珍】醒脾散（湯氏方）　治小兒脾胃怯弱。為風冷所乘。體熱頭痛霍亂。</p>
<p>天南星（八錢）　白朮　丁香　藿香　茯苓　人參　甘草（炙各一兩）</p>
<p>上水煎。</p>
<p>【經濟】白朮散　治小兒脾胃虛弱。</p>
<p>青皮　茯苓　白朮　甘草　肉豆蔻　丁香（各等分）</p>
<p>上為末。紫蘇湯調下。</p>

<h1>三一　腹脹</h1>
<p>夫腹脹。由脾胃虛氣攻作也。亦有實者。必悶亂喘滿。可下之。不喘滿者。虛也。不可下。若誤下。致脾虛生大變。謹之謹之。</p>
<p>【直訣】搨氣丸　治小兒虛脹。如腹大者。加蘿蔔子。名褐丸子。</p>
<p>胡椒（一兩）　蠍尾（去毒半兩）</p>
<p>上細末麵糊為丸。如粟米大。每服五七丸。至一二十丸。陳米飲下。一方有木香一錢。薛氏曰。按前症屬脾肺虛。水氣泛而喘急。浮腫。必兼溫補脾土。以生肺金。而氣自運行矣。但前藥性屬辛熱。雖能祛散寒邪。而恐真氣反傷。不可過劑。</p>
<p>【正傳】消積丸　小兒腹中有食積結糞。小便黃。微喘脈伏而實。時欲飲水能食者。用之。可下之。</p>
<p>丁香（九個）　縮砂（十二個）　烏梅肉（三個）</p>
<p>上為末。麵糊為丸。如黍米大。三歲已上。三五丸。已下一二丸。溫水下。</p>
<p>【家傳】藿香正氣散　治小兒宿食不消。腹脹滿悶。</p>
<p>【回春】消脹散　治小兒腹脹。</p>
<p>蘿蔔子（炒）　蘇梗　乾葛　陳皮　枳殼（各等分）　甘草（少許）</p>
<p>上水煎服。食少者加白朮。</p>
<p>【薛鎧】小兒傷食。腹脹胸滿。有痰用異功散。而痊後復傷食。腹脹兼痛。或用下劑。痛雖止。而脹益甚。更加氣喘。此脾益傷而肺益虛也。用六君子湯。加桔梗。調補而愈。</p>
<p>【薛鎧】補中益氣湯　小兒停食。服通利之劑。作嘔腹脹。此脾胃傷用之。</p>
<p>【本事】調中丸　治小兒久傷脾胃腹脹。</p>
<p>乾薑　橘紅　白朮　茯苓　木香　砂仁　官桂　良薑</p>
<p>上細末糊丸。如麻子大。每服三十丸。食後熟水服。</p>
<p>【無擇】肥兒丸　治小兒病。多因缺乳。吃食太早所致。或因久患臟腑胃虛蟲動。日漸羸瘦。腹大不能行。發豎發熱無精神。</p>
<p>黃連　神麯　麥芽（炒半兩）　木香（二錢）　檳榔（三個）　使君子　肉豆蔻（麵裹煨各半兩）</p>
<p>上為末。糊為丸。如梧桐子。每二三丸。熟水吞下。</p>
<p>【綱目】十全丹　丁奚者。腹大、頸小、黃瘦是也。此方主之。</p>
<p>【丹溪】寄子年五歲。痘後肚急。</p>
<p>白朮（一錢）　陳皮　木通（各五分）　犀角　川芎　白芷　蘇梗　甘草（炙各三分）</p>
<p>上水煎服。</p>

<h1>三二　傷食</h1>
<p>夫小兒傷食。皆因乳哺不節。過食生冷堅硬之物。脾胃不能克化。積滯中脘。外為風寒所搏。或因夜臥失蓋。以致頭痛身熱。面黃目胞微腫。腹痛脅脹。足冷肚熱。喜睡神昏。不思飲食。或惡食。或噁心。或嘔或噦。或口噯酸氣。或大便敗卵臭。或氣短痞悶。或胃口作痛。或心下痞滿。按之則痛。葛氏曰。乳者。奶者。哺者。食也。乳後不可與食。食後不可與乳。緣小兒脾胃怯弱。乳食易傷。難以消化。初得成積。久則成癖、成疳。變為百病。可不慎乎。</p>
<p>【醫鑑】萬億丸　治小兒乳食。生冷所傷。發熱肚脹諸症。</p>
<p>硃砂　巴豆　寒食麵</p>
<p>上先將硃砂研爛。即將巴豆同研極細。卻以寒食麵好酒打成糕入藥中。仍同研百餘下。再揉和為丸。如黍米大。二三丸。清茶下。泉按此藥峻利。中氣不足之兒。勿與之。</p>
<p>【保元】太和散　治小兒內傷乳食。肚腹脹痛。外感風寒。頭痛發熱。</p>
<p>紫蘇　陳皮　香附子　麥芽　蒼朮　川芎　枳殼　山楂　神麯　甘草　羌活</p>
<p>上入生薑。水煎服。</p>
<p>【回春】消食丸（又名消乳丸）　治宿食不消。</p>
<p>砂仁　陳皮　三稜（炒）　神麯　麥芽（各五錢）　香附（一兩）　白朮（炒五錢）</p>
<p>上為末。麵糊為丸。如麻子大。食後白湯下。綱目曰。湯氏方無白朮也。</p>
<p>【濟世】消食散　治小兒傷食腹痛。</p>
<p>山楂　神麯　砂仁　麥芽　白朮　陳皮　青皮　甘草（炙）</p>
<p>上入生薑。水煎服。</p>
<p>【局方】不換金正氣散　東井先生曰。小兒內傷生冷濕面等。寒熱吐瀉腹痛者。此方主之。依本方加山楂、神麯。而最可也。</p>
<p>【直訣】清中解鬱湯　治脾胃虛弱。飲食停滯。鬱熱生痰。或身熱赤暈。</p>
<p>白朮　茯苓　山梔　山楂　神麯　陳皮　麥芽　川芎　桔梗　甘草</p>
<p>上水煎服。</p>
<p>【直訣】六君子湯　治小兒傷食。嘔吐發熱面赤。依本方。加升麻、柴胡。</p>
<p>【局方】八解散　玄治翁曰。小兒傷食。嘔吐腹痛。用之有奇效也。</p>
<p>【保元】消食餅　小兒時常傷食。皮黃肌瘦。肚大腹脹。用此焦餅令常食之。</p>
<p>蓮肉　山藥（炒）　茯苓　芡實　神麯（炒）　麥芽（炒）　扁豆（炒）　山楂（各等分）</p>
<p>上為末。每四兩。入白麵一斤。水同和烙焦餅用。</p>
<p>【醫鑑】啟脾丸　此藥消食。止泄止吐。消疳消黃。消脹。定腹痛。益元氣。健脾胃。</p>
<p>人參　白朮（炒）　茯苓　山藥　蓮肉（各一兩）　山楂　陳皮　澤瀉　甘草（炙各五錢）</p>
<p>上為末。煉蜜為丸。如綠豆大。每三四十丸。空心米湯送下。小兒常患傷食諸疾。服之立愈。</p>
<p>【保元】保嬰丸　健脾胃。進飲食。消積滯。殺疳蟲。長肌肉。乃保嬰第一方也。（方見疳門）</p>

<h1>三三　腮腫</h1>
<p>薛氏曰。腮屬足陽明胃經。其生癰者。多因兒食甘甜厚味。脾胃積熱所致。</p>
<p>【本事】治小兒毒氣攻腮。赤腫可畏。</p>
<p>皂角（二兩）　天南星（生二錢）　糯米（一合）</p>
<p>上為末。薑汁調塗。立效。</p>
<p>【百問】連翹漏蘆湯　治小兒腮腫。</p>
<p>漏蘆　麻黃　連翹　升麻　黃芩　白蘞（各一錢）　甘草　枳殼（各半錢）</p>
<p>上水煎服。熱甚。加大黃、朴硝。</p>
<p>【準繩】升麻防風湯　治胃經實熱。咽痛、口燥、腮癰等症。</p>
<p>升麻　防風　黃蘗（炒）　茯苓　芍藥（炒）　陳皮（各五分）　連翹　當歸（各七分）</p>
<p>上水煎。仍量大小用之。</p>
<p>【準繩】清咽利膈湯　治心脾蘊熱。或咽喉腮舌腫痛。</p>
<p>玄參　升麻　桔梗（炒）　甘草（炒）　茯苓　黃連（炒）　黃芩（炒）　牛蒡子（炒杵）　防風　芍藥（炒各等分）</p>
<p>上水煎。</p>

<h1>三四　疳證</h1>
<p>丹溪曰。小兒臟腑嫩嬌。飽則易傷。乳哺飲食。一或失常。不為疳者鮮矣。皆因飲食不調。肥甘無節而作也。或嬰幼乳缺粥飯太早。耗傷形氣。則疳之根。延及歲月。五疳病成。錢氏曰。疳皆脾胃耗傷亡津液之所作也。</p>
<p>【醫統】加味肥兒丸　治諸疳。身黃。肚大。痞塊。泄瀉瘦弱。</p>
<p>胡黃連　黃連　木香　檳榔子　三稜　莪朮（煨）　青皮　陳皮　神麯（炒）　麥芽（炒各一兩）　使君子　香附子　蘆薈（各半兩）</p>
<p>上為末。以神麯麥芽。面打糊為丸。綠豆大。空心米飲下。三四十丸。如小兒無熱。去胡黃連。泄瀉加肉豆蔻、人參、茯苓。</p>
<p>【醫統】大蘆薈丸　治疳、殺蟲。和胃、止瀉。</p>
<p>蘆薈　黃連　胡黃連　木香　蕪荑　檳榔子　雷丸（白者）　青皮（各半兩）　藿香（少許）</p>
<p>上為末。用豬膽汁。丸麻仁大。每服十餘丸。米飲下。</p>
<p>【保元】消疳湯　治小兒大便色疳白。小便渾濁如米泔。肚大而青筋見者。疳病也。</p>
<p>山楂　白芍　黃連（薑汁炒）　茯苓　白朮　澤瀉（各一錢）　青皮（四分）　甘草（三分）</p>
<p>上入薑棗。水煎服。</p>
<p>【濟世】消疳飲　治小兒疳疾。身熱面黃。肚大青筋瘦弱。通治諸疳。</p>
<p>人參　白朮　茯苓　黃連　胡黃連　神麯　青皮　砂仁　甘草</p>
<p>上水煎服。傷食。加山楂。有蟲。加使君子。</p>
<p>【保元】消疳退熱飲　治小兒疳積發熱。肚大青筋。骨瘦如柴。</p>
<p>山楂　烏藥　竹茹　檳榔　史君　蕪荑　木通　牽牛　大黃　柴胡　莪朮　枳殼　黃芩　葶藶　燈心</p>
<p>上水煎服。</p>
<p>【醫統】五疳保童丸　治小兒一切疳證。無不保安。</p>
<p>蟾頭（一枚炙令黃色）　白鱔頭（炙焦黃）　龍膽草　蘆薈（各二錢）　黃連　胡黃連　五倍子　苦楝根皮　夜明砂　天漿子（各五錢）　麝香（五分）　青皮（五錢）　熊膽（一錢）　雄黃（二錢）　青黛（三錢）</p>
<p>上為細末。糯米飯丸。麻子大。一歲兒二十丸。米飲下。不拘時。日進三服。</p>
<p>【醫統】五疳消食丸　治小兒五疳八痢。肚大青筋。療勞疳。走馬牙疳。唇爛口臭。此藥中和。大能進食長肌。</p>
<p>使君子　蕪荑　黃連　橘紅　麥芽　龍膽草（各等分）</p>
<p>上為細末。粟米糊丸。黍米大每服三十丸。空心米飲下。</p>
<p>【醫統】通神丸　治小兒冷熱疳。</p>
<p>黃連　胡黃連（各二錢）　蕪荑　使君子　木香（各一錢）　丁香（五分）　肉豆蔻（一錢）　大蝦蟆（酥炙為末）</p>
<p>上為末。飯丸。黍米大。每服十丸。米飲下。</p>
<p>【局方】肥兒丸　治諸疳。多因少乳。吃食太早。或因病人胃虛。脾弱生蟲。日漸黃瘦。肚大青筋。不能行立。發豎發熱。口臭牙疳。</p>
<p>黃連（姜炒）　神麯（炒）　麥芽（炒各半兩）　檳榔子（二枚）　木香（二錢）　肉豆蔻　使君子（煨各半兩）</p>
<p>上為末。麵糊丸。麻子大。每服三十丸。米飲下。</p>
<p>【直訣】四味肥兒丸　治小兒食積脾疳。目生雲翳。口舌生瘡。牙根臍爛。發熱瘦怯。遍身生瘡。又小便澄白。腹大青筋。一切疳症。</p>
<p>蕪荑　神麯　麥芽　黃連（各等分）</p>
<p>上為末。水糊丸。一二十丸。空心白滾湯送下。</p>
<p>【醫鑑】肥兒丸　消疳化積。磨癖消熱。伐肝補脾。進食殺蟲。養元氣。</p>
<p>人參（三錢半）　白朮（三錢）　茯苓（三錢）　黃連（姜炒三錢半）　胡黃連（五錢）　使君子（四錢半）　神麯（三錢半）　麥芽（三錢半）　山楂（三錢半）　甘草（炙三錢半）　蘆薈（二錢半）</p>
<p>上為末。黃米糊為丸。米湯化下。</p>
<p>【萬氏】肥兒丸　健脾胃。進飲食。消積滯。殺疳蟲。補疳癆。長肌肉。仍保嬰之第一方也。</p>
<p>人參（三錢）　白朮　橘紅　山藥　蓮肉　神麯（各五錢）　茯苓（四錢）　青皮　山楂（各三錢）　砂仁（二錢半）　使君子　甘草（各二錢）</p>
<p>上為極細末。用生荷葉包粳米。煮熟去荷葉。將米杵爛。以淨布扭出。再煮成糊為丸。如麻仁大。每服二十五丸。陳倉米炒熟煎湯下。泉按上方。加木香。而壽世保元名保嬰丸。</p>
<p>【回春】蘆連消疳丸　治小兒五疳。痞塊。發肚脹。壯脾胃。消飲食。平肝火。磨積塊。</p>
<p>蘆薈　胡黃連　黃連（酒炒）　蕪荑　檳榔（各五錢）　白朮　茯苓　當歸（各二兩）　芍藥（八錢）　人參　神麯（各六錢）　甘草（四兩）　山楂子　使君子（各七錢）</p>
<p>上為末。湯泡蒸餅打糊為丸。綠豆大。每服五十丸。米湯下</p>
<p>【回春】消疳丸　治五疳。皮黃肌瘦。髮直尿白。肚大青筋。好食泥炭茶米之物。或吐或瀉。腹內積塊。諸蟲作痛。</p>
<p>蒼朮　陳皮　厚朴　枳殼　檳榔　神麯　山楂　麥芽　三稜（煨）　莪朮（煨）　砂仁　茯苓　黃連　胡黃連　蕪荑　使君子　蘆薈</p>
<p>上為末。使君子殼煎湯泡蒸餅為丸。如彈子大。每服一丸。清米湯化下可。</p>
<p>【正傳】一方　治小兒疳病。</p>
<p>黃連　白朮　山楂（各五錢）　胡黃連　蘆薈（各二錢）　蕪荑（二錢五分）　神麯（二錢）</p>
<p>上為細末。豬膽汁為丸。如麻子大。量兒大小。加減丸數與之。</p>
<p>【正傳】祖傳經驗秘方檳榔丸　小兒疳病。積氣成塊。腹大有蟲等證。其效如神。</p>
<p>檳榔子（一兩）　三稜（煨醋炒）　莪朮（醋炒各半兩）　青皮　陳皮（半兩）　蕪荑（二錢半）　雷丸（五錢）　鶴蝨（三錢）　乾漆（五分）　木香（二錢）　良薑（二兩陳壁土同炒）　砂仁（一錢）　麥芽（五錢）　胡黃連（三錢）　甘草（炙三錢）　神麯（五錢）　山楂（五錢）</p>
<p>上為細末。醋糊為丸。如綠豆大。每服三五十丸。空心淡薑湯送下。</p>
<p>【醫統】茯神丸　治小兒心疳熱。</p>
<p>茯神　茯苓　遠志（姜炒）　黃連（炒）　琥珀（各三錢）　鉤藤　蝦蟆（煅各二錢）　菖蒲（一錢）　蘆薈（五分）　麝香（二分半）</p>
<p>上為末。粟米煮糊丸。如黍米大。薄荷煎湯下。一二十丸。</p>
<p>【醫統】龍膽丸　治小兒心疳。頰赤面黃。鼻乾心躁。口內生瘡驚悸。</p>
<p>龍膽　赤茯苓　黃連　胡黃連　硃砂（各二錢）　麝香（一字）</p>
<p>上為極末。蒸餅泡為丸。黍米大。每服二十丸。食遠白湯下。</p>
<p>【醫統】天麻丸　治小兒肝疳、風疳、眼疳。</p>
<p>青黛　黃連　天麻　五靈脂　川芎　夜明砂　蘆薈（各一錢）　龍膽　防風　蟬蛻（各錢半）　全蠍（二枚焙）　麝香（少許）</p>
<p>上為末。豬膽汁浸糕丸。麻子大。每服薄荷湯下。</p>
<p>【醫林】生熟地黃湯　治肝疳。搖頭揉目。白膜遮睛。腦熱羸瘦。</p>
<p>生地黃　熟地　川芎　茯苓　枳殼　杏仁　黃連　半夏　天麻　甘草　地骨皮　當歸</p>
<p>上入生薑三片。黑豆十五粒。水煎服。</p>
<p>【醫統】靈脂丸　治小兒脾疳、食疳。</p>
<p>靈脂　砂仁　白豆蔻　麥芽　莪朮　青皮　使君子　陳皮　蝦蟆（炙焦）</p>
<p>上為細末。麵糊丸。黍米大。每服二十丸。米飲下。</p>
<p>【醫統】捉疳丸　治小兒脾胃受疳。面黃腹脹。多睡如醉。吃生米酒土。</p>
<p>丁香　木香（各半兩）　黃連　蕪荑　蚌粉　神麯　三稜（煨）　青皮（各二錢）</p>
<p>上為細末。豬膽汁煮糊丸。黍米大。食遠米飲下。</p>
<p>【醫林】清肺湯　治肺疳。咳嗽多喘。揉鼻咬甲寒熱。</p>
<p>桑白皮（五錢）　紫蘇　前胡　黃芩　當歸　天門冬　連翹　防風　赤茯苓　桔梗　生地　甘草（各二錢半）</p>
<p>上水煎服。</p>
<p>【入門】地黃丸　主腎疳耳焦。天柱倒齒脫。手足冷如水。</p>
<p>熟地黃（四錢半）　赤茯苓　山茱萸　牡丹皮　山藥（炒各三錢）　使君子　當歸　川芎　川楝子（焙各二錢）</p>
<p>上為末。煉蜜丸。梧子大。每服三十丸。空心服。</p>
<p>【醫統】黃耆湯　癆疳者。潮熱往來。五心煩熱。盜汗骨蒸。咳嗽憔悴。或瀉而渴。腹硬如石。面色如薰用此。</p>
<p>黃耆　人參　當歸　川芎　芍藥　生地黃　蝦蟆　鱉甲（炙焦各錢半）　茯苓　陳皮　柴胡　使君子（煨各一錢）</p>
<p>上入薑棗。水煎服。</p>
<p>【醫統】十全丹　丁奚哺露者。皆因脾胃久虛。不能克化水穀。榮氣血。故肌肉消瘦。腎氣不足。漸致肉枯骨露。亦有胎中受病於母。手足極細。項小骨高。腹大臍突。或生谷瘕。是為丁奚。若往來蒸熱。顱囟分開。吐乳吐蟲。煩渴嘔噦。是為哺露。此蓋疳症之極。而因其形以名之也。用此。</p>
<p>青皮　陳皮　莪朮　川芎　五靈脂　白豆蔻　檳榔子　蘆薈　木香　使君子　蝦蟆（各二錢炙）</p>
<p>上為末。豬膽汁浸糕丸。麻子大。每服二十丸。米飲下。</p>
<p>【醫統】大蘆薈丸　治前症。</p>
<p>【回春】異攻散　治小兒疳疾。四肢消瘦。肚腹脹大。行步不能。頗能飲食。作渴發熱等症。用之加減。而得奇效。</p>
<p>【回春】四君子湯　小兒面色痿黃。眼胞微腫。作渴。飲食少思。腹中一塊。或移動。小便澄白。大便不實。依本方加山梔、蕪荑。兼肥兒丸。</p>
<p>【東垣】厚腸丸　治小兒失乳。以食飼之。不能克化。或生腹脹。四肢瘦弱。或利色無常。</p>
<p>陳皮（三分）　麥芽（五分）　半夏（三分）　枳殼　蒼朮（三分）　青皮（二分）　人參　厚朴（各二分）　面末（五分）</p>
<p>上為末。麵糊丸。如麻子大。每服二十丸。溫湯送下。忌飽食。</p>
<p>【濟世】補中益氣湯　諸疳癖塊。久治不愈。多服尤效。</p>

<h1>三五　虛羸</h1>
<p>錢氏曰。虛羸者。脾胃不和。不能食乳。致肌瘦。亦因大病。或吐瀉後。脾胃尚弱。不能傳化穀氣。有冷者。時時下痢。唇口青白。有熱者。身壯熱。肌肉微黃。此冷熱虛羸也。冷者。木香丸。熱者。胡黃連丸。（虛羸與疳同治也。）</p>
<p>【家傳】錢氏白朮散　東井翁曰。小兒初病疳。津液少。肌瘦者。用之。當生胃之津液。唯多則妙。</p>
<p>【準繩】潔古云。小兒疳病。肌瘦血氣不足。同大人癆瘵之疾治之。以潔古此言論之。不拘冷熱虛羸。皆用四君子。地黃丸。與前藥相兼服為得也。</p>
<p>【錢氏】異功散　治脾胃虛弱。飲食少思。吐瀉不食。虛冷證。先與數服。以正胃氣。</p>
<p>【準繩】補中益氣湯　治中氣虛弱。體疲食少。或發煩渴等證。</p>
<p>【聖惠】訶梨勒散　治小兒羸瘦。脾胃氣弱。挾於宿食。不欲乳食。四肢不和。</p>
<p>訶梨勒皮　陳橘皮（各半兩）　黃耆　人參　白朮　藿香　桂心　白茯苓（各二分）　甘草（炙半分）</p>
<p>上件藥搗粗羅為散。每服一錢。以水一小盞。入生薑少許。棗一枚。煎至五分。去滓溫服。日三四服。量小兒大小。以意加減。</p>
<p>【準繩】溫脾湯　治小兒脾氣不和。食少無力。肌膚羸瘦。（方見脾胃）</p>
<p>【錢氏】橘連丸　治疳瘦。久服消食和氣。長肌肉。</p>
<p>橘皮（一兩）　黃連（米泔浸一宿一兩半）</p>
<p>上為細末。另研入麝香五分。用豬膽七個。分藥入膽內。漿水煮。候臨熟以針微刺破。以熟為度。煮粟米粥和丸。如綠豆大。每服十丸至二三十丸。米飲下量兒加減無時。海藏云。黃連苦燥。可以瀉脾火。長肌肉。</p>

<h1>三六　嘔吐</h1>
<p>凡小兒乳哺。不宜過飽。若滿則溢。故令嘔吐。乳母無知。但欲速得兒長。更無時度。或兒睡著而強乳。自此受病之源。漸至日深。遂成嘔吐。蓋有冷吐。有熱吐。有積吐。有傷乳吐也。</p>
<p>【活幼】參砂和胃散　治小兒胃氣弱而有寒。嘔吐不思飲食。或食下即吐。其吐多順快而無聲。面青白。唇淡。精神倦怠。</p>
<p>人參　砂仁　半夏（各四分）　白朮　茯苓（各五分）　藿香　陳皮（各三分）　炙甘草（二分）　煨姜（少許）</p>
<p>上水煎服。</p>
<p>【醫統】白豆蔻散　治小兒脾胃不和。憎寒壯熱。腹痛嘔吐。不納乳食。</p>
<p>枇杷葉　白豆蔻　陳皮　黃耆（各半兩）　木瓜　人參　甘草（各二錢半）　川芎（一錢）</p>
<p>上入薑棗。水煎服。</p>
<p>【醫統】人參散　小兒止嘔逆。併除煩渴。昏困多睡。乳食減少。及傷寒時氣。胃氣不順。吐利止後。燥渴不解。宜此。</p>
<p>乾薑（二兩）　人參　茯苓（各一兩）　木香　甘草（各二錢半）　藿香（二錢半）</p>
<p>上水煎服。按此方調中和氣之良劑。</p>
<p>【醫統】丁香散　治小兒胃虛氣逆。嘔吐不定。精神不安。羸困霍亂。</p>
<p>人參（五分）　丁香　藿香（各二錢半）</p>
<p>上水煎。入乳汁少許可。</p>
<p>【醫林】定吐紫金核　治丈夫婦女。一切嘔吐。小兒尤效。</p>
<p>半夏　人參　白朮　木香　丁香　藿香（各等分）</p>
<p>上為細末。薑汁打糊為丸。用沉香硃砂為衣。或煎湯亦可。</p>
<p>【經濟】藿香散　治小兒吐哯嘔逆。身熱面青。不進乳食。</p>
<p>藿香（一錢半）　丁香　人參　白朮　茯苓　扁豆　神麯（各半錢）</p>
<p>上為細末。每服半錢。罌粟米飲調下。陳皮煎。米飲下。亦可。</p>
<p>【醫林】通心飲　治嘔吐作渴。</p>
<p>木通　連翹　瞿麥　山梔　黃芩　甘草</p>
<p>上入燈心、藿香、水煎服。按此治熱吐之劑。或小柴胡湯。多加生薑亦可。</p>
<p>【百問】竹茹湯　治胃受邪熱。心煩喜冷。嘔吐不止。</p>
<p>乾薑（七錢半）　半夏（半兩炮）　甘草（二錢）</p>
<p>上入竹茹一塊。姜五片。水煎服。一方加茯苓尤妙。</p>
<p>【醫林】加味四君子湯　交精吐乳。眼慢糞多穢氣。乃父母交合時吃乳所致。本方加藿香、木香。</p>
<p>【家傳】錢氏白朮散　東井曰。治前症最可。一小兒。有乳癖。而壅滯胃口。吐哯。加枳實妙也。</p>
<p>【回春】定吐飲　治小兒吐逆。投諸藥不止。服此有神效。</p>
<p>半夏（二兩）　生薑（一兩）　薄桂（三錢）</p>
<p>上姜切作小方塊。如綠豆大。前半夏和勻。入小鐺內。慢火順手炒令香熟帶干。方下桂。再炒勻。微有香氣。以紙攤開地上。去火毒。候冷略播去黑焦末。每服二錢。水一盞。姜三片。煎七分。空心少與緩服。</p>
<p>【袖珍】助胃膏（湯氏方）　治小兒冷氣入胃。嘔吐不止。</p>
<p>白豆蔻（十四個）　木香（三錢）　砂仁（四十個）　人參　茯苓　白朮（各半兩）　丁香（五錢）　山藥（一兩）　肉豆蔻（四個）　甘草（炙半兩）</p>
<p>上為末。每一錢。陳紫蘇、木瓜湯。調下。</p>
<p>【拔萃】朱沉煎　治小兒嘔吐不止。</p>
<p>硃砂（二錢水飛）　沉香（二錢）　藿香（三錢）　滑石（半兩）　丁香（十四個）</p>
<p>上為細末。每服半錢。用新汲水一盞。芝麻油點成花子。抄藥在上。須臾墜。濾去水。卻用別水送下。</p>
<p>【醫林】安神丸　因驚吐乳。面色青者。宜此。</p>
<p>天門　牙硝　茯苓　山藥　寒水石（各五錢）　硃砂（三錢）　甘草（五錢）　龍腦（一字研）</p>
<p>上為末。煉蜜丸。藿香煎湯。化服。</p>
<p>【醫統】消乳丸　消乳食。</p>
<p>香附子（一兩）　砂仁　陳皮　甘草（炙各半兩）　神麯（炒）　麥芽（炒各一兩）</p>
<p>上為末。麵糊丸。黍米大。七歲兒。丸綠豆大。食後薑湯吞下二三丸。按上藥溫中快膈。止嘔良品也。</p>
<p>【綱目】半夏散　治小兒胃虛嘔吐。水穀不化。</p>
<p>半夏（一兩泡）　陳糯米</p>
<p>上入薑棗。水煎服。</p>
<p>【醫統】丁香散　治吐乳。傷食。</p>
<p>丁香　蓮肉　枇杷葉（薑汁塗炙熟各等分）</p>
<p>上為末。每服一錢。米飲調下。</p>
<p>【醫統】益胃散　快膈益。脾止嘔進食。</p>
<p>木香　丁香　藿香　陳皮　砂仁　白豆蔻　茯苓　甘草（各等分）</p>
<p>上為末。每服一錢。用生薑棗湯下。</p>
<p>【醫統】茯苓半夏湯　治諸嘔噦。心下堅痞。膈間有水痰眩悸。</p>
<p>半夏（五分）　茯苓（二兩）</p>
<p>上入生薑水煎。</p>
<p>【全幼】丁香圓　治嬰孩小兒。嘔吐不止。</p>
<p>丁香　半夏（各一錢）　青皮（五錢）　陳皮（一兩）</p>
<p>上為極細末。煉白蜜丸如芡實大。用滾白湯。研化。食前服。</p>
<p>【全幼】紫蘇子飲　治嬰孩小兒。飲乳母氣奶嘔吐。</p>
<p>紫蘇子　人參　沉香（各二錢）　甘草（炙一錢半）　縮砂（二錢半）　茯苓（四錢）</p>
<p>上為極末。用生薑煎湯。調化。食前服。</p>
<p>【全幼】沉香散　治嬰孩小兒。補虛調胃氣。止吐瀉。進乳食。</p>
<p>沉香（一分）　藿香　丁香　甘草（炙各一錢）　木香　桂（各半錢）　茯苓（一分）</p>
<p>上為極末。用紫蘇木瓜同煎湯。調化食前服。</p>
<p>【本事】治小兒嘔吐。脈數有熱。</p>
<p>麥門　半夏　人參　茯苓（各二錢）　甘草（一錢）</p>
<p>上入生薑。水煎服。</p>
<p>【湯氏】清膈飲子　治小兒伏暑嘔吐。</p>
<p>香薷　淡竹葉（各一兩）　茯苓　人參　半夏　檀香（炙）　甘草（炙各半兩）　白粳米（一合）</p>
<p>上入姜。水煎服。大小加減。</p>
<p>【玉機】藿香散　治脾胃虛有熱。面赤嘔噦。</p>
<p>麥門冬　半夏　甘草　石膏（各半兩）　藿香（一分）</p>
<p>上姜水煎。</p>
<p>【丹溪】萬安膏　調脾、順氣、定驚。脾胃。不足。吐乳。黃疸。治小兒一切疾。</p>
<p>木香　沉香（各二錢）　檀香（三錢）　香附（一兩）　檳榔（半兩）　白朮（二兩）　肉蔻（半兩）　辰砂（三錢）　薄荷（二兩）　人參（半兩）　甘草（二兩）　琥珀　真珠　青黛　犀角（各二錢）　黃耆（一兩）　麝香（五分）　使君子（一兩）　天竺黃（半兩）</p>
<p>上為末。煉蜜丸。臨臥服。薄荷汁。或蜜水米飲化下。</p>
<p>【準繩】萬安膏　治小兒脾胃虛弱。腹生疳蟲。癥瘕食積。泄瀉。常服消疳去積。助胃氣。和中疏氣滯。</p>
<p>人參　厚朴　陳皮　青皮　乾薑　肉桂（各一兩夏不用）　木香　沉香　藿香（各半兩）　甘草（半兩）　澤瀉（冬不用春秋減半）　使君子（一個）</p>
<p>上為末。煉蜜丸。如芡實大。食前米飲化下。如熱薄荷湯下。一方無木香、沉香、藿香、青皮、使君子、有白朮、蒼朮、茯苓、豬苓也。</p>
<p>【得效方】一方　治小兒吐乳。胃寒者。</p>
<p>白豆蔻（十四個）　縮砂（同）　甘草（生二錢炙二錢）</p>
<p>上為末。常摻入兒口中。</p>
<p>【明堂】吐乳灸中庭一壯。</p>

<h1>三七　吐水吐蟲</h1>
<p>【錢氏】面㿠白。無精光。口中氣冷。不思食。吐水。當補脾。益黃散主之。（方見泄瀉門）</p>
<p>【丹溪】冬月吐蛔。多是胃虛寒。而蟲作吐。用錢氏白朮散。加丁香二粒。（方見慢驚門）</p>
<p>【錢氏】吐水不心痛者。胃冷。吐水心痛者。蟲痛。口中吐沫水者。後必蟲痛。</p>
<p>【玉案】一方　治小兒口中常吐出蟲。</p>
<p>黑錫灰　檳榔（各等分）</p>
<p>上為末。每服一錢。花椒煎湯送下。</p>

<h1>三八　泄瀉</h1>
<p>泄瀉乃脾胃顓病。凡飲食寒熱三者不調。此為內因。必致泄瀉。又經所論春傷風。復飧泄。夏傷暑。秋傷濕。皆為外因。亦致泄瀉。醫者。當於各類求之。毋徒用一止瀉之方。而云概可施治。此則誤兒。豈淺云耳。若不治本。則瀉皆止。暫而復瀉。耽誤久脾胃益虛。變生他證。良醫莫救。</p>
<p>【局方】藿香正氣散　中濕泄瀉。腸鳴。肚腹脹痛。</p>
<p>【醫統】六神湯　治脾虛吐瀉。不進飲食。</p>
<p>黃耆（炙）　扁豆（炒）　人參　白朮　茯苓　粉草（炙各等分）　加藿香亦可</p>
<p>上入薑棗。水前服。或作末。薑棗湯調服。</p>
<p>【醫統】人參安胃散（出東垣方）　治暑熱傷乳。損其脾胃。吐瀉。久恐成慢風。</p>
<p>人參（二錢）　黃耆（四錢）　生甘草　炙甘草（各一錢）　芍藥（二錢）　茯苓　陳皮　黃連（各二錢）</p>
<p>上水煎。</p>
<p>【醫林】錢氏白朮散　治小兒冷瀉。臟腑冷。洞瀉如水。</p>
<p>人參　白朮　茯苓　甘草　木香　藿香　葛根</p>
<p>長澤氏曰。小兒脾胃虛寒。而兼發熱。惡寒。泄瀉者。理中湯。大溫難輕用。補中益氣湯之峻補。未適當。於此時必投之。謂之中治也。</p>
<p>【活幼】加減五苓散　治小兒暑月水瀉。小便赤澀。或全不小便者。</p>
<p>赤茯苓　豬苓　澤瀉（各一錢）　木瓜（五分）　白朮（六分）　木通（八分）　車前子（略炒四分）</p>
<p>上入燈心一圍。水二鍾。煎一鍾。入鹽少許。令藥微有鹹味。飢時服之。小便自利。其瀉立止。</p>
<p>【回春】五苓散　小兒傷食作瀉。腹脹。四肢浮腫。小便不利。加木香。用之而愈。</p>
<p>【回春】益元散　小兒水瀉殊效。</p>
<p>滑石（六兩）　甘草（一兩）　加白朮（一兩）</p>
<p>上為極末。米湯下。一錢許。</p>
<p>【直訣】五味異功散　治小兒脾胃虛冷。腸鳴腹痛。自利不思飲食。按薛氏曰。小兒食積瀉。飲食已消。而泄瀉未止。此脾胃氣傷宜此。</p>
<p>【醫述】參朮薑桂飲　小兒久瀉。面色赤。身熱口渴。屬脾胃極虛。陽氣外散者。此方主之。俗概為有餘邪熱。用寒涼之藥。則殺人者。不為不多矣。</p>
<p>人參（五分）　白朮（炒六分）　乾薑（炒）　桂　茯苓　扁豆（薑汁炒）　山藥（炒各六分）　陳皮　甘草（各四分）</p>
<p>上入薑棗。水煎服。</p>
<p>【醫統】藿香散　治小兒脾胃不調。作瀉。青黃黑白。乳食不消。糞中有如雞子清。兼瀉如水。其證腹痛微熱。</p>
<p>陳皮　藿香　枳殼（炒）　厚朴（制）　甘草（各等分）</p>
<p>上為末。紫蘇湯調下。或米湯下。亦可。如黃白色。木瓜湯下。如瀉止。棗湯下。大能和胃進食。</p>
<p>【百問】參苓白朮散　治脾胃虛弱。泄瀉不止。及大病後。以此養胃。</p>
<p>人參　白朮　茯苓　甘草（炙）　白扁豆　山藥　砂仁　蓮肉　薏苡仁　桔梗（各一兩）</p>
<p>上為末。每服五分。棗湯米湯送下。</p>
<p>【醫統】香橘餅　治積瀉、冷瀉、傷食泄瀉。</p>
<p>木香　青皮　陳皮（各二錢半）　厚朴　神麯　麥芽（各半兩）</p>
<p>上為末。煉蜜丸餅。或米湯下。</p>
<p>【醫統】胃苓湯　治泄瀉。脾胃不和。傷食瀉。</p>
<p>豬苓　澤瀉　白朮　茯苓　厚朴　陳皮　甘草（各等分）</p>
<p>上為末。每服二錢。燈心陳米煎湯調服。</p>
<p>【錢氏】益黃散　小兒不能食乳。瀉褐色。身冷無陽也。宜此。</p>
<p>陳皮（十兩）　青皮　訶子（各五兩）　丁香（一兩）　甘草</p>
<p>上細末。白湯調下。</p>
<p>【準繩】田氏云。便青者。因驚風內藏脾氣不和。宜白朮湯。</p>
<p>【丹溪】瀉青。亦是寒。宜用蘇合香丸。平胃散。各等分蜜湯調服。</p>
<p>【中藏經】白朮圓　治小兒白瀉。</p>
<p>白朮　當歸　芍藥　木香（減半）</p>
<p>上等分為末。煉蜜丸。如綠豆大。每服十丸。十五丸。米飲下。</p>
<p>【濟世】一方　治小兒久瀉。用山藥炒為末。不拘多少。入粥內食之。立愈。</p>

<h1>三九　霍亂吐瀉</h1>
<p>凡小兒上吐不止。下瀉不住。皆因內外傷侵。兼以調護失常。乳食不節。遂使脾胃虛弱。清濁相干。蘊作而成。有先瀉而後吐者。乃脾胃虛冷。其候先瀉白水。吐亦不多。口氣緩而神色慢。額前有汗。六脈沉濡。此為冷也。先吐而後瀉者。乃脾胃有熱。氣促唇紅。吐來面赤。脈洪而數。渴飲水漿。此為熱也。冷熱之分。須要詳審。</p>
<p>【局方】不換金正氣散　治山嵐瘴氣。寒熱往來。霍亂吐瀉。臟虛寒。</p>
<p>厚朴　藿香　陳皮　半夏　蒼朮　甘草（各等分）</p>
<p>上入薑棗。水煎服。</p>
<p>【醫統】藿香散　治時氣吐瀉。退熱。</p>
<p>藿香　厚朴　半夏　白朮　乾葛　甘草（炙各等分）</p>
<p>上入姜。水煎服。</p>
<p>【全幼】藿香散　治嬰孩小兒。脾胃虛弱。乳食不調。身熱風熱作驚。吐瀉不止。</p>
<p>藿香　人參　茯苓　丁香　羌活　防風　半夏</p>
<p>上入生薑棗。水煎服。</p>
<p>【活幼】加味平胃散　治小兒傷食吐瀉。</p>
<p>蒼朮　厚朴　山楂（各六分）　陳皮　青皮　麥芽　香附　砂仁　川芎（各四分）　甘草（炙二分）</p>
<p>上入生薑。水煎服。</p>
<p>【直訣】五味異功散　治脾胃虛弱。吐瀉不食。</p>
<p>人參　茯苓　白朮　甘草（炙）　陳皮（等分）　一方加木香。</p>
<p>上入薑棗。水煎服。按凡小兒虛冷病。先以數服。正其氣。溫中和胃之劑也。薛氏曰。按前方補脾胃之聖藥也。況人之一身。以脾胃為主。若小兒乳食失節。寒涼失宜。或乳母六淫七情失調。兒飲其乳。諸病頓起。當專以此藥治之。其應如響。</p>
<p>【活幼】藿香和中湯　治感寒、停食、吐瀉。</p>
<p>藿香　紫蘇　香附子　蒼朮　厚朴　山楂　川芎（各六分）　羌活　砂仁　麥芽　白芷　陳皮（各四分）　炙甘草（二分）</p>
<p>上入生薑。水煎服。</p>
<p>【直訣】助胃膏　治胃寒吐瀉。乳食不化。</p>
<p>白朮　茯苓　人參（各五分）　甘草（一錢）　白豆蔻（十四個）　山藥（一兩）　砂仁（四十個）　丁香（一錢）　肉豆蔻（四錢）</p>
<p>上為末。煉蜜為丸。芡實大。每二三丸。米飲磨化。龔氏回春。此方有木香、桂、藿香、陳皮。全幼心鑑。更加沉香。</p>
<p>【全幼】助胃膏　治嬰孩小兒。慢驚風。吐瀉不進乳食。</p>
<p>人參　白朮　蓮肉（各二錢）　白豆蔻　甘草（炙）　茴香（炒）　丁香　檀香　木香（各一錢）</p>
<p>上為極細末。煮粟米糊圓。如芡實大。用陳米飲研化。食前服。</p>
<p>【全幼】助胃膏　治嬰孩小兒。助養脾止吐。</p>
<p>人參　白朮　茯苓　砂仁　山藥　甘草（炙各三錢）　沉香　木香（各一錢）　丁香（五粒）　肉豆蔻（一個）</p>
<p>上為極末。煉蜜圓。如芡實大。用生薑煎湯。研化。食前服。</p>
<p>【保元】七味白朮散　治小兒脾胃久虛。嘔吐泄瀉。頻並不止。津液枯竭。發熱煩渴。多燥。但欲飲水。乳食不進。羸困失治。變成慢驚風癇。不問陰陽虛實。並宜服之。</p>
<p>人參　白朮　木香　茯苓　藿香　甘草　葛根</p>
<p>上入薑棗。水煎服。薛氏曰。胃傷則嘔。脾傷則瀉。故用上藥調補胃氣。以化生津液。如無他症。只因胃氣虛。而津液不足者。用四君子湯尤效。泉按若胃虛不能食。而大渴不止者。不可用淡滲之藥。但胃元氣少故也。以本方補之。</p>
<p>【全幼】藿香正氣散　治嬰孩小兒。傷寒頭痛。憎寒壯熱。痰喘咳嗽。心腹疼疼。吐瀉虛腫。疳傷。</p>
<p>藿香（一錢半）　甘草（炙）　腹皮　白芷　白朮　桔梗　陳皮　厚朴（各五錢）</p>
<p>上入薑棗。水煎服。</p>
<p>【全幼】不換金正氣散　治嬰孩小兒。四時傷寒。五臟氣噎。咳嗽痰涎。霍亂吐瀉。</p>
<p>藿香　厚朴（各二錢半）　甘草（一錢半）　蒼朮（二錢）　人參　茯苓　木香（各一錢）　半夏（三錢）　陳皮（二錢）</p>
<p>上入薑棗。水煎服。</p>
<p>【醫統】五苓散　治傷暑。霍亂吐瀉。身熱口渴。</p>
<p>白朮　茯苓　豬苓　澤瀉（各一錢）　官桂（三分）</p>
<p>上入姜燈心。水煎服。</p>
<p>【局方】觀音散　治小兒外感風冷。內傷脾胃。嘔逆吐瀉。不進乳食。</p>
<p>石蓮肉（一分）　茯苓（一錢半）　人參　白芷　木香　綿耆（各一錢）　神麯（炒二錢）　白扁豆　甘草（三錢炙）</p>
<p>上入藿香。水煎服。</p>
<p>【袖珍】香樸飲子（幼幼方）　治小兒伏熱吐瀉。虛煩悶亂。如發驚狀。</p>
<p>人參　茯苓　甘草　紫蘇　木瓜　澤瀉　香薷　半夏　扁豆　陳皮　厚朴　烏梅</p>
<p>上入薑棗。水煎服。</p>
<p>【全幼】掌胃膏　治嬰孩小兒。脾虛胃弱。吐瀉不止。</p>
<p>人參　白朮　茯苓　甘草（炙）　肉豆蔻　白豆蔻　陳皮　枇杷葉　青皮　丁香　沉香　木香　藿香　縮砂（各一錢）</p>
<p>上為極細末。煉白蜜。丸如芡實大。用米飲。研化。食前服。東井先生。此方用半夏乾薑水煎與之。治小兒吐瀉。屢得奇效也。</p>
<p>【保元】加減柴苓湯　治小兒夏秋月霍亂吐瀉。身熱口渴。</p>
<p>豬苓　澤瀉　香薷　葛根（各七分）　茯苓（一錢）　白朮　黃連　甘草（各五分）　天花粉（二錢）</p>
<p>上入生薑。水煎服。腹痛加桂、芍藥。</p>
<p>【準繩】六君子湯　治脾胃氣虛。吐瀉不食。肌肉消瘦。或肺虛痰嗽。喘促。惡寒。或肝虛驚搐。目眩。自汗諸證。東井翁。小兒虛而吐瀉者。必投之。有奇效也。程仁甫曰。常治小兒。吐瀉之疾。得捷效者甚多。須辨寒熱。如夏月熱症。必加姜炒黃連。少用藿香白豆蔻之類。徐徐服之。不可火急。頓服即不納。如寒月依本方加乾薑、砂仁、藿香、白豆蔻類。或有傷食吐瀉者。初劑加神麯、麥芽、山楂一二劑。而決可取效。如不效者。有必發慢驚死。屢試皆爾。</p>
<p>【醫統】銀白散　治小兒吐瀉。壯胃治糞清。</p>
<p>扁豆　糯米（各一兩）　藿香　丁香　白朮　甘草（炙各一錢）</p>
<p>上為末。紫蘇湯下。</p>
<p>【醫統】加減四君子湯　治小兒吐瀉不止。調胃進食。</p>
<p>扁豆　藿香　甘草　黃耆　人參　茯苓　白朮（各一兩）</p>
<p>上為末。每服一錢。入鹽點服。或用水煎。亦可。</p>
<p>【百問】益黃散　治小兒吐瀉。脾虛不食。米不穀化。困倦力少。滑腸夜起。並疳虛盜汗並治。涎沫流出。（方見泄瀉門）</p>
<p>【回春】又方　治吐瀉。四君子湯。加藿香陳皮。一劑而愈。</p>
<p>【醫統】理中湯　治脾胃不和。心腹攻痛。痰逆噁心。嘔吐。心下虛煩否滿。膈塞。不通飲食。減少短氣。羸困。溫中逐水。止汗去濕。泄瀉注下。水穀不分。腹中雷鳴。霍亂吐瀉。手足厥冷。並治。</p>
<p>人參　白朮　乾薑（煨各一兩）　甘草（炙半兩）</p>
<p>上入薑棗。水煎服。腹痛加人參。渴加白朮。寒加姜附。吐多去白朮。加生薑。瀉多仍用術。悸者加茯苓。四肢厥冷下利轉筋。可加附子。為末煉蜜丸。名理中丸。治厥冷臟寒。吐長蟲。或胃中虛冷。先服理中丸。</p>
<p>【醫統】縮脾散　解伏熱。除煩渴。消暑。止吐利。霍亂之後。服熱藥太多致煩躁者。並治之。</p>
<p>砂仁　烏梅肉　草果（煨去皮）　甘草（炙各半兩）　乾薑　白扁豆（炒各三錢）</p>
<p>上每服二錢。白水煎服。</p>
<p>【醫統】參香散　治伏熱瀉。虛煩悶亂。飲引不止。</p>
<p>人參　白朮　香薷　半夏　陳皮　茯苓　扁豆（炒）</p>
<p>上水煎服。</p>
<p>【宣明】人參散　治小兒虛熱煩渴。因吐瀉煩渴不止。</p>
<p>人參（半兩）　茯苓（二兩半）　生犀　桔梗（各二錢半）　甘草　乾葛（各半兩）</p>
<p>上為末。每服一大錢。水一中盞。入燈心五莖。同煎至六分。放溫不計時候。煩渴者。以新竹葉湯下。量年紀加減。</p>
<p>吐瀉過多。脾胃虛乏。欲生風候者。四君子加白附。減半生薑煎服。</p>
<p>【綱目】和中散　和胃。止吐瀉。定煩渴。治腹痛。</p>
<p>人參　茯苓　白朮　甘草（炙）　乾葛　黃耆　白扁豆　藿香（等錢）</p>
<p>上入薑棗。水煎服。海藏曰。和中散。四君子湯加減法。</p>
<p>【丹溪】小兒。周歲吐乳。腹瀉。</p>
<p>滑石（煅二錢）　白朮（炒三錢）　乾葛（三錢）　陳皮（炙三分）</p>
<p>上為粗末。煎飲之。</p>
<p>【海藏】吐利四肢脹逆。腦門低陷。四君子加藿香、丁香、芍藥等分服。</p>
<p>【準繩】溫中丸　治小兒瀉白。胃寒故也。腹痛腸鳴。吐酸水。不思飲食。霍亂吐瀉。</p>
<p>人參　白朮　甘草（等分）</p>
<p>上為末。薑汁麵糊丸。如綠豆大。米飲下。二三十丸。</p>
<p>【準繩】吐瀉昏睡露睛者。胃虛熱也。錢氏白朮散。和中散可也。吐瀉昏睡不露睛者。胃實熱。益元散之類。</p>
<p>【入門】升陽益胃湯　吐瀉久不止者。乃清氣下陷。胃口陽虛。飲食少進。四肢無力。</p>
<p>黃耆（二錢）　人參　甘草　半夏（各一錢）　白朮　柴胡　白茯　澤瀉（各三分）　陳皮（四分）　羌活　獨活　防風　芍藥（各五分）　黃連（一分）</p>
<p>上薑棗煎服。泉按南豐李氏曰。小兒吐瀉。皆當溫補。若已虛損。尤當速生胃氣。惟尋常時行瀉症。不可遽投熱藥。慎之慎之。</p>

<h1>四○　痢疾</h1>
<p>小兒痢疾。大抵多由脾胃不和。飲食過傷。停滯不能克化。又為乳母恣食生冷。熱毒厚味。以傳之。又為風寒濕熱之邪。以干之。故有此疾。有裡急窘迫急痛者。火性急速。而能燥物。故也。大法與大人同。惟劑輕重耳。</p>
<p>【準繩】一方（丹溪方）　治小兒痢疾。</p>
<p>黃連　黃芩　大黃　甘草</p>
<p>上水煎服。赤痢。加桃仁、紅花。白痢。加滑石末同煎。按熱痢初宜下。</p>
<p>【丹溪】一小兒八歲。下痢純血。作食積治。</p>
<p>蒼朮　白朮　黃芩　芍藥　滑石　茯苓　甘草　陳皮　神麯</p>
<p>上水煎。下保和丸。泉按玉案曰。下痢純血者。在大人則為難治。在小兒則為食積。而無所妨。而治小兒之痢。又宜以消積為主。</p>
<p>【澹寮】敗毒散　治小兒禁口痢。毒氣上衝心肺。食即吐逆。</p>
<p>人參　茯苓　甘草　前胡　川芎　羌活　獨活　桔梗　柴胡　枳殼　陳倉米（各等分）</p>
<p>上入生薑。水煎服。</p>
<p>【直訣】香連丸　治小兒赤白痢疾。</p>
<p>黃連（二十兩）　吳茱萸（十兩）</p>
<p>上先將二味。用熟水拌和。入磁器內。置熱湯中。頓一日。同炒至黃連紫黃色。去茱用連為末。每末四兩。入木香末一兩。淡醋米飲為丸。如麻子大。每服四五十丸。白滾湯下。</p>
<p>【醫鑑】萬億丸　治小兒下痢赤白。腹痛立效。泉云。兒實壯積滯深重者。其效如神。</p>
<p>【玉案】通快飲　治小兒痢疾始發。</p>
<p>山楂（一錢）　麥芽　蒼朮　萊菔子　枳實　木通（各七分）　大黃　檳榔子（各一錢二分）</p>
<p>上入生薑。水煎服。</p>
<p>【保元】清熱化滯湯　治小兒痢主方。</p>
<p>黃連（吳茱萸煎湯拌炒）　白芍　陳皮　茯苓　枳殼　黃芩　甘草</p>
<p>上入生薑一片。水煎空心服。初起積熱正熾。加大黃芒硝。血痢。加酒炒黃芩、當歸、地榆。白痢。加厚朴、枳殼　赤白並下。加川芎、歸尾、桃仁、紅花、滑石、陳皮、乾薑。（炒黑）　白痢久虛。加白朮、黃耆、茯苓。去芩、連、枳。赤痢久虛。下後未愈。去芩、連、加川歸、白芍、白朮、川芎、阿膠。裡急後重。加木香、檳榔。腹痛。加白芍、川歸、玄胡、枳殼、小便赤。少加木通、豬苓、澤瀉。下如豆汁。加白朮、蒼朮、防風。食積。加山楂、枳實、麥芽、神麯。久痢氣血兩虛。加人參、黃耆、當歸、川芎、升麻、肉蔻。下後二便流利。惟後重不去者。氣陷於下也。以升麻提之。</p>
<p>【醫統】地榆散　治小兒赤痢。因大腸停積熱毒得之。或點滴鮮紅</p>
<p>地榆　訶子肉　甘草（各等分）</p>
<p>上為末。每服一錢。米湯調下。一方加黃連、枳殼、芍藥。</p>
<p>【醫統】小連丸　治小兒赤白痢。脾胃虛弱。糟粕不聚。腹脹不食。時作陣痛。煩渴身熱。</p>
<p>黃連（三兩）　乾薑（炮一錢）　當歸　阿膠（炒各兩半）</p>
<p>上為末。阿膠膏丸。小豆大。三歲三十丸。食前米湯化服。</p>
<p>【家傳】和中湯　治小兒傷於飲食。濕面之物。患泄痢。稍後重。赤白相交。一身無熱者。</p>
<p>青皮　厚朴　枳殼　芍藥　藿香（各中）　白朮　蒼朮　砂仁（各小）</p>
<p>上水煎服。按上方延壽院所制。小兒多此證。屢用屢驗。</p>
<p>【局方】胃風湯　治小兒風冷乘虛入客腸胃。水殼不和。泄瀉注下。及腸胃濕毒下痢。如豆汁瘀血。日夜無度。</p>
<p>人參　白朮　白茯苓　川芎　當歸　芍藥　桂（少許）</p>
<p>上入粟米數粒。水煎食前服。</p>
<p>【選方】一方　治小兒噤口痢。</p>
<p>石蓮肉（去殼留心）</p>
<p>上研為末。每服五分。陳米飲調下。此是毒氣上衝心腹。藉此以通心氣。便覺思食。</p>
<p>【全幼】參苓白朮散　小兒痢疾。久不愈。脾胃虛弱。有熱氣。關閉胸中。禁口加石膏、枳殼。粳米一撮。同煎食前服。心氣通。胃脘開。便能食。（方見泄瀉門）</p>
<p>【全幼】參香散　治嬰兒臟腑氣虛怯。冷熱不調。積在臟腑。作成痢疾。或下鮮血。或如豆汁魚腦瘀血。或下紫黑血。或赤白相雜。或成五色。裡急後重。日夜頻並。臍腹絞痛。甚不可忍。及禁口疳蟲時瘟諸痢。無問新久。</p>
<p>人參　白扁豆（炒）　木香（各四錢）　肉豆蔻　茯苓（八錢）　陳皮（去白）　罌粟殼（去筋帶炙二兩四錢）</p>
<p>上為極細末。用米飲調化。食前服。</p>
<p>【醫統】豆蔻香連丸　治小兒乳食不節。腹胃虛弱。冷熱之氣。客於腹間。下赤白痢。腸內疼痛。日夜頻並。不思乳食。</p>
<p>黃連（炒七錢半）　肉豆蔻（二枚麵包煨）　丁香（二錢半）　木香　訶子（炮各半兩）</p>
<p>上末粟米糊丸。黍米大。三歲服十丸。米飲下。</p>
<p>【醫統】烏梅散　治下痢後。津液減少。臟腑虛燥。煩渴引飲。長治諸病後。煩渴引飲無度。</p>
<p>烏梅肉（半兩微炒）　茯苓　木瓜（各一兩）</p>
<p>上入姜。水煎服。</p>
<p>【醫統】桃花丸　治下痢赤白多並。泄瀉青水。</p>
<p>赤石脂　乾薑（各等分）</p>
<p>上為末糊丸。如麻子大。空心服二三十丸。米飲下。</p>
<p>【經濟】木香散　治諸般瀉痢。日久不安。並皆治之。</p>
<p>白朮（用麵炒）　麥芽　當歸（一錢）　木香　人參　陳紅曲（各一錢）　甘草　茯苓　神麯　青皮（各二錢）</p>
<p>上為末。每服半錢。白湯調下。一方用紫蘇。木瓜湯。調下。</p>
<p>【袖珍】木香圓（幼幼方）　治下痢赤白。</p>
<p>黃連（一兩用吳茱炒去茱不用）　肉豆蔻（二個）　木香（二錢半二件一處面浸）</p>
<p>上為末。麵糊丸。如黍米大。赤痢粟米飲下。白痢厚朴湯下。大全赤白相雜。陳米飲下。</p>
<p>【宣明】厚朴散　治小兒虛滑瀉痢不止。</p>
<p>使君子（一個）　揀丁香（十個）　厚朴（半兩）　吳白朮　茯苓　青皮（各二錢）　甘草（一寸炒）　訶子皮（半兩）</p>
<p>上為末。每服一錢。量歲數加減。用清米湯下。</p>
<p>【袖珍】木香散　治冷痢。肚痛不食。</p>
<p>木香　白朮（各一分）　厚朴　龍骨　當歸（各半兩）　乾薑　訶子（各一分）</p>
<p>上入薑棗。水煎。</p>
<p>【全幼】香梅飲子　治嬰孩小兒。腸胃受積。脾虛下痢赤白。腹肚疼痛。裡急後重。</p>
<p>木香（一片生一片煨）　烏梅（半生半煨）　當歸（半生半煨）　甘草（半生半炙）　陳皮（去白半生半炒二錢半）　木香（一錢）　黑豆（半生半炒三十粒）</p>
<p>上水煎。生黑豆不可打破全用。食前服。泉按木香一錢。恐木瓜乎。按上方。安和五臟。順益三焦。陰陽既分。腸胃自厚。蓋生熟藥。而治冷熱病。可謂切要而穩當也。一本後木香作木通也。</p>
<p>【全幼】地榆散　治嬰孩小兒下痢赤白頻並。</p>
<p>地榆（一分）　甘草（二分）　芍藥（一字）　當歸（一錢）</p>
<p>上水煎服。</p>
<p>【海藏】赤痢　四君子。加當歸、赤芍。入粟米少同煎服。白痢　四君子等分。加乾薑減半。入粟米少同煎。</p>
<p>【百問】五苓散　治中濕下痢。煩渴飲水。</p>
<p>【保元】補中益氣湯　治小兒久痢。裡急後重。欲去不去。手足並冷。皆胃氣虛寒下陷也。此方主之。本方加木香、補骨脂、倍加升麻、柴胡。</p>

<h1>四一　腹痛</h1>
<p>小兒腹痛之病。誠為急切。凡初生二三個月。及一周之內。多有腹痛之患。無故啼哭不已。或夜間啼哭之甚。多是腹痛之故。大都不外寒熱二因。夫寒者。面白唇青。或瀉痢清白。以熱綿裹腹。而啼少止。即是寒也。因於熱者。面赤唇紅。得暖啼甚。即是熱也。一周之外。能吃飲食。則有傷食腹痛。或瀉或不瀉。口渴而臭。面黃身熱。即是積痛。久而不愈。必致成疳矣。</p>
<p>【局方】藿香正氣散　東井曰。小兒一切腹痛。用之有效。依本方。加木香。</p>
<p>【醫鑑】消食散　治小兒腹痛。多是飲食所傷。治宜和脾消食。</p>
<p>山楂　砂仁　麥芽（各一錢）　神麯　陳皮　青皮　香附子（各七分）　白朮（二錢半）　甘草（五分）</p>
<p>上入姜。水煎服。受寒作腹痛。加藿香、吳茱、泉按小兒腹痛。多是飲食所傷。用上方和脾消食而奇效。</p>
<p>【丹溪】食積腹痛硬。必用紫蘇蘿蔔子之類。</p>
<p>【湯氏】三稜散　治積氣肚痛。</p>
<p>砂仁　甘草　益智　三稜　莪朮　青皮（各等分）</p>
<p>上為末。白湯點下。</p>
<p>【丹溪】一方　治冷熱不調。嘔逆腹痛。</p>
<p>枳殼　桔梗　青皮　陳皮　當歸　甘草　木香</p>
<p>上入姜。水煎服。</p>
<p>【玉案】運脾散　治小兒飲食所傷。腹中作痛。</p>
<p>香附　蘿蔔子　陳皮　山楂（各六分）　木香　白朮　青皮　丁香（各四分）</p>
<p>上入生薑。水煎服。</p>
<p>【正傳】一方　治小兒腹痛。</p>
<p>甘草（炙）　乾薑（各二錢）　伏龍肝（一兩）　人參　茯苓　百草霜　白朮（各五錢）</p>
<p>上細末。粥丸。如梧子大。每服三十五丸。陳皮湯下。</p>
<p>【薛氏】六君子湯　腹痛。若手足指冷。呃逆泄瀉。寒水侮土也。本方。用炮薑、肉桂、不效。急加附子。</p>
<p>【薛氏】五味異功散　服克滯之藥。致腹作痛。按之不痛。脾氣復傷也。宜之。</p>
<p>【錢氏】益黃散　胃虛冷。面㿠白色。腹痛不思食主之。（方見泄瀉門）</p>
<p>【醫統】理中湯　治小兒受寒。腹痛。</p>
<p>人參　白朮　甘草　乾薑（炮）</p>
<p>上水煎服。</p>
<p>【醫統】七氣湯　治七氣傷脾。結聚大腹痛。不能乳食。</p>
<p>半夏（一兩）　人參（二錢）　甘草（炙）　桂心（各一錢）</p>
<p>【醫統】芍藥甘草湯　治熱腹痛。小便不通。</p>
<p>芍藥（一錢）　甘草（五分）</p>
<p>上水煎服。加黃芩。名黃芩芍藥湯。</p>
<p>【錢氏】安蟲散　治小兒蟲痛。</p>
<p>胡粉（炒黃）　檳榔　川楝子　鶴蝨（各三錢）　枯白礬（二錢五分）</p>
<p>上為末。每服五六分。痛時米飲調下。泉按錢氏曰。蟲痛者。當口淡而沫自出。薛氏云。蟲動之因。多屬胃氣虛弱。或聞飲食氣味而動。前方乃化蟲之劑。若因脾胃虛弱者。須當調補中氣。魯氏云。有胃受極寒極熱。亦令蟲動。或微痛。或不痛。遽然吐出。法當安蟲為上。若以治蟲。反傷胃氣。固不可也。因寒而動者。用理中湯。加烏梅水煎服。因熱而動者。用㕮咀五苓散。亦加烏梅。水姜煎服。</p>

<h1>四二　心痛</h1>
<p>小兒心痛。當於大人心痛門參用之。心痛吐水者。蟲痛。心痛不吐水者。冷心痛。</p>
<p>【錢氏】靈礬散　治小兒蟲咬心痛欲絕。</p>
<p>五靈脂（二錢）　白礬（火飛半錢）</p>
<p>上同研。每服一二錢。水一鍾。煎至五分。溫服。無時當吐出蟲。</p>
<p>【錢氏】安蟲散　治蟲動心痛。（方見腹痛）</p>
<p>【準繩】金鈴散　治小兒心痛。</p>
<p>金鈴子　莪朮（炮各一錢）　茴香　木香（炮）　三稜（炮各半兩）</p>
<p>上為末。每服一錢。半錢。用熱湯調下。</p>

<h1>四三　癖疾（並食積）</h1>
<p>癖塊者。僻於兩脅。痞結者。否於中脘。此因乳哺失調。飲食停滯。或乳母七情。而所致也。癖塊久則脾氣必虛。宜以養胃氣為主。</p>
<p>食積者。因脾胃虛實。乳食不化。久而成積。其症至夜發熱。天明覆涼。腹痛膨脹。嘔吞酸。足冷肚熱。喜睡。神昏。大便酸臭。是也。</p>
<p>【家傳】錢氏白朮散　治小兒積痛和胃。東井翁曰。小兒癖積。加青皮。尤可也。</p>
<p>【保元】淨府湯　治小兒腹中癖塊。發熱憎寒。口乾。小便赤。或大便稀溏。或腹脹腫滿。或痰嗽喘熱。不思飲食。面黃肌瘦。四肢困倦等症。</p>
<p>柴胡　山楂（各一錢）　黃芩　半夏（各八分）　白朮（八分）　人參（三分）　茯苓（二錢）　豬苓（五分）　澤瀉（二錢）　三稜　莪朮（各七分）　胡黃連（三分）　甘草（三分）</p>
<p>上入薑棗。水煎服。濟世此方。有麥門冬各等分。而名之消癖湯也。</p>
<p>【直訣】肥兒丸　治小兒癖。其效如神。</p>
<p>蕪荑（炒）　黃連（炒）　神麯　麥芽（炒各等分）</p>
<p>上為末。水糊丸。梧子大。每服一二丸。空心白湯下。半井翁曰。兒稟弱而有癖者。此藥丸如雞頭實大。每服五六丸。以錢氏白朮散煎汁用之。緩緩治之可也。</p>
<p>【玉案】消麻散　治小兒諸食所傷。以致肚腹膨脹。面色黃瘦。</p>
<p>莪朮　三稜　陳皮　山楂　草果</p>
<p>上為末。每一錢。姜淡湯下。</p>
<p>【百問】九味蘆薈丸　治小兒癖疾。並食積。</p>
<p>胡黃連　黃連　蕪荑　蘆薈　鶴蝨　木香　雷丸　青皮（各半兩）　麝香（二錢另研）</p>
<p>上為末。粟飯丸。綠豆大。每服二三丸。米飲下。</p>
<p>【濟世】參朮肥兒丸　治小兒癖塊發熱。王道之劑。久服除根。</p>
<p>人參　山楂　麥芽　黃連　神麯（各三錢半）　使君子（四錢半）　胡黃連（五錢）　白朮　茯苓（各三錢）　蘆薈（二錢半）　甘草（三錢炙）</p>
<p>上為末。陳小黃末粉糊為丸。綠豆大。每六七丸。米湯下。</p>
<p>【保元】抑肝扶脾散　治小兒癖積。日久不消。元氣虛弱。脾胃虧損。肌肉消削。肚大青筋。發熱口乾。肚腹脹滿。</p>
<p>人參（五分）　白朮（土炒）　茯苓　龍膽草　白芥子　山楂（各八分）　陳皮　神麯（各六分）　柴胡（三分）　黃連（姜炒一錢）　青皮（六分）　胡黃連（三分）　甘草（三分）</p>
<p>上入薑棗。水煎服。</p>
<p>【回春】千金消癖丸　治小兒癖疾積塊。有殊效。</p>
<p>蘆薈　阿魏（另為糊）　青黛　木香　檳榔　厚朴　陳皮　甘草（炙各一錢）　使君子　胡黃連　山楂　香附　三稜（醋炒）　莪朮（煨酢炒各一錢）　麥芽　神麯　水紅花子（微炒各四錢）　人參　茯苓　白朮（各三錢）</p>
<p>上為末。將阿魏一錢。研水和麵打糊為丸。綠豆大。每服四五十丸。米飲白湯任下。</p>
<p>【直訣】消積丸　治食積。大便酸臭。發熱。</p>
<p>丁香（九個）　砂仁（十二個）　烏梅肉（三個）　巴豆（二粒）</p>
<p>上為末。麵糊丸。黍米大。每服五七丸。溫水下。</p>
<p>【直訣】保和丸　治食積。</p>
<p>山楂（三兩）　神麯（二兩）　半夏　茯苓（各一兩）　陳皮　連翹　蘿蔔子（各五錢）</p>
<p>上為末。粥糊丸。桐子大。每服一二十丸。白湯下。</p>
<p>【簡易】勝紅丸　治小兒食積。</p>
<p>陳皮　青皮　三稜　乾薑（炮）　良薑（各一兩）　莪朮（一兩二味醋煮）　香附（炒二兩）</p>
<p>上為末。醋糊丸。如桐子大。薑湯下。東井翁曰。癖疾食積等。久則皆脾胃虛憊。生變症。五味異功散。錢氏白朮散。六君子湯。補中益氣湯等。宜兼服。</p>

<h1>四四　咳嗽（附喘急）</h1>
<p>經曰。秋傷於濕。冬必咳嗽。大抵素秋之氣。宜清肅。及動之。則氣上衝。而為咳嗽。久則動脾濕。而為痰也。大法與大人同。</p>
<p>【醫統】參蘇散　治嬰兒感冒風寒。發熱頭痛。咳嗽痰涎。並宜服之。</p>
<p>人參　蘇葉　葛根　前胡　半夏　茯苓　陳皮　枳殼　桔梗　甘草（各等分）</p>
<p>上入薑棗。水煎服。若肺實有邪。去人參。加黃芩、桑白皮、杏仁。</p>
<p>【直訣】阿膠散　治小兒咳嗽。口乾作渴。</p>
<p>阿膠（一兩）　馬兜鈴（五錢）　糯米（一兩）　杏仁（七粒）　甘草（一錢）　牛蒡子（二錢半）</p>
<p>上水煎服。蓬溪李氏曰。阿膠散。用馬兜鈴。非取其補肺。乃取其清熱降氣也。邪去則肺安矣。其中所用阿膠糯米。則正補肺之藥也。</p>
<p>【醫統】葶藶丸　治乳食傷脾。傷風咳嗽。面赤身熱。痰盛喘促。</p>
<p>甜葶藶（炒）　黑豆（炒）　杏仁（另研）　漢防己（各一兩）</p>
<p>上為末。入杏膏蒸棗肉和搗成劑。丸如麻子大。每服五丸。至七丸。淡薑湯下。乳食後。或臨臥服。量兒加減。</p>
<p>【直訣】瀉白散　治肺實熱。咳嗽痰喘。</p>
<p>桑白皮　地骨皮（各二錢）　甘草（五分）</p>
<p>上入粳米。二十粒。水煎服。</p>
<p>【大全】人參散　治小兒咳嗽。發熱氣喘面紅。</p>
<p>人參　天花粉（各等分）</p>
<p>上為末。每服半錢。蜜水調下。</p>
<p>【家傳】藿香正氣散　東井翁曰。感外邪挾食。咳嗽者。宜之。於本方。加杏仁。</p>
<p>【薛氏】人參平肺散　治心火克肺。咳嗽喘嘔。痰涎壅盛。胸膈痞滿。</p>
<p>人參　陳皮　甘草　地骨皮　茯苓　知母　五味子　青皮　天門冬　桑白皮</p>
<p>上水煎服。</p>
<p>【玉案】平肺飲　治小兒感風邪。咳嗽痰多。灑淅惡寒。</p>
<p>陳皮　前胡　桑白皮　薄荷　防風（各五分）　栝蔞仁　蘇子　桔梗（各四分）</p>
<p>上入生薑。水煎服。</p>
<p>【綱目】紫蘇子散　治小兒咳逆上氣因乳哺無度。內挾風冷。傷於肺氣。或小兒啼氣未定。與乳飲之。與氣相逆。氣不得下。</p>
<p>紫蘇子　訶子　萊菔子　杏仁　木香　人參（各等分）　甘草　青皮（各減半）</p>
<p>上入姜。水煎服。</p>
<p>【家傳】不換金正氣散　半井翁曰。小兒食滯生痰。五更咳嗽者甚多矣。予用此得奇效。</p>
<p>【玉案】涼肺湯　治肺咳嗽。痰盛音啞。</p>
<p>黃芩　貝母　天花粉　枳殼（各七分）　橘紅　山梔子　桔梗　麥門　甘草（各五分）</p>
<p>上入燈心三十莖。水煎服。</p>
<p>【玉案】定嗽湯　治小兒肺有寒痰。咳嗽並作氣喘。</p>
<p>款冬花　杏仁　橘紅（各八分）　桑白皮　桔梗　枳實（各六分）　栝蔞仁　膽星（各五分）</p>
<p>上入生薑。水煎服。</p>
<p>【醫統】杏蘇飲　治嬰兒痰氣咳嗽不止。</p>
<p>杏仁　蘇子　陳皮　赤茯苓　桑白皮　大腹皮　半夏　甘草（炙各一錢）</p>
<p>上入姜。水煎服。</p>
<p>【醫統】百部丸　治小兒肺寒。壅嗽微喘。</p>
<p>百部　麻黃（各三錢）　杏仁（四十粒）</p>
<p>上和勻煉蜜丸。皂角子大。溫水下二三丸。</p>
<p>【直訣】甘桔湯　治咳吐熱涎。咽喉不利。</p>
<p>甘草（二錢）　桔梗（一錢）</p>
<p>上為末。每二錢。入阿膠半斤。水煎服。</p>
<p>【丹纂】二陳湯　治小兒傷風咳嗽。本方加防風、枳殼、白朮、桔梗。</p>
<p>【回春】補中益氣湯　小兒傷風。咳嗽發熱。服解表之劑。加喘促出汗。此脾肺氣虛。加五味子。</p>
<p>【醫林】人參胡桃湯　治小兒喘急。不得臥。</p>
<p>人參（一錢半）　胡桃肉（連皮五十個）</p>
<p>上入姜三片。水煎服。古今醫鑑曰。治肺虛發喘少氣。難以布息。</p>
<p>【回春】六君子湯　小兒有哮病。其母遇勞即發。兒飲其乳。亦嗽。依本方。加桔梗、杏仁、桑白皮、治之。子母並服。</p>
<p>【潔古】人參荊芥散　治身熱痰嗽。胸膈不利。宜下痰去熱。</p>
<p>人參（半兩）　荊芥（一兩）　大黃（二錢）</p>
<p>上水煎。調檳榔、木香、細末五分。輕粉一字。乳後服。如身熱潮熱。宜服清涼飲子。去大黃。三服之後。一二日卻入大黃服之。令疏利則愈。不可便動臟腑。</p>
<p>【潔古】黃耆湯　治小兒咳嗽。喘逆身熱。鼻乾燥者。是熱入肺經為客熱。呷呀有聲。</p>
<p>黃耆（二兩）　人參（二錢半）　地骨皮（五錢）　桑白皮（三錢）　甘草（二錢半）</p>
<p>上水煎。放溫頻頻服之。</p>
<p>【海藏】涎嗽　四君子。加杏仁、桑白皮等分。半夏曲。減半同煎。　咳嗽。四君子末。煎紫蘇湯調下。</p>
<p>【準繩】牛黃奪命散　治小兒肺脹喘滿。胸膈起急。兩脅扇動。陷下作坑。兩鼻竅張悶亂。嗽喝聲嗄。而不鳴。痰涎潮如塞。</p>
<p>白牽牛　黑牽牛（半生半熟各一兩）　川大黃　檳榔（各一兩）　若不治。死在旦夕。俗云馬脾風。</p>
<p>上為細末。三歲兒。每服二錢。冷漿水調下。涎多加膩粉少許。無時加蜜少許。泉按田氏云。暴喘。俗傳為馬脾風也。大小便哽。宜急下之。用牛黃奪命散。後用白虎湯。平之馬脾風暴喘。而脹滿也。在百日內者不治。</p>
<p>【準繩】無價散　治風熱喘促。悶亂不安。俗謂之馬脾風。</p>
<p>辰砂（二錢半）　輕粉（五錢）　甘遂（麵裹煮焙乾一錢半）</p>
<p>上為細末。每服一字。用溫漿水少許。入滴油一點。挑藥在上。沉下去。卻以漿水灌之立效。</p>

<h1>四五　瘧疾</h1>
<p>小兒瘧。不外乎風痰與食。無食不發熱。無風不作寒。而痰食風之所成矣。蓋三者不全。則不能成瘧也。治法惟宜兼用消食疏風化痰焉。但量其所屬輕重可也。師曰。大抵嬰兒之瘧。皆自飲食上得之者居多。須以消導。扶胃氣為本。此秘訣也。</p>
<p>【濟世】清脾飲　治癉瘧脈來弦數。但熱不寒。或熱多寒少。膈滿不能食。口苦舌乾。心煩渴飲水。小便黃赤。大便不利。</p>
<p>青皮　厚朴　白朮　草果　柴胡　茯苓　半夏　黃芩　甘草（各等分）</p>
<p>上入姜。水煎服。東井曰。小兒食瘧。嘔吐痰沫。及時行瘴瘧。不問先寒後熱。諸瘧通用。加檳榔子。</p>
<p>【直指】四獸飲　治小兒瘧疾。和胃消痰。</p>
<p>半夏　人參　茯苓　白朮　陳皮　草果　烏梅　生薑　大棗（各等分）　甘草（減半）</p>
<p>上水煎服。</p>
<p>【局方】養胃湯　治外感風寒。內傷生冷。溫中快膈。能闢山嵐瘴氣。寒瘧。脾胃虛寒。嘔逆噁心。並宜服之。</p>
<p>厚朴　蒼朮　半夏　藿香　草果　茯苓　人參（各半兩）　甘草（二錢半）　陳皮（七錢半）</p>
<p>上入棗姜搗。梅水煎服。</p>
<p>【大全】草果飲（張氏方）　治小兒瘧寒多熱少。或遍身浮腫。</p>
<p>厚朴　青皮　草果　藿香　半夏　甘草　丁香皮　神麯　良薑（各等分）</p>
<p>上入薑棗。水煎服。</p>
<p>【醫統】大腹皮湯　治小兒瘧疾。因藥退熱太早。變作浮腫。外腎腫大。飲食積於脾胃。宜服。</p>
<p>枳殼　蒼朮（各二兩）　甘草（二錢）　大腹　檳榔子　三稜　莪朮（各一錢）</p>
<p>上入姜皮、蘿蔔子、椒目。同煎服。</p>
<p>【玉案】疏脾飲　治小兒因風成瘧。</p>
<p>紫蘇　柴胡　半夏（各一錢）　防風　青皮　厚朴　川芎（各五分）</p>
<p>上入姜。水煎服。</p>
<p>【玉案】平安飲　治小兒痰瘧。來時作嘔。</p>
<p>半夏　貝母　橘紅　柴胡（各七分）　黃芩　草果　白朮　枳殼（各五分）</p>
<p>上入生薑。水煎服。</p>
<p>【玉案】檳陳湯　治小兒因食成瘧。</p>
<p>山楂　青皮　草果（各八分）　檳榔子　枳實　半夏　柴胡　麥芽（各六分）</p>
<p>上入姜。水煎服。</p>
<p>【保元】截瘧飲　治嬰兒瘧疾主方。</p>
<p>白朮　青皮　柴胡　陳皮　蒼朮　豬苓　常山　澤瀉　黃芩　甘草</p>
<p>上入薑棗。水煎露一宿。溫服。有汗而熱多。加黃耆、人參、前胡、知母。無汗而熱多。加葛根、紫蘇。寒多。加乾薑、草果。痰多。加貝母、半夏。食積。加山楂、枳實、麥芽、神麯。夜發者。為陰分。加當歸、升麻。二日三日一發者。加人參、黃耆、白朮、烏梅。去蒼朮。單寒、加乾薑、附子、人參。去柴胡、黃芩、豬苓、澤瀉。腹痛。加厚朴、檳榔。</p>
<p>【醫統】參苓湯　治小兒瘧後。面赤黃。泄瀉不止。乳食不消。此乃胃氣虛弱。故脾虛則泄。胃虛則吐。宜服之。</p>
<p>丁香　訶子（二錢炮）　青皮　陳皮　白朮　茯苓　人參　肉豆蔻（煨各三錢）　甘草（炙二錢）</p>
<p>上末。每服二錢。陳米一勺。姜一片。同煎。</p>
<p>【家傳】錢氏白朮散　古林氏曰。小兒瘧疾用藥。病邪漸輕。乳食不進。時時寒熱者。用之。</p>
<p>【醫統】麻黃根湯　治小兒瘧疾。盜汗。寒熱進退。</p>
<p>麻黃根　知母　檳榔子　三稜　莪朮（各一錢半）　半夏（三錢）　白芷　貝母（五分）　常山　甘草（各一錢）</p>
<p>上入姜二片。小麥十五粒煎。</p>
<p>【局方】藿香正氣散　小兒瘧疾。寒多熱少。周身浮腫。腹滿悶不食者。加前胡。</p>
<p>【局方】八解散　小兒瘧。因飲食而得者。</p>

<h2>補遺</h2>
<p>【玉素】鱉甲飲　治小兒久瘧不住。</p>
<p>何首烏　鱉甲（酒炙）　當歸　白朮　人參　黃芩（各八分）</p>
<p>上入棗。水煎服。</p>
<p>【保元】一方　治乳兒瘧疾痞塊。</p>
<p>川芎　生地　芍藥（各一錢半）　陳皮　半夏　黃芩（各一錢）　甘草</p>
<p>上入姜。水煎。下鱉甲末。半錢。</p>
<p>【袖珍】常山飲（張氏方）　治一切瘧疾。</p>
<p>厚朴　草果　常山　人參　半夏　貝母　知母　甘草　茯苓</p>
<p>上入薑棗。水煎。空心服。</p>
<p>【準繩】青皮湯（湯氏方）　治小兒瘧疾。作浮腫。兼寒熱不退。飲食不進。</p>
<p>白朮　茯苓　青皮　厚朴　陳皮　半夏　大腹　檳榔子　三稜　莪朮　木通　甘草</p>
<p>上入姜。水煎服。泉按此方。皆克泄元氣之藥。若病久脾虛。而作腫者。當以錢氏異功散為主。少佐以五皮湯。誤用此必至不救。</p>
<p>【濟生】鱉甲飲子　治瘧久不愈。腹中結為癥瘕。名曰瘧母。</p>
<p>鱉甲（醋炙）　白朮　黃芩　草果　芎藭　橘紅　檳榔子　甘草　厚朴　白芍</p>
<p>上入薑棗。水煎服。</p>
<p>【準繩】小柴胡湯　治小兒瘧疾。往來寒熱。</p>
<p>人參　半夏　柴胡　黃芩　甘草（各等分）</p>
<p>上入薑棗。水煎服。</p>
<p>【明堂】小兒瘧久不愈。灸內庭。（在足大指次指外間陷中各一壯）大椎。百會。</p>

<h1>四六　鵝口瘡</h1>
<p>小兒鵝口瘡者。胃中之濕熱也。何以名之鵝口也。鵝口者。滿口皆白。有似鵝之口中。俗謂之雪口是也。分而言之。重舌屬心。鵝口屬肺。合而言之。總為心熱。何者。心統於脾。故曰治於口也。使不由於心熱。則口雖白。而舌自赤。何為而舌上皆白耶。大法內服瀉心清熱之劑。而外敷涼藥。則重者可消。白者可退矣。</p>
<p>【醫林】小兒鵝口瘡。用發纏指頭。蘸井花水。拭口令淨。用濃煎煮粟米汁。以綿纏箸頭拭之。更以煅過黃丹。摻之即愈。（葛氏方）</p>
<p>【正傳】一方　治小兒鵝口瘡。不能食乳。</p>
<p>地雞</p>
<p>上擂水。塗瘡即愈。地雞。即匾蟲也。人家磚石下。多有之。</p>
<p>【局方】珠礬散　治小兒鵝口瘡。不能吮乳。</p>
<p>硃砂　白礬</p>
<p>上為細末。使亂髮纏指。揩舌上。令淨。以藥敷之。</p>
<p>【保元】牛黃散　治小兒口中百病。鵝口瘡。重齶。不能吮乳。及咽喉腫塞。一切熱毒。</p>
<p>黃連　黃柏（各八分）　牛黃　冰片　硼砂　辰砂（各一分）　雄黃　青黛（各二分）　牙硝（一分半）</p>
<p>上共入乳缽內。研勻。每用少許。敷口內。</p>
<p>【子母】一方　治小兒鵝口。不能飲乳。以黍米汁傅之。</p>
<p>【子母】一方　治小兒鵝口瘡。桑白皮汁。和胡粉傅之。</p>
<p>【聖惠】一方　治小兒鵝口。滿口白爛。貝母去心為末半錢。水五分。蜜少許。煎三沸。繳淨沫之。日四五度。</p>

<h1>四七　口瘡</h1>
<p>小兒口舌生瘡。乃心脾受熱也。口瘡赤心藏熱。白脾藏冷。口瘡黃脾藏熱。</p>
<p>【聖惠】瀉心湯　治小兒口瘡。屬實熱者。</p>
<p>黃連</p>
<p>上為末。每一字。蜜水調下。</p>
<p>【千金】甘露飲　治小兒胃中客熱。口舌生瘡。咽喉腫痛。或牙齦腫出膿血等症。</p>
<p>枇杷葉　生地　熟地　天門　麥門　枳殼　茵陳　石斛　黃芩（各一錢）　甘草（五分）</p>
<p>上水煎服。本事方。無麥門、茵陳。加山豆根、犀角屑。大有神效。</p>
<p>【東垣】柴胡地骨皮散　小兒口瘡。心胃壅熱者。</p>
<p>柴胡　地骨　升麻</p>
<p>上水煎服。</p>
<p>【直指】升麻湯　治小兒心脾有熱。口舌破裂生瘡。</p>
<p>升麻　玄參　川芎　生地　麥門（各五錢）　大黃　赤芍　黃連　黃芩（焙各三錢）</p>
<p>上水煎服。</p>
<p>【集成】黑參散　治小兒口舌生瘡。久不愈。</p>
<p>天門　麥門　黑參（各等分）</p>
<p>上為末。煉蜜丸。彈子大。白湯下。</p>
<p>【準繩】五味異功散　治脾胃虛熱。口舌生瘡。或因誤服克伐之劑。脾胃復傷。而口舌生瘡。或弄舌流涎。吐瀉不止。飲食少思。或驚搐痰嗽。睡而露睛。手足並冷。若母有病。致兒患者。子母並服。泉按口瘡。有虛有實。若不辨虛實。一向用苦寒清冷之劑。則作虛虛之患也。準繩云。若元氣虧損。或服寒涼之藥。或兼作嘔少食者。此虛熱也。用本方加升麻柴胡。</p>
<p>【宮氣方】治小兒舌上生瘡。如粥皮。桑白皮汁傅之。三兩度痊。</p>
<p>【千金】一方　治小兒舌上生瘡。乳飲不得。</p>
<p>白礬</p>
<p>上和雞子置醋中。塗兒足底。二七即愈。</p>
<p>【保元】加味五苓散　治小兒滿口白爛。生瘡口糜。</p>
<p>白朮　豬苓　澤瀉　木通　生地　赤茯苓　肉桂　甘草</p>
<p>上水煎服。</p>
<p>【大全】湯氏方　治小兒心有客熱。滿口生瘡。</p>
<p>天南星</p>
<p>上為末。醋調貼腳心。</p>
<p>【家傳】錢氏白朮散　古林氏曰。小兒病後。口舌生瘡者。此藥最可也。舌胎亦用之妙也。泉按舌胎者。俗云。志多志登岐。</p>
<p>【百問】吳茱萸散　治初生兒。吃乳後。口內即生白屑。煩躁。吳茱萸不拘多少。醋調傅兒腳心。內退即去之。泉按藥性雖熱。能引熱下行。</p>
<p>【準繩】清熱消毒散　治小兒實熱。口舌生瘡。及一切瘡瘍腫痛。形病俱實。</p>
<p>黃連（炒）　山梔子（炒）　連翹　當歸（各五分）　川芎　芍藥　生地（各六分）　金銀花（一錢）　甘草（二分）</p>
<p>上水煎服。乳母同服。</p>
<p>【正傳】白梅散　治小兒口瘡。</p>
<p>鹽白梅（燒存性）　鉛丹（火飛）　紅棗（去核燒存性）　人中白（火飛）　龍腦（少）</p>
<p>上為末。服之神效也。</p>
<p>【宮氣方】一方　治小兒口瘡。及風疳瘡等。</p>
<p>晚蠶蛾</p>
<p>上細研。貼瘡上妙也。</p>
<p>【正傳】一方　治小兒口瘡。</p>
<p>黃柏　細辛</p>
<p>上為末。傅之。</p>
<p>【入門】一方　治滿口生瘡糜爛者。</p>
<p>黃柏　細辛　青鹽</p>
<p>上為末噙之。吐涎三日。即愈。大人亦宜。</p>
<p>【醫林】一方　治小兒口瘡通白者。及風疳瘡蝕透者。以白姜蠶炒令黃色。拭去蠶上黃肉毛為末。用蜜和傅之立效。</p>
<p>【直訣】薛氏曰。口舌生瘡。作渴飲冷。屬胃經實熱者。瀉黃散可也。作渴畏冷。屬胃經虛熱者。四君子湯。或錢氏白朮散。五味異功散。</p>
<p>【無擇】牡蠣散　治小兒口瘡。</p>
<p>牡蠣（煅通紅取出候冷研細以紙裹入土中七日出火氣三錢）　甘草（炙為末一錢）</p>
<p>上和勻。時時挑少許。摻口中。或吐皆無害。</p>
<p>【田氏】口瘡之治方　乳母同見。宜服洗心散。瀉心湯。而後用黃柏末。研細糝之。瀉心湯。黃連一味為末。蜜水調。不可煎。</p>
<p>【湯氏】治口瘡驗方。</p>
<p>黃柏（蜜炒半兩）　青黛（二分）</p>
<p>上為末。頻摻口內。</p>
<p>【斗門】口瘡服冷藥不愈者。此中焦之氣不足。虛火泛上。宜附子理中湯。</p>
<p>【簡易】一方　治小兒口瘡不能吮乳。</p>
<p>密陀僧末。醋調塗足心。瘡愈洗去。</p>

<h1>四八　重舌</h1>
<p>重舌者。心脾熱盛也。何以名之。曰。重舌矣。重舌者。舌下腫突。其狀又若一層。故謂之重也。非真有兩舌也。</p>
<p>【醫統】黃藥湯　治小兒重舌。及舌腫。</p>
<p>黃藥　甘草（炙各一兩）</p>
<p>上水煎服。</p>
<p>【醫統】一方　治重舌。</p>
<p>生白礬　黃丹　五倍子</p>
<p>上為細末。蜜調塗舌上。少頃以水漱之。再塗。以瘥為度。</p>
<p>【玉案】清熱飲　治小兒重舌。</p>
<p>黃連　生地黃（各一錢）　甘草　木通　連翹　石蓮子（各五分）</p>
<p>上入淡竹葉七片。時時灌入口中。</p>
<p>【子母】一方　治小兒重舌。</p>
<p>黃丹</p>
<p>上加大豆。內管中。以安舌下。</p>
<p>當歸連翹湯　治小兒心脾有熱。舌下有形如舌。而小者曰重舌。及唇口兩傍生瘡。</p>
<p>當歸尾　連翹　白芷（各三分）　大黃（煨）　甘草（炙各一錢）</p>
<p>上水煎服。</p>
<p>【濟眾】一方　治小兒卒然重舌。</p>
<p>蜂房（燒灰）</p>
<p>上細研酒和為膏。傅兒舌下。三四次用之。</p>
<p>【千金】一方　治小兒重舌。</p>
<p>竹瀝青　黃柏</p>
<p>上和勻。點舌上即退。</p>
<p>【濟眾】一方　治小兒重舌欲死。</p>
<p>亂髮灰</p>
<p>上極末。以半錢。傅舌下。</p>
<p>【子母】一方　治小兒重舌。</p>
<p>烏賊魚骨（燒）</p>
<p>上和雞子黃。傅之喉及舌上。</p>
<p>【姚和】一方　治小兒重舌。</p>
<p>蛇脫（炙焦）</p>
<p>上研末傅舌下。日三次。</p>
<p>【千金】一方　蒲黃塗之。即痊。</p>
<p>【千金】一方　用膽礬研細敷之。</p>
<p>【湯氏】小兒重舌木舌者。用三稜針於舌下紫脈刺之。出惡血痊。</p>
<p>【姚和】治小兒重舌　馬牙硝。塗舌下。日三度。</p>
<p>【丹溪】小兒重舌　桑白皮煮汁。塗乳飲之。</p>

<h1>四九　木舌</h1>
<p>小兒木舌。乃舌腫硬。不柔和也。此脾經實火也。</p>
<p>【醫統】玄參散　治小兒心脾熱壅。木舌腫脹。</p>
<p>玄參　升麻　大黃　犀角（各七分）　甘草（半兩）</p>
<p>上水煎服。</p>
<p>【醫統】飛礬散　治木舌漸腫大滿口。若不急治。即殺人。</p>
<p>上為細末。捻糟茄自然汁。調服。</p>
<p>【回春】瀉黃散　治小兒木舌。</p>
<p>藿香（七分）　山梔子（一錢）　石膏（五分）　防風（四分）　甘草（七分）</p>
<p>上水煎服。</p>
<p>【丹溪】一方　治木舌。</p>
<p>百草　芒硝　滑石</p>
<p>上為末。酒調傅之。</p>
<p>【田氏】一方　治木舌塞口欲滿。</p>
<p>紫雪（二錢）　竹瀝（半合）</p>
<p>和勻頻頻傅口。即痊。</p>
<p>【準繩】川硝散　治木舌。</p>
<p>朴硝（一兩）　紫雪（五錢）　鹽（二錢半）</p>
<p>上細末。每服五分。入竹瀝三兩。點用白湯。調塗舌上。咽津無妨。</p>
<p>【入門】一方　治木舌。</p>
<p>用黃柏為末。以竹瀝調點舌上。甚者加朴硝。白鹽。</p>
<p>【直指】一方　治小兒木舌。</p>
<p>黃蜀葵花為末一錢。黃丹五分。傅之。</p>

<h1>五○　弄舌</h1>
<p>小兒舌微露而即收。名弄舌。屬心脾虧損也。用補脾散補之。舌舒長而收緩。名之吐舌。乃心脾積熱。少用瀉黃散主之。大病未已。而弄舌者凶。</p>
<p>【保元】補脾散　治小兒弄舌。</p>
<p>人參　白朮（各一錢）　白芍（酒炒）　茯苓（各八分）　陳皮　川芎（各六分）　黃耆　當歸（酒洗）　甘草（炙各四分）</p>
<p>上入生薑。水煎服。</p>
<p>【薛氏】瀉黃散　治小兒吐舌。</p>
<p>藿香（七分）　梔子（一錢）　石膏（五分）　甘草（七分半）</p>
<p>上水煎服。泉按上方心脾積熱。而為吐舌者。用之效。</p>
<p>【薛氏】四君子湯　弄舌作渴。畏冷。胃經虛熱宜此。</p>
<p>【薛氏】七味白朮散　弄舌食少作渴。大便不實。脾胃虛弱也。主之。（方見泄瀉門）</p>

<h1>五一　走馬牙疳</h1>
<p>牙床腐爛。一時脫落不救。謂之走馬牙疳。言其速也。此蓋熱毒蘊積既久。故令一時發作。如火鬱於灶突之中久矣。一發而勢焰燎然。莫之能御。病此者。十無一生。惟初發時。急以疳藥搽之。漱之。內瀉。陽明胃火。庶可愈者。</p>
<p>【回春】清胃升麻湯　治小兒牙腫。流涎腮腫。走馬牙疳等症。</p>
<p>升麻　川芎　半夏　芍藥（各七分）　葛根　黃連（酒炒二次）　甘草　防風（各五分）　白芷（二分）　白朮（七分）　石膏（煅一錢）</p>
<p>上水煎服。能漱即含。漱而吐之。漱藥不用白朮、半夏。</p>
<p>【醫統】立效散　治小兒走馬牙疳。</p>
<p>青黛　黃柏末　白枯礬　五倍子（各一錢）</p>
<p>上為末。用米泔水攪口內。摻入患處。</p>
<p>【正傳】一方　治小兒走馬牙疳。其效如神。</p>
<p>白礬（炒）　黃丹（飛）　京棗（連核燒存性）</p>
<p>上為細末傅之。</p>
<p>【丹溪】三仙散　治走馬牙疳。一時腐爛即死。</p>
<p>婦人溺桶中垢（白者火煅一錢）　銅綠（三分）　麝香（一分）</p>
<p>上為極細末。傅齒上。不可太多。</p>
<p>【醫林】銅青散　治走馬牙疳。口內生瘡。牙齦潰爛。齒黑欲脫。或出血臭氣。丈夫婦女同。</p>
<p>白芷（五錢）　馬牙硝　銅青（各一錢）　麝香（一字）</p>
<p>上為末。敷口角擦齒上。仍服蟾酥丸。</p>
<p>【醫林】蟾酥散　治走馬牙疳。齒齦臭爛。浸蝕唇鼻。一應疳瘡。</p>
<p>蚵蚾（燒）　黃連　青黛</p>
<p>上為末。入麝香少許。敷之。</p>

<h1>五二　吃泥土</h1>
<p>小兒愛吃泥土。乃脾虛胃熱所致也。</p>
<p>【保元】清胃養脾湯　治小兒愛吃泥土。面色青黃。或是蟲動者。此藥治之。若不急療癖症生。</p>
<p>石膏　黃芩　陳皮　白朮　茯苓　甘草　胡黃連　使君子</p>
<p>上各等分。水煎服。或為末於干飲食內。令兒服之。</p>
<p>【回春】黃金餅　治小兒好吃泥土。</p>
<p>干黃土</p>
<p>上為末。黃連汁和為餅。服之立痊。</p>
<p>【濟世】指迷七氣湯　小兒好食壁泥。或好食生米。或好食茶炭咸辣等物者。有蟲積也。此方有效。</p>
<p>青皮　陳皮　三稜（醋炒）　莪朮（醋炒）　香附子　益智　藿香　官桂　桔梗　檳榔子　大黃　甘草</p>
<p>上水煎。露一宿。五更空心服之。</p>
<p>【準繩】一方　治小兒吃泥土。</p>
<p>石膏　黃芩　陳皮　茯苓　甘草　白朮</p>
<p>上水煎服。春甫曰。小兒愛吃泥土。脾臟生蟲矣。愛吃木炭。是肝臟生蟲。吃茶葉知為心臟。吃生米須識脾宮。推之以理。度之以意。斯為醫哲圓融也。</p>
<p>【薛氏】小兒嗜食泥土。困睡泄瀉。遍身如疥。此脾經內外疳也。用六君子。及四味肥兒丸。而愈。</p>
<p>【準繩】治小兒吃泥。及䑋肚。膩粉一分。用沙糖搜丸。如麻子大。空少米飲下一丸。瀉出士瘥。（䑋如掌切脹也）</p>
<p>生生子曰。吃生米者。此胃中有蟲也。亦宜健脾清熱。肥兒丸之類可也。蓋吃泥吃米。皆疳之漸。當於疳門尋治。大蘆薈丸之類方。酌而用之。</p>
<p>【錢氏】益黃散　治小兒脾熱。面黃腹大。食泥土。當補脾。（方見泄瀉門）</p>
<p>【玉案】一方　治好吃壁泥。</p>
<p>黃泥（一斤）　砂仁（四兩泥炒）</p>
<p>上為末。黃連熬膏為丸。每服二錢。五更糖湯下。</p>
<p>【準繩】訶梨勒九　治小兒食疳。水穀不消。心腹脹滿。好吃泥土。肌體瘦弱。</p>
<p>訶梨勒皮（三分）　肉豆蔻（一枚）　青黛　麝香　蘆薈　硃砂　熊膽（各一分）</p>
<p>上件藥搗羅為末。都研令勻。用酒煮粳米飯。和丸如黍粒大。每服以粥飲下三丸。日二服。量兒大小。增減服之。</p>

<h1>五三　赤遊丹毒</h1>
<p>小兒丹毒赤遊腫者。蓋熱毒客於腠理。搏於血氣。發於外皮上。赤如丹砂。熱毒與血相擊。而風乘之。所以赤腫遊走遍身也。此由乳母食酒面煎炙等物過度。與夫烘衣與兒。不候冷即著。多成此疾。</p>
<p>【醫林】犀角解毒丹　治小兒赤白丹瘤。壯熱性躁。</p>
<p>睡臥不安。胸膈痞悶。咽喉腫痛。通身丹毒。</p>
<p>牛蒡子（炒半兩）　荊芥（半兩）　防風　甘草（各二錢）　犀角（一錢半）</p>
<p>上入竹葉水煎服。一云如無犀角。以升麻代之。一方有黃芩。</p>
<p>【醫統】防風升麻湯　治小兒丹瘤赤腫。</p>
<p>防風　升麻　山梔子　麥門　木通　甘草（各一錢）</p>
<p>上入竹葉。水煎服。</p>
<p>【直訣】白玉散　治丹瘤。</p>
<p>白土（二錢五分）　寒水石（五錢）</p>
<p>上為細末。醋或清水。調傅之。</p>
<p>【醫統】升麻散　治五種丹毒。</p>
<p>升麻　鬱金　桔梗　甘草　葛根　天花粉（各等分）</p>
<p>上為末。薄荷湯入蜜少許調下。按醫林無升麻。而名之牛黃散也。</p>
<p>【薛氏】四物湯　加連翹、山梔。小兒頻浴。或著烘衣而發丹者。宜此。</p>
<p>【薛氏】四君子湯　加柴胡、神麯。因飲食發熱而發丹。</p>
<p>【玉案】防犀飲　治丹疹遍身。如灑珠。</p>
<p>防己（三錢）　朴硝　犀角　黃芩　黃耆　升麻（各八分）</p>
<p>澹竹葉十五片。煎服。按此湯氏所制也。名之防己散矣。曰大抵丹毒。雖有多種。病源一也。有赤丹毒。遍身癢者。或女子十五六。而脈未通者。多發丹疹。皆由有風毒乘之。宜服此藥。</p>
<p>【醫林】一方　治發丹。</p>
<p>青黛　土朱</p>
<p>上為末。井水入蜜。調敷。</p>
<p>【綱目】張三太尉女十五歲。病此。諸醫百藥俱試而不能中。召余視之。以生料四物湯。加防風黃芩。一日而愈。</p>
<p>【綱目】生料四物湯　治血熱生瘡。遍身腫癢。及脾胃常弱。不禁大黃等冷藥。尤宜服。</p>
<p>生地　赤芍　川芎　當歸　防風（各半兩）　黃芩（一錢半）</p>
<p>上水煎。量大小加減。忌酒面豬羊肉豆腐。</p>
<p>【醫統】一方</p>
<p>青黛　五味子</p>
<p>上為末。井水入蜜調傅。</p>
<p>【薛氏】加味逍遙散　治因乳母鬱火。而其兒發丹。</p>
<p>【醫林】平血飲　治小兒風熱積毒。發於面頭。手足如胭脂色。敗毒散。加赤芍、葛根、升麻、天麻、蟬蛻、薄荷、生地、麥門、紫草、是也。</p>
<p>【全幼】葛根白朮散　治嬰孩小兒赤白丹毒腫。</p>
<p>白朮（一錢）　茯苓（三錢）　木香（一錢半）　甘草（二分半）　葛根（三錢）　枳殼（一錢）</p>
<p>上水煎服。</p>
<p>【千金】小兒丹發　慎火草。生一握。搗取汁。傅之效。</p>
<p>【子母】治小兒赤遊丹。行於上下。至心即死。搗芭蕉根汁。煎塗之。</p>
<p>【子母】小兒赤遊。行於體上下。至心即死。以芒硝納湯中。取濃汁。以拭丹上。</p>
<p>【丹溪】小兒天火丹。臍腰起者。赤溜。不妨用蚯蚓泥。炒研細。香油傅之。</p>
<p>【田氏】又法。用牛膝一兩。去苗。甘草。半兩。生搗碎。水煎一大盞。去渣調伏龍肝塗之。</p>
<p>【湯氏】又傅丹毒方。只一夜消盡。用花蕊石、生薑、薄荷。自然汁調。鵝毛刷上患處。為妙。</p>
<p>【丹溪】小兒赤溜。主傷血。熱宜生地木通荊芥芍藥。帶發表之類。外以芭蕉油。塗患處。</p>
<p>【準繩】丹癢　搗韭菜。入些鹽與香油。以手摩熱于丹上。揩之。立愈。</p>
<p>【丹溪】小兒丹瘤。蓖麻子。五個去皮。研入面一匙。水調塗之。甚效。</p>
<p>【保幼】一方　赤遊風丹。漸漸腫大。五味子焙研。熱酒服。服一錢。自消神效。</p>

<h1>五四　喉痹</h1>
<p>小兒喉痹。會厭兩傍腫者。為雙乳蛾。易治。下傍腫者。為單乳蛾。難治。乳蛾差少者。為喉痹。熱結於咽喉。且麻且癢。腫繞於外。名纏風喉痹。暴發暴死者。名走馬喉風。</p>
<p>【回春】甘桔湯　治小兒咽喉腫痛。風熱等毒。</p>
<p>桔梗（三錢）　防風　荊芥　黃芩　甘草　薄荷（各一錢）</p>
<p>上水煎服。</p>
<p>【心鏡】一方　治小兒喉痹腫痛。</p>
<p>蜂房（燒灰）</p>
<p>上以乳汁。和一錢匕服。</p>
<p>【千金】治小兒咽喉腫。</p>
<p>鯉魚膽（二七枚）</p>
<p>上和灶底土。以塗咽喉。立愈妙。</p>
<p>【濟世】蘇危湯　治小兒喉閉腫痛。危急之甚。</p>
<p>桔梗（二錢）　山豆根（一錢）　牛蒡子（一錢）　荊芥（一錢）　玄參（八分）　升麻（三分）　防風（八分）　甘草（少）　竹葉（五分）</p>
<p>上水煎頻服。外用硼砂一品。含化嚥下。降痰消腫。</p>
<p>【拔萃】桔梗湯　治熱腫喉痹。</p>
<p>桔梗　甘草　薄荷　梔子　連翹　黃芩（等分）</p>
<p>上入竹葉。煎服。</p>
<p>【澹寮】牛蒡子湯　治風熱上壅。咽喉腫痛。或生乳蛾。</p>
<p>牛蒡子　玄參　升麻　桔梗　犀角　黃芩　木通　甘草</p>
<p>上入生薑。水煎服。</p>
<p>【本事】利膈湯　治小兒脾肺有熱。虛煩上壅。咽喉瘡腫。</p>
<p>薄荷　制芥　防風　桔梗　人參　牛蒡子　甘草（各等分）</p>
<p>上水煎服。</p>
<p>【普濟】一方　小兒咽腫。杏仁炒黑。研爛含咽。</p>

<h1>五五　眼疾</h1>
<p>小兒兩眼腫痛。上焦火盛也。</p>
<p>【保元】吹鼻散　治小兒暴發赤眼疼痛。</p>
<p>乳香　沒藥（各五分）　雄黃（三分）　火焰（一兩）　黃丹（一分）</p>
<p>上為細末。每少許。吹兩鼻孔。</p>
<p>【丹溪】祛風清熱飲　治小兒熱眼。腫痛。</p>
<p>防風　黃連　連翹　升麻　桔梗　梔子　草決明　赤芍　當歸</p>
<p>上水煎服。</p>
<p>【濟世】小兒自脫胎時。兩目赤腫。或作癢。或生翳。此稟賦之肝火也。用九味蘆薈丸。六味地黃丸。二藥而愈。</p>
<p>【保元】拔毒膏　治小兒未周。患兩眼腫痛。</p>
<p>黃連</p>
<p>上一品為末。水調敷腳心。手心。自愈。如腫痛難開。加薑黃、牙皂、朴硝、為末。同敷太陽穴。手心足心。加蔥搗爛。敷之尤妙。</p>
<p>【醫鑑】一方　治小兒眼腫痛。</p>
<p>熟地黃（一兩）</p>
<p>上以新汲水浸透搗爛。貼腳心。布裹住效。</p>
<p>【醫統】二草散　治小兒疳眼疼。並赤眼腫痛。</p>
<p>甘草　龍膽草（各一錢）　細辛（五分）　當歸（一錢）</p>
<p>上為末。每一錢。水煎服。</p>
<p>【聖惠】一方　治小兒雀目。</p>
<p>蒼朮（一兩）</p>
<p>上為末。每服一錢。</p>
<p>【醫統】合明散　治小兒雀目。至夜不見物。</p>
<p>石決明　夜明砂　蛤粉　甘草</p>
<p>上為細末。三歲者。每服五分。煮豬肝汁。沸後調服。</p>
<p>【千金】一方　治小兒雀盲。</p>
<p>地膚子（五兩）　決明子（一升）</p>
<p>上為末。米飲和丸。每服二三十丸。</p>
<p>【準繩】復明散　治小兒每至日暮。即不見物。乃雀目也。</p>
<p>蒼朮（二兩）　穀精草（一兩）　地膚子　決明子　黃芩（各半兩）</p>
<p>上荊芥入少許。煎服。</p>
<p>【醫統】秦皮散　治小兒風毒。赤眼腫痛癢淚。眵淚昏暗。並痘毒入眼。</p>
<p>秦皮　滑石　黃連（各等分）</p>
<p>上為細末。每用半錢。沸湯泡去渣。乘熱洗目。</p>
<p>【湯氏】導赤散　治心熱。小便赤。眼目赤腫。</p>
<p>赤芍　羌活　防風（各半兩）　大黃　甘草（各一錢）</p>
<p>上為末。燈心黑豆煎。食後服。</p>
<p>【準繩】小防風湯　治小兒熱毒眼。</p>
<p>大黃（蒸）　山梔子　甘草（炙）　防風　赤芍　川當歸（洗）　羌活（各等分）</p>
<p>上水煎。溫服。</p>
<p>【本事】治小兒赤熱腫眼。</p>
<p>大黃　白礬</p>
<p>上為末。冷水調作罨子。貼眼立效。</p>
<p>【入門】小兒眼患。多是胎毒及食毒。內服敗毒散。外洗解毒湯。</p>
<p>【綱目】余平生有赤眼之患。用之如神。大人小兒。可通用。凡眼赤澀之初。只用自己小便。張目溺出用一指接抹眼中。便洗閉目少頃。即效。此以真氣逼去邪熱也。</p>
<p>【準繩】闢塵膏　治小兒塵埃入目。揩成腫熱作痛。啼哭不已。</p>
<p>上以油煙細墨。新汲井水。濃磨。入玄明粉半錢。和勻為膏。用筆多點目內。三五次即效。忌飲酒一晝宵。</p>
<p>【明堂】眼忽大小。眥赤。合谷灸三壯。熱毒風盛眼痛。灸中指本節頭二壯。</p>

<h1>五六　耳疾</h1>
<p>耳者。腎之外候。小兒腎經氣實。其熱上衝於耳。致津液壅滯為稠膿。為清汁者。此也。亦有沐浴水入耳中。水濕停留。搏於氣血。釀成耳膿。久不痊。變成耳重也。</p>
<p>【醫統】龍骨散　治停耳。小兒因沐浴水入耳中。水濕停留。搏於血氣。醞釀成膿耳。</p>
<p>枯礬（一錢）　龍骨（煅一錢半）　黃丹　胭脂（一錢）　麝香（少許）　一方無胭脂。</p>
<p>上為細末。先用綿杖子捻出耳中膿水。次用鵝翎管入耳中一字。</p>
<p>【保元】升陽散火湯　治小兒耳腫疼痛。或出膿汁者。此三陽風熱壅遏所致。</p>
<p>升麻　葛根　羌活　獨活　芍藥　人參（各六分）　甘草（炙一分）　柴胡（三分）　防風（二分半）　生甘草（二分）　加黃柏知母（少許）</p>
<p>上入生薑。水煎晚服。兼服金花丸。</p>
<p>【保元】金花丸方</p>
<p>黃連　黃柏　黃芩　山梔</p>
<p>為末。滴水為丸。</p>
<p>【準繩】清黃散　治耳出黃膿。名曰聤耳。內有風熱。外為水濕所幹醞久而成。</p>
<p>防風　滑石（五分）　甘草（炙一錢）　梔子（酒炒三錢）　藿香　酒黃連（各二錢）</p>
<p>上為末。白湯調二錢。食後服。</p>
<p>【百問】蔓荊子散　治內熱。耳出膿汁。</p>
<p>升麻　木通　赤芍　桑白皮　生地黃</p>
<p>麥門冬　前胡　甘菜花　赤茯苓　蔓荊子　甘草（炙各等分）</p>
<p>上薑棗。水煎服。</p>
<p>【回春】羽澤散　治小兒耳中出膿。或疼痛。或出水。</p>
<p>枯礬（少）</p>
<p>上為細末。吹入耳中。即愈。</p>
<p>【保元】清腎湯　治小兒耳熱。出汁作癢。此痰也。腎穴之上炎也。主之。</p>
<p>黃柏（鹽炒）　茯苓　白芷　蔓荊子　天麻　半夏　防風　天花粉　貝母　玄參（各五分）　甘草（三分半）</p>
<p>上入生薑。水煎服。</p>
<p>【百問】干胭脂膏　治小兒聤耳。常出膿水不止。</p>
<p>干胭脂　白龍骨　白礬（煅）　白石脂（研等分）</p>
<p>上研如粉。用棗肉和丸。棗核大。以綿裹丸。納耳中。日三換之。</p>
<p>【田氏】紅玉散　治小兒膿耳。</p>
<p>枯白礬　干胭脂　麝香（各一錢）</p>
<p>上同研勻。先以綿裹杖子。捻淨摻之。</p>
<p>【本草】治小兒聤耳。用胭脂滴耳中。</p>
<p>【外臺】治小兒聤耳。硫黃末。以粉耳中。日一。夜一。瘥止。</p>
<p>【姚和】治小兒耳後月蝕瘡。胡粉和土。塗上。</p>
<p>【楊氏】治小兒耳後月蝕瘡。黃連為末。傅之。</p>
<p>【子母】一方　治小兒耳後月蝕瘡。燒蚯蚓糞。合豬脂敷之。</p>
<p>【醫統】月蝕瘡　小兒勿指月。耳後生瘡。曰月蝕瘡。用蝦蟆末傅。</p>
<p>【醫統】薔薇散　治小兒月蝕瘡。</p>
<p>薔薇根（四錢）　地榆皮（二錢）　輕粉（五分）</p>
<p>上為末。先用鹽湯洗過。後傅之。</p>
<p>【準繩】白蘞散　治小兒凍耳成瘡。或癢或痛。</p>
<p>黃柏　白蘞（半兩）</p>
<p>上為末。先以湯洗瘡後。用生油調塗。</p>

<h1>五七　鼻瘡</h1>
<p>小兒熱壅傷肺。肺開竅於鼻。故鼻上生瘡。紅點集集。名曰肺風。或鼻下兩傍。及人中。濕爛癢潰。名曰鼻䘌。其瘡有不痛者。瘡汁流處。卻又成瘡。名淫瀝瘡。</p>
<p>【醫統】澤瀉散　治小兒肺經積熱。鼻上生瘡。及鼻下赤爛。</p>
<p>澤瀉　鬱金　山梔仁　甘草</p>
<p>上為細末。用甘草煎湯。食後調服。量大小與之。</p>
<p>【丹溪】治小兒赤鼻。</p>
<p>雄黃　黃丹（各等分）</p>
<p>用無根水。調傅。（無根水者天落雨水用碗盛之者是也）　泉按薛氏曰。鼻色赤。乃脾胃實熱也。用瀉黃散。微赤。乃脾經虛熱也。用異功散。加升麻柴胡。</p>
<p>【醫統】清金散　傅鼻下爛瘡。</p>
<p>銅青　白礬（各一錢）</p>
<p>上為末。傅患處。</p>
<p>【醫統】秘驗方　治黃水浸濕。流汁成瘡。</p>
<p>枯礬　海螵蛸（各一錢）　赤石脂　鉛粉（各二錢）　雄黃（三錢）　黃丹（二錢）　輕粉　孩兒茶（各五分）</p>
<p>上為末。干搽上。不黏者。香油調傅。</p>
<p>【保元】一方　治小兒鼻瘡。久不愈。膿極臭。</p>
<p>百草霜</p>
<p>上研細。每服五分。冷水調服。</p>
<p>【千金】治小兒鼻塞生息肉方。</p>
<p>通草　細辛（各一兩）</p>
<p>上二味。搗末。取藥如豆。著綿纏頭。內鼻中。日二。</p>
<p>【千金】治齆鼻有息肉不聞香臭方。</p>
<p>瓜蒂　細辛（各半兩）</p>
<p>上二味。為散。絮裹豆大。塞鼻中。須臾即通。</p>
<p>【湯氏】五福化毒丹　治䘌臭。清膈涼血。</p>
<p>玄參　桔梗（各一兩）　赤茯苓　人參　馬牙硝　青黛　甘草（各一分）　麝香（五分）　一方有龍腦（五分）</p>
<p>上除麝香牙硝。另研一處為末。次和青黛等。煉蜜丸。如芡實大。金銀箔為衣。薄荷湯化下。</p>
<p>【準繩】枇杷葉散　治鼻疳。赤爛。</p>
<p>枇杷葉（去毛陰乾一兩）　山梔子（半兩）　百部　檳榔（各二錢半）</p>
<p>上為細末。每服三錢。兒小者。二錢。更小一錢。白湯調下。</p>
<p>【準繩】吉氏家傳　治鼻下。赤爛疳方。</p>
<p>青黛（一錢）　麝香（少許）　熊膽</p>
<p>上末。睡時貼少許。在鼻下。</p>
<p>【子母】一方　治小兒鼻下赤色。以米泔洗淨。用黃連末。傅之。日三四次。</p>

<h1>五八　頭瘡</h1>
<p>小兒頭瘡者。風熱胎毒也。</p>
<p>【袖珍】黃連散（張子和方）　治小兒頭瘡。</p>
<p>黃連　黃柏　真輕粉　草決明</p>
<p>上為細末。用生小油調藥於瘡上。塗立愈。</p>
<p>【正傳】通聖散　治小兒癩頭。</p>
<p>川芎　防風　當歸　芍藥　連翹　薄荷　麻黃（各四分）　石膏　桔梗　黃芩（各八分）　白朮　梔子　荊芥（各三分）　滑石（二錢四分）　芒硝（四分）　甘草（五分）　大黃（四分）</p>
<p>上酒拌。除大黃另用酒炒。共為末。再以酒拌焙乾。每服一錢。水煎服。外以白炭燒紅。淬入水中。乘熱洗之。更以胡荽子、伏龍肝、懸龍尾、黃連、白礬、為末。油調敷之。</p>
<p>【正傳】又方　治癩頭　以松樹皮燒存性二兩。黃丹火飛一兩。白礬火枯。黃連大黃。各五錢。白膠香。火飛。上六品。石上一兩。輕粉四盝。共為末。熱香油調敷。</p>
<p>【事林】一方　治小兒頭瘡。杏仁燒研傅之。</p>
<p>【保元】一方　治小兒頭瘡。胎毒。諸風熱。惡瘡痘瘡。</p>
<p>黃柏　黃連　白芷　五倍子（各等分）</p>
<p>上為細末。用井花水。調稀稠得所。塗開在碗內。覆架兩磚上中空處。灼艾煙薰蒸。以黑干為度。仍取下前藥。再研作末。清油調塗。如有蟲。則用煎油調搽。立效。</p>
<p>【回春】一掃光　治小兒頭上肥瘡。或多生蝨子搔癢。或成瘡膿水出不止。</p>
<p>細茶（三錢口嚼爛）　水銀（入茶內研一錢）　牙皂　花椒（各二錢）</p>
<p>上為末。香油調搽。</p>
<p>【丹溪】一小兒二歲。滿頭生瘡。一日瘡忽自平。遂患痰喘。知其為胎毒也。詢其母。孕時多食辛熱物。遂以人參、連翹、黃連、甘草、陳皮、川芎、芍藥、木通、濃煎。入竹瀝與之。數日而安。</p>
<p>【濟世】一方　治小兒頭瘡。胎毒等瘡。</p>
<p>五倍子　白芷（各一兩）　花椒　黃丹（各五分）　枯白礬（一錢）</p>
<p>上為末。瘡濕乾摻。瘡干香油調搽。</p>
<p>【保元】一方　治小兒頭瘡。經年不瘥者。</p>
<p>白礬（五錢）　胡粉（一兩）　水銀（一兩）　大黃　黃連　苦參　松脂（各一兩半）　黃芩（一兩）　蛇床子（十八銖）</p>
<p>上為細末。以臘月豬脂。和研水銀。不時敷之。</p>
<p>【聖濟】一方　治小兒頭瘡。用烏梅肉燒存性。研末。茶油調塗效。</p>
<p>【聖惠】一方　治小兒頭瘡。水磨檳榔。曬取粉。和生油塗之。</p>
<p>【聖惠】一方　治小兒頭瘡。吳茱萸炒焦為末。入汞粉少許。豬脂醋調塗之。</p>
<p>【藥性論】一方　治小兒頭瘡。蓼子為末。蜜和雞子白。同塗之。</p>
<p>【子母】一方　小兒頭瘡。菟絲苗煮湯。頻洗之。</p>
<p>【子母】小兒頭身諸瘡。燒雞卵殼。和豬脂傅之。</p>

<h1>五九　白禿瘡</h1>
<p>白禿之候。頭上白點斑剝。初似癬。而上有白皮屑。久則生痂瘰成瘡。遂至遍頭洗刮。除其痂頭皮。瘡孔如箸頭大。里有濃汁出。不痛而有微癢時。其里有蟲。甚細微難見。九蟲論。亦云是燒蟲。動作而成。此瘡乃至自小及長。大小不瘥。頭髮禿落。故謂之白禿也。</p>
<p>【產乳】一方　治小兒禿瘡。</p>
<p>榆白皮</p>
<p>上為末。醋和塗之。蟲當出。</p>
<p>【千金】一方　治小兒白禿。</p>
<p>葶藶</p>
<p>上搗末。以湯洗訖塗之。</p>
<p>【本草】一方　主小兒禿瘡　油煎胡荽傅之。</p>
<p>【聖惠】治小兒頭瘡　梁上塵。和油取餅下滓。以皂角湯。洗後塗上。</p>
<p>【肘後】治小兒白禿。發不生用。臘月豬屎燒末傅之。</p>
<p>【姚和】治小兒白禿。頭瘡團團白色。以牛屎傅之。</p>
<p>【產乳】治小兒白禿瘡。及發中生癬。取熊脂傅之。</p>
<p>【食療】治小兒白禿。用白齒莧。煎為膏塗之。</p>
<p>【肘後】一方　治小兒頭瘡。耳上生瘡。</p>
<p>竹葉燒末。和豬脂塗上。又以雞子白傅之。亦妙。</p>
<p>【楊氏】一方　治小兒頭瘡白禿。用馬屎洗之。</p>
<p>【楊氏】一方　治小兒禿瘡。收未開桃花陰乾。與桑椹赤等分。作末。先用灰汁洗去瘡痂。用豬脂調藥敷上。</p>
<p>【食療】一方　治白禿瘡。用青銅錢一個。搗為末。入杏仁七枚。同搗爛。將瘡洗淨。用燈窩油調搽極效。或早朝以蒜揩白處亦可。</p>
<p>【千金】治小兒頭無發　燒鯽魚末。醬汁和傅之。</p>
<p>【子母】香薷散　治小兒白禿。不生髮燥痛。</p>
<p>陳香薷（二兩）　胡粉（一兩）　豬脂（半兩）</p>
<p>上用水一大盞。煎香薷取汁三分。去滓。入胡粉豬脂相和合勻。塗於頭上。日頻用之。</p>

<h2>補遺</h2>
<p>一方　治白禿。</p>
<p>土器　松脂</p>
<p>上等分。胡麻油。調傅。</p>
<p>一方</p>
<p>干蕪</p>
<p>上黑燒胡麻油。調傅。</p>
<p>一方</p>
<p>茵陳</p>
<p>上黑燒胡麻油。調傅。</p>
<p>一方　雞卵胡麻油。和傅之。</p>
<p>一方　禿瘡及惡瘡。</p>
<p>苦楝根皮</p>
<p>上黑燒。以豬油調傅。</p>

<h1>六○　臍瘡</h1>
<p>巢氏曰。因浴兒水入臍中。或尿濕䙀袍。致臍中受濕。腫爛成瘡。或解脫為風邪所襲。入於經絡。則成風癇。若臍腫不幹。久則發搐。</p>
<p>【聖惠】一方　治小兒臍中汁出不止。並赤腫痛。</p>
<p>枯礬</p>
<p>上為細末。干敷。</p>
<p>【姚和】一方　治小兒臍腫。</p>
<p>桂心</p>
<p>上炙令熱。熨之。日可四五度。</p>
<p>【子母】一方　治小兒臍瘡不合。</p>
<p>黃柏</p>
<p>上為末。塗之。</p>
<p>【保元】又方。</p>
<p>蠶繭殼</p>
<p>上燒灰存性。摻之亦可。</p>
<p>【千金】治小兒臍瘡。久不瘥者。</p>
<p>馬齒菜</p>
<p>上燒末。傅之。</p>
<p>【保元】礬龍散　治小兒因煎臍。外傷於風邪。以致臍瘡不幹。</p>
<p>枯礬　龍骨（煅各五分）</p>
<p>上為細末。每用少許。乾摻臍上。</p>
<p>【聖惠】治小兒臍風。濕腫久不痊。</p>
<p>蜂房</p>
<p>上燒末。傅之。</p>
<p>【東井】一方　小兒臍瘡汁出。久不痊妙也。</p>
<p>蒼朮　麝香</p>
<p>上為細末傅之。</p>
<p>【子母】一方　治小兒臍瘡。久不痊。</p>
<p>伏龍肝</p>
<p>上為末傅之。</p>
<p>【醫林】一方</p>
<p>釜底墨</p>
<p>上研勻傅之。亦妙也。</p>
<p>【錢氏】柏墨散　治斷臍後。為水濕所傷。或襁褓濕氣。傷於臍中。或解脫風冷所乘。致令小兒四肢不和。臍腫多啼。不能乳哺。宜速療之。</p>
<p>黃柏　釜下墨　亂髮（燒）</p>
<p>上各等分。為細末。每用少許傅之。</p>
<p>【丹溪】臍風濕　鹽二兩。豉二合。杵成餅子。如錢。灸熱熨臍上安。又以黃柏末。傅之。</p>
<p>【子母】治小兒臍赤腫。杏仁杵如脂。傅臍腫上。</p>
<p>【醫說】一方　小兒初生未滿月。多啼叫。致臍中出血。以白石脂末貼之。即愈。</p>
<p>【醫說】小兒臍久不幹。當歸焙乾為末。著臍中。</p>
<p>【準繩】異功散　治臍中瘡。</p>
<p>龍骨（煅）　薄荷葉　蛇床子（各二錢）　輕粉（半錢）</p>
<p>上為極細末。少許乾摻臍。</p>
<p>【明堂】臍腫　腰對臍骨節間。</p>

<h1>六一　蛔蟲</h1>
<p>凡蟲證者。古云濕熱生蟲。龔雲林曰。假如禾苗。雨灑日照。則蟲生。此說明矣。其為患。嘈雜腹痛。嘔吐涎沫。面色痿黃。眼眶鼻下青黑。以致飲食少進。肌肉不生。沉默寒熱。皆是飲食傷脾所致也。</p>
<p>【寶鑑】化毒丸　治小兒蟲病。或因臟腑虛弱而動。或因食肥甘而動。其動則腹中疼痛。發作積聚。往來上下。痛有休止。亦攻心。痛則哭不休。閤眼仰身撲手。心神悶亂。嘔噦涎沫。或吐清水。四肢羸困。面色青黃。飲食雖進。不生肌肉。或寒或熱。沉沉默默。不的知病之處。其蟲不療。則子母相生。無有休止。若服此藥。其蟲大者即下。細者盡化為水。</p>
<p>鶴蝨　檳榔　苦楝根　胡粉（炒各一兩）　白礬（枯二錢半）</p>
<p>上為細末。水糊丸。麻子大。空心米飲下。五丸。</p>
<p>【保元】楝陳湯　治蛔蟲作痛。</p>
<p>苦楝根皮（二錢）　陳皮　半夏　茯苓（各一錢）　甘草（五分）</p>
<p>上入姜。水煎服。</p>
<p>【丹溪】錢氏白朮散　治小兒冬月吐蛔蟲多。是胃寒胃虛所致。</p>
<p>人參　白朮　茯苓　藿香　木香　乾葛　甘草（各一錢）　丁香（二粒）</p>
<p>上水煎服。</p>
<p>醫余曰。既蟲九蟲之數。人腹中皆有之。小兒失乳。而哺早。或食甜物過多。胃虛而熱生蟲。今人腹痛惡心。口吐清水。腹上青筋。用火煨使君子與食。以殼煎湯送下。甚妙。然世人多臨於臥服之。又無日分多不驗。唯月初四五里。五更而服之。至日午前。蟲盡下。可用溫平和胃藥調理。一二日。凡蟲在腹中。月上旬。頭向上。中旬橫之。下旬頭向下。故中旬下旬用藥。則不入蟲口。所以不驗也。牛馬之生子。上旬生者。行在母前。中旬生者。並肩而行。下旬生者。後隨之。貓之食鼠亦然。天地自然之理。物皆由之。而莫知之。虞天民云。丹溪曰。濕熱之生蟲。臟腑虛則侵蝕。上半月蟲頭向上易治。下半月蟲頭向下難治。已上二月字。恐並當作日字。蓋蟲無半月一轉頭之理也。先以蜜或砂糖少許吃。引蟲頭向上。然後用殺蟲藥矣。春抱此說。最韙之。</p>
<p>【外臺】一方　治小兒蛔蟲。</p>
<p>苦樹根　檳榔　鶴蝨</p>
<p>上濃煎。飲之。</p>
<p>【家傳】嘉禾散　半井春蘭子。家傳書云。小兒吐蛔。用之有奇效。</p>
<p>茯苓　砂仁　薏苡　枇杷葉　桑白皮　沉香　五味子（各五錢）　木香　青皮　谷蘖　藿香　桂仲　隨風子　石斛（酒炒）　大腹　陳皮　半夏　神麯　檳榔（各三分）　白豆蔻　丁香　人參　白朮　甘草（炙各五分）</p>
<p>上入薑棗。水煎服。</p>
<p>【集成】取蟲丸　治小兒肚大青筋。有蟲。</p>
<p>牽牛（三錢）　檳榔　錫灰（各半兩）　大黃（六錢）</p>
<p>滴水丸。梧子大。楝根使君子湯下五丸。以下蟲為度。</p>
<p>【正傳】經驗檳榔丸　治小兒疳病。積氣塊痛。腹大有蟲等症。</p>
<p>三稜（醋炒）　莪朮（醋炒）　青皮　陳皮　雷丸　乾漆（炒煙盡）　麥芽　神麯（炒黃色各半兩）　檳榔　蕪荑（二錢半）　鶴蝨　木香　砂仁　甘草（炙）　胡黃連（炒各三錢）　良薑（土炒二錢）　山楂（五錢）</p>
<p>上為細末。醋米糊丸。梧子大。每服三四丸。空心薑湯下。今方中加使君子。五錢尤妙。</p>
<p>【經驗】抵聖散　治小兒蛔蟲。</p>
<p>苦楝根（二兩）　白蕪荑（半兩）</p>
<p>為末。每一二錢。水煎服之。</p>
<p>【方老】烏梅丸　胃虛藏寒。得食而嘔蛔。從上出者。此方主之。</p>
<p>烏梅（三十枚）　人參　細辛　黃柏　附子（炮）　桂枝（各六錢）　黃連（一兩六錢炒）　乾薑（一兩炮）　當歸　蜀椒（去目及閉目者各四錢）</p>
<p>方老曰。烏梅味酸。蛔得之而軟。黃柏味苦。蛔得之而伏。椒細味辛。蛔得之而死。乾薑附桂溫臟寒也。人參歸補胃虛。</p>

<h1>六二　尾骨痛</h1>
<p>（臀尖椎盡處）</p>
<p>小兒尾骨痛。乃是陰虛火所致也。</p>
<p>【回春】補陰降火丹（丹溪方）　治陰虛。尾骨節痛。</p>
<p>當歸（酒選）　川芎　白芍（酒炒）　黃柏（酒炒）　知母（酒炒）　熟地黃（各等分）</p>
<p>上銼少用官桂為引。或以前胡木香為引。如痛不止。加乳香沒藥。</p>
<p>【回春】化痰降火湯　治痰火。尾骨痛。</p>
<p>陳皮　半夏　茯苓　澤瀉　黃柏（酒炒）　知母（酒炒）　甘草（各等分）</p>
<p>上銼必用前胡木香為引。蓋陰虛。故痰盛。若痛不止。加乳香沒藥。</p>

<h1>六三　陰腫</h1>
<p>夫小兒陰腫者。皆由膀胱蘊熱。風濕相乘。或濕熱水腫流注。或疝氣攻作。或暴風客熱。及啼叫怒氣結聚。或蟲蟻吹毒所致。詳其所因。施以方治。</p>
<p>【大全】三白散　治膀胱蘊熱。風濕相乘。陰囊腫脹。二便不利。（方見疝氣門）</p>
<p>【錢氏】地龍膏　治小兒外腎腫。或疝氣。風熱暴腫。及陰瘡腫。</p>
<p>【醫統】桃仁丸　治小兒啼叫。怒氣閉於下。結聚陰腫。不散。</p>
<p>桃仁（三錢）　官桂　牽牛　白蒺藜　牡丹　大黃（各三錢）</p>
<p>上為末。煉蜜丸。如梧子大。每服五七丸。不拘時。用青皮、木通、蔥白、鹽少許。同煎。湯送下。或煎木香流氣飲。</p>
<p>牡蠣散（方見疝氣門）</p>
<p>蟬蛻散（同斷）</p>
<p>【醫統】遇仙方　治小兒外腎焮赤腫痛。日夜呻吟。退皮殼愈了。又發用老杉木燒灰。入膩粉香油調敷。</p>
<p>【湯氏】海蛤散。小兒陰腫。由啼叫怒氣。閉縱於下。成此疾宜此。</p>
<p>海蛤（三錢）　茴香（炒七錢半）　薏苡仁　白朮　檳榔子（各半兩）</p>
<p>上為末。食前溫酒調下。大小加減。按滯氣陰腫者。宜此。</p>
<p>【準繩】桃仁丹　治陰腫。</p>
<p>桃仁（炒七錢半）　牡丹　桂心　白蒺藜（炒各半兩）　郁李仁（二錢半）</p>
<p>上為細末。煉蜜和黍米大。每服十粒。以溫酒下。乳食前。量兒大小加減。亦可水煎服。</p>
<p>【曾氏】一方　治小兒陽明經。風熱濕氣相搏。陰莖無故腫。或痛縮。</p>
<p>木香　枳殼（各二錢半）　甘草（二錢）</p>
<p>上水煎服。</p>
<p>【集玄】一方　治小兒陰㿉腫大。不消。硼砂一分。水研塗之。大有效。</p>
<p>【危氏】一方　小兒陰腫。多因坐地。風襲。及蟲蟻所吹。用蟬蛻半兩。煎水洗。仍服五苓散。即腫消痛止。</p>
<p>【危氏】一方　治小兒陰腫。</p>
<p>以蔥椒湯暖處洗之。唾調地黃末傅之。外腎熱者。雞子清調。或加牡蠣少許。</p>

<h1>六四　脫囊</h1>
<p>小兒脫囊。陰囊腫大墜下。而不收也。亦有囊皮脫爛者。</p>
<p>【丹溪】一方　治小兒脫囊。</p>
<p>木通　甘草　黃連　當歸　黃芩</p>
<p>上水煎服。囊爛者。以野紫蘇葉為末。香油調傅。皮脫兩丸露者。外以青荷葉包之。傅藥後。自生皮。</p>

<h1>六五　陰腫疝氣</h1>
<p>小兒陰腫者。足少陰為腎之經。其氣下通於陰。或有少陰之經虛。而受風邪者。氣衝於陰。氣與血搏結。則陰腫也。然兒有大小壯弱。起止中節可也。苟腎氣虛。或坐石不起冷氣凝之。或近地經久。風邪濕氣傷之。不為陰腫幾希矣。間有啼叫怒氣閉擊於下。結聚不散。加以水實不行。亦能發為此疾。</p>
<p>【醫統】勻氣散　治嬰兒調補通利後。及冷疝腹痛。氣滯不和。</p>
<p>桔梗（一兩炒）　陳皮（去白半兩）　砂仁　茴香（各二錢）　白姜（炮錢半）　甘草（炙二錢）</p>
<p>上為細末。滾白湯調下。冷疝腹痛。燒鹽湯下。食前服。</p>
<p>【準繩】烏梅散　治腹痛。及初生臍下冷痛疝氣。</p>
<p>烏梅（一個）　延胡索　甘草（半生半炙各二錢半）　乳香　沒藥　鉤藤（各一錢半）</p>
<p>上水煎服。</p>
<p>【準繩】金茱丸　治嬰兒冷疝氣痛。及脬囊浮腫。</p>
<p>金鈴子（半兩）　吳茱萸（二錢半）</p>
<p>上末酒煮糊丸。黍米大。食前鹽湯下。二七丸。</p>
<p>【醫統】青木香丸　寬中快膈。腹痛心下堅痞。腸中水聲。及陰腫。</p>
<p>黑豆（炒半兩）　木香　破故紙（炒）　蓽澄茄　檳榔（各四錢）</p>
<p>上先將檳榔粟飯。包濕紙包裹煨焦。去飯用檳榔同前藥為末。滴水丸綠豆大。每服十丸。空心白湯下。</p>
<p>【醫統】傅藥方　治小兒外腎。腫大光明。</p>
<p>牡蠣灰（二錢）　乾地龍（一錢）</p>
<p>上為末。津唾調塗。熱者雞子清調。</p>
<p>【錢氏】地龍膏　治小兒疝氣腫痛。及陰瘡。先以蔥椒湯洗。次用地龍末。雞子清。調敷。又方研桃仁泥。唾調敷。</p>
<p>【大全】三白散　治小兒膀胱蘊熱。風濕相乘。陰囊腫脹。大小便不利。</p>
<p>牽牛（二兩白者）　桑白皮　木通　白朮　陳皮（各半兩）</p>
<p>上入姜。水煎。</p>
<p>【保元】必方　治小兒陰腫疝氣。</p>
<p>五倍子燒存性。為末。以好酒調服。出汗立愈。</p>
<p>【回春】又方　治小兒外腎腫大。</p>
<p>牡蠣</p>
<p>上不拘多少為末。用雞子清調。塗上即消。</p>
<p>【醫林】金鈴散　治小兒疝氣。曲腳腰啼哭。唇乾額汗。或外腎釣上。陰囊偏大極效。</p>
<p>金鈴子（半兩）　砂仁（七錢半）　蓽澄茄　木香（各半兩）</p>
<p>上為末。鹽湯或酒調下。二錢。</p>
<p>【入門】牡丹皮散　治小兒外腎偏墜。</p>
<p>防風　牡丹皮（等分）</p>
<p>上為末。每二錢溫酒。或鹽湯調服。外用鹽湯洗之。</p>
<p>【入門】五苓散　治陰核氣結。腫大釣痛。謂之㿗疝。有因坐石冷氣凝之。或近地風濕傷之。</p>
<p>【湯氏】家傳妙方　治小腸疝氣。</p>
<p>芫花（醋浸炒）　木通　檳榔　三稜（各半兩）　茯苓　青皮　全蠍　桂枝　附子　硼砂（各二錢半）</p>
<p>上為末。將硼砂浸澄去土。頓在湯瓶上。候成膏子。和糖醋打麵糊為丸。如豆大。每服三十丸。空心溫酒下。未效再服。</p>
<p>按丹臺玉案曰。夫小兒偏墜。當以食積治。蓋食積不消。脾濕下行。流入肝部。故成此症。豈以大人之疝治之。</p>

<h1>六六　盤腸氣</h1>
<p>小兒盤腸氣者。痛則腰曲乾啼。額上有汗。是小腸為冷氣取搏然耳。其證口閉腳冷。上唇乾者是也。此是生下洗遲。感受風冷。或大便青色。不實也。</p>
<p>【醫統】乳香散　治盤腸氣。凡有此證。急煎蔥湯淋洗其腹。揉其蔥熨臍腹間。良久尿自湧出。其痛自止。服此藥。</p>
<p>乳香　沒藥（各等分）</p>
<p>上為末。木香湯調下。或煎數沸亦可。</p>
<p>【百問】當歸散　治小兒夜啼者。臟寒而腸痛也。面青手冷。不吃乳是也。宜用此方。</p>
<p>當歸　白芍　人參（各二錢半）　炙甘草　桔梗　陳皮（各一錢）</p>
<p>上水煎服。</p>
<p>【醫林】茴香散　治小兒盤腸氣痛。</p>
<p>茴香（炒）　木香　黑附子（煨）　金鈴子　蘿蔔子　檳榔　破故紙（炒）　白豆蔻（煨各等分）</p>
<p>上水煎。入鹽少許服。</p>
<p>【經濟】木香散　治小兒盤腸氣痛不已。面青手冷。日夜啼叫。尿如米泔。</p>
<p>川楝子（七個去皮核用巴豆三十五粒去皮同炒令巴豆黃去豆不用）　木香　延胡　茴香（各一分）　使君子（二分）</p>
<p>上為末。清米飲空心調下。量兒大小服之。</p>
<p>【醫林】鉤藤膏　治小兒盤腸內吊。腹中極痛。乾啼。</p>
<p>乳香　沒藥　木香　薑黃（四錢半）　木鱉子（十二個。去殼。研爛成膏。）</p>
<p>上以木鱉膏。和外四味。更入爛蜜少許。丸櫻桃大。煎鉤藤湯化下。次服魏香散。</p>
<p>【大全】魏香散　治盤腸內吊。</p>
<p>莪朮（半兩）　阿魏（一錢）</p>
<p>上先用溫水化阿魏浸莪朮一晝夜。焙乾為末。每服一字。紫蘇米飲下。</p>
<p>【直指】一方　小兒盤腸。用蘿蔔子炒黃研末。乳香湯。服半錢。</p>

<h1>六七　脫肛</h1>
<p>小兒脫肛者。皆因久患瀉痢得之。大腸頭自糞門出而不收也。此大腸虛滑也。</p>
<p>【保元】提氣散　治小兒肛門。脫下極效。</p>
<p>黃耆　人參　白朮　當歸　白芍（炒）　乾薑（炒）　柴胡　升麻　羌活　炙甘草</p>
<p>上水煎服。泉按上之證。脾肺虛寒所致。宜之。</p>
<p>【海上】一方　治小兒瀉痢。肛帶出。用胡荽切。一升燒煙。薰肛即收。</p>
<p>【正傳】治小兒肛門脫下。</p>
<p>鱉頭</p>
<p>上燒存性。香油調傅。一云。以此物燒煙薰之。良久自收。</p>
<p>【經濟】一方　治小兒脫肛。</p>
<p>陳槐花</p>
<p>上一品。不拘多少為末。陳米飲下。</p>
<p>【海上】一方　治小兒脫肛不收。</p>
<p>浮萍草</p>
<p>上為末。摻患處。（陳無名之水聖散）</p>
<p>【正傳】一方　治小兒肛門脫下。（丹溪方）</p>
<p>陳壁土</p>
<p>上一品。泡湯先薰後洗。</p>
<p>【回春】提肛散　治小兒肛門脫出。（醫統名龍骨散也）</p>
<p>龍骨（二錢半）　訶子（煨）　沒食子　罌粟殼（酢炙）　赤石脂（湯氏方無赤石脂）</p>
<p>上為末。用米飲調。食前服。仍將蔥湯薰洗。令軟凝凝托上。</p>
<p>【錢氏】赤石脂散　治小兒因痢後。努躽氣下推出肛門不入。（躽於建反用力努腹也）</p>
<p>赤石脂　伏龍肝</p>
<p>上等分為末。傅腸頭上。頻用按入。</p>
<p>【正傳】一方　治小兒肛門脫。</p>
<p>五倍子</p>
<p>上為細末。敷而頻托入之。</p>
<p>【海上】一方　治小兒脫肛。</p>
<p>萆麻子</p>
<p>上搗爛。貼頂上。腸收即去之。</p>
<p>【回春】小兒脫肛洗法。</p>
<p>苦參　五倍子　東壁土</p>
<p>上等分。水煎湯洗。次用木賊末搽上。</p>
<p>【醫統】澀腸散　治小兒久痢。大腸頭脫出不收。</p>
<p>訶子肉（煨）　赤石脂　龍骨（各等分）</p>
<p>上為末。茶少許。和藥摻腸頭上。以帛揉入。治痢木通湯調下。</p>
<p>【百問】苦參湯　治脫肛並痔。</p>
<p>枳殼　黃連　大黃　甘草　荊芥　苦參　芍藥　黃芩（各等分）</p>
<p>上銼散。每用五錢。以車前子、茅草。同煎薰洗。</p>
<p>【三因】香荊散　治小兒脫肛不收。</p>
<p>香附子　荊芥穗（各等分）</p>
<p>上為末。每用三五錢。水二碗。煎五七沸。熱淋洗。</p>
<p>【潔古】五倍子散　治小兒脫肛。</p>
<p>五倍子　地榆（各等分）</p>
<p>上細末。每服半錢。空心米飲調下。</p>
<p>【薛氏】小兒脫肛。多因吐瀉。脾氣虛。肺無所養。故大腸之氣虛脫。而下陷也。補中益氣。或四君子為主。</p>

<h1>六八　遺尿</h1>
<p>小兒遺尿者。此由膀胱有冷。不能約於水故也。夫腎主水。腎氣下通於陰。小便者。津液之餘也。膀胱為津液之府。腎與膀胱俱虛。而冷氣乘之衰弱。故不能約制其水。出而不禁。故遺尿也。又有尿床者。亦由膀胱冷。夜屬陰。小便不禁。睡里自出。謂之尿床也。</p>
<p>【醫統】雞腸散　治小兒遺尿。</p>
<p>雞腸　牡蠣　茯苓　肉桂　龍骨（各二錢半）　桑螵蛸（炒半兩）</p>
<p>上為末。每服二錢。薑黃湯調服。</p>
<p>【濟世】益智散　治小兒遺溺。</p>
<p>益智　桑螵蛸（各七個）</p>
<p>上為末。酒調服。</p>
<p>【準繩】胡紙散　治膀胱虛冷。夜間遺尿。或小便不禁。</p>
<p>破故紙（炒）</p>
<p>上為末。每服一錢。熱湯下。</p>
<p>【準繩】又方　破故紙炒為末。黃蘗湯調下。</p>
<p>【外臺】治小兒睡中遺尿。不自覺者。</p>
<p>官桂</p>
<p>上為末。雄雞肝一具。等分搗丸。如小豆大。溫水送下。每日進一二服。</p>
<p>【醫統】一方　治小兒遺尿。</p>
<p>益智　茯苓</p>
<p>上為末。每服一錢。空心米湯下。</p>
<p>【縮泉】治小兒尿床。及產後損脬遺尿。</p>
<p>用豬脬豬肚各一個。糯米半升。上將米入脬內。將脬入肚內。煮爛入鹽椒。勻如飲食。日常服效。</p>
<p>【保元】治小兒下元虛弱。遺尿失禁。</p>
<p>六味丸。加人參、肉桂、破故紙、益智。</p>
<p>【薛氏】補中益氣湯　治脾肺氣虛者。</p>
<p>加補骨脂。山茱萸。</p>
<p>按醫宗必讀云。嬰兒遺尿。挾熱十居七八。此又不可不辨也。</p>

<h1>六九　白濁</h1>
<p>小兒尿白者。由乳母乳哺失節。過傷於脾。故使清濁不分。而尿白如米泔也。久則成疳。亦心膈伏熱而得之。宜和脾士。消食化積。利小便也。</p>
<p>【回春】澄清飲　治小兒大便白。小便濁。或澄之如米泔。此濕滯於脾胃。</p>
<p>白朮　茯苓　白芍（炒）　黃連（薑汁炒）　澤瀉　山楂（各一錢）　青皮（四分）　甘草（三分）</p>
<p>上水煎服。</p>
<p>【醫林】茯苓散　治小兒尿白。狀如米泔。</p>
<p>三稜　莪朮　砂仁　赤茯苓（各半兩）　青皮　陳皮　滑石　甘草（各二錢半）</p>
<p>上為末。每服一錢。麥門冬調下。或加燈心煎。</p>
<p>【湯氏】三稜散　治小兒尿白濁。久而成疳。此藥實脾土。消食化疳積。（實字作疏綱目）</p>
<p>三稜（炮）　莪朮（炮各一兩）　益智　甘草（炙）　神麯（炒）　麥芽（炒）　陳皮（各半兩）</p>
<p>上為末。每服二錢。燈心湯調下。</p>
<p>【醫統】分清飲　通心氣。補漏精。治小便余溺。赤白濁。</p>
<p>益智　川萆薢　石菖蒲　烏藥（各等分）</p>
<p>上每服二錢。燈心煎。可加茯苓、白芍。（各等分）</p>
<p>【準繩】益黃散　初出黃白。久而白濁者。乃冷疳之候也。冷者主之。</p>
<p>【全幼】香砂圓　治嬰孩小兒。白濁。</p>
<p>香附子（炒一兩）　縮砂（五錢）　三稜（煨）　莪朮（煨）　陳皮　麥糵（炒各四錢）　蘆薈（五錢半）</p>
<p>上為極末。煮麵糊圓。如黍米大。用米飲鹽湯。食前服。</p>

<h1>七○　便血</h1>
<p>論曰。小兒初生七日內。大小便有血出者。此由胎氣熱盛所致也。母食酒面炙煿熱物。流入心肺。兒在胎內。稟受熱毒。亦傳心肺。且女子熱入於心。故小便有之。男子熱入於肺。故大便有之。血出淡淡有水胚紅色。盛則其血鮮。凡有此證。不可以他藥。只以生地黃。取自然汁。入蜜少許。和勻溫服。自愈。男女皆效。甘露飲茅根。及茅花湯。兼服亦好。</p>
<p>【醫統】甘露飲　治小兒胃中客熱。牙宣口氣。齒齦腫爛。時出膜血。或肌煩不欲飲食。及赤目腫痛。口舌生瘡。咽喉腫痛。及身面皆黃。肢體腫。大便不調。小便澀黃。並治。</p>
<p>熟地　麥門　枳殼　甘草　茵陳　枇杷葉（去毛）　石斛　黃芩　生地　天門（各等分）</p>
<p>上水煎服。</p>
<p>【醫統】聚金丸　治大便下血。發熱煩躁。腹中熱痛。作渴。脈來弦數。或驚熱。目赤昏澀。或有酒毒去血。並治。</p>
<p>黃連（一兩水浸曬乾一兩炒一兩炮一兩生用）　黃芩　防風（各一兩）</p>
<p>上末麵糊丸。綠豆大。每服五十丸。白湯下。</p>
<p>【醫統】千金地黃丸　治心熱。腸風。臟毒。去血。</p>
<p>生地（半斤研取汁連渣二味拌勻曬乾）　黃連（四兩）</p>
<p>上末。煉蜜丸。綠豆大。每服二十丸。食後麥門冬湯下。</p>
<p>【外臺】治小兒大便失血。出車釭一枚。燒令赤。內水中。服之痊。</p>
<p>【回春】一方　用生蒲、油頭髮。燒灰各一錢。為末。生地黃汁。或米飲乳汁。調同服。</p>
<p>【御藥】阿膠丸　治小兒。腸風下血。</p>
<p>黃連　阿膠　赤茯苓（各等分）</p>
<p>上將連茯為末。調阿膠。酒熬。眾手和丸。食前米湯送下。</p>
<p>【本事】槐花散　治小兒腸風。臟毒。下血。</p>
<p>槐花　側柏葉　荊芥　枳殼</p>
<p>上為末。每用二錢。空心米飲調下。</p>

<h1>七一　淋疾</h1>
<p>小兒諸淋者。膀胱津液內郁。水道不通。停積於胞。熱則澀。故令水道不利。小便淋瀝。故謂之淋。其狀小便出少。小腹急痛引臍是也。名雖有五。總屬於熱。</p>
<p>【醫統】葵子散　治小兒諸淋。小便不通。</p>
<p>葵子　車前　木通　瞿麥　赤茯苓　桑白皮　梔子　甘草（各等分炙）</p>
<p>上水煎服。</p>
<p>【醫統】冬葵子散　治小兒小腹急悶。小便淋漓。</p>
<p>冬葵子（一兩）　木通（半兩）</p>
<p>上入燈心。水煎服。</p>
<p>【保元】五淋散　治小兒下淋。乃膀胱有熱。水道不通。淋瀝不出。或尿如豆汁。或如砂石。或冷淋如膏。如熱淋尿血。</p>
<p>赤茯苓（六分）　赤芍　山梔（各二分）　黃芩（三分）　當歸　甘草（各五分）　一方加生地、澤瀉、木通、猾石、車前子。各二分。</p>
<p>上燈心一團。水煎服。</p>
<p>【百問】立效散　治小兒諸淋不通。莖中疼痛。</p>
<p>木通　甘草　白孩兒花（名王不留行）　胡荽　滑石　海金砂　山梔　檳榔（各等分）</p>
<p>上煎服。</p>
<p>【醫統】車前子散　治小水不利。</p>
<p>茯苓　豬苓　香薷　車前子　人參（各等分）</p>
<p>上為末。每服二錢。燈心湯下。</p>
<p>【醫統】金砂散　治小便淋瀝不通。</p>
<p>鬱金　海金砂　滑石　甘草（各等分）</p>
<p>上為末。每服二錢。木通燈心煎湯下。或冬瓜湯下。亦可。</p>
<p>【全幼】草豆湯　治嬰孩小兒沙石淋。</p>
<p>甘草（一寸生）　黑豆（百二十粒）</p>
<p>上用新水煮。乘熱入滑石末煎。食前服。</p>
<p>【湯氏】治血淋。神效方。</p>
<p>紫草　連翹　車前子</p>
<p>上水煎。</p>
<p>【準繩】又方</p>
<p>海螵蛸　生地　白茯苓</p>
<p>上為末。柏葉車前草。煎湯調下。</p>
<p>【寶鑑】導赤散　治小兒血淋。</p>
<p>生地黃　木通（各二錢）　黃芩　甘草（生用各一錢）</p>
<p>上為末。每服一錢。井水入燈心煎服。仍以米飲調油發灰。空心灌下。</p>
<p>【準繩】治氣淋。</p>
<p>赤芍（一兩）　檳榔（一個）</p>
<p>上為末。燈心同棗子。煎湯調下。</p>
<p>【薛氏】補中益氣湯　淋脾氣下陷。</p>
<p>【薛氏】兒早近色欲。小便澀滯。或作痛。及去後大小便牽痛者。皆屬肝腎不足也。用六味地黃丸。補中益氣湯。加牛膝、車前、肉桂、未應。當參五臟所勝。不可輕用滲泄寒涼之藥。大損胃氣。慎之。</p>

<h1>七二　尿血</h1>
<p>【醫林】朱珀散　治小兒尿血。</p>
<p>滑石　硃砂　琥珀　甘草</p>
<p>上末。每服一錢。燈心湯調下。</p>
<p>【姚和】治小兒尿血。</p>
<p>甘草（五分）</p>
<p>上以水六合。煎取二合。去滓。一歲兒。一日服。令盡。</p>
<p>【姚和】一方　治小兒尿血。</p>
<p>蜀升麻（五分）</p>
<p>水五合。煎取一合。去滓。一歲兒。一日服盡。</p>
<p>【準繩】穴府丹　治小兒小便出血。</p>
<p>木通　生地黃　甘草　黃芩</p>
<p>上為末。水煎溫服。</p>
<p>【丹溪】一方　治小兒尿血。用甘草升麻煎湯。調益元散。</p>
<p>尿血方</p>
<p>生蒲黃　生地黃　赤茯苓　甘草（各等分）</p>
<p>上每服一錢。煎調發灰。食前服。</p>
<p>【全幼】又方　小兒出血。生地黃汁、生薑汁、入生蜜同調化。食前服。</p>

<h1>七三　吐血</h1>
<p>夫吐血證者。由營衛氣逆也。營者血也。衛者氣也。營衛相濟。不失常道。一則所盛。則致妄行。血者。水也。決之東。則東流。決之西。則西流。氣之使血。其勢如此。</p>
<p>【簡要】秘方　治小兒吐血不止。</p>
<p>黃連（一兩）</p>
<p>上為末。每一錢。豆豉二十粒。水煎服。</p>
<p>【回春】一方　治小兒吐血。</p>
<p>山梔子（炒黑三錢）</p>
<p>上入生薑。水煎服。</p>
<p>【錄驗】一方　治小兒咯血。吐血衄血。</p>
<p>白芍藥（一兩）　犀角（二錢半）</p>
<p>上為末。新水服一錢匕。血止為限。</p>
<p>【保元】柏枝散　治小兒吐血衄血。</p>
<p>柏枝（曬乾）　藕節（曬乾各等分）</p>
<p>上為末。三歲兒。服半錢。藕汁和蜜一匙。白湯調下。</p>
<p>【準繩】紫參散　治吐血。</p>
<p>紫參　山梔子　生乾地黃（各一兩）　刺薊（一分燒灰）　亂髮（一分燒灰俱存性已上搗羅為細末次用）　蒲黃　伏龍肝（各一分並細研）</p>
<p>上件都拌勻。每服半錢。至一錢。煎竹茹湯。調下。</p>
<p>【回春】黃芩丸　治小兒。吐血。衄下血。</p>
<p>黃芩</p>
<p>上為末。煉蜜為丸。如雞頭實大。鹽湯下。每一二丸。</p>
<p>【聖濟】一方　治小兒吐血不止。</p>
<p>蒲黃</p>
<p>上每半錢。用地黃汁調下。量兒大小加減。或入發灰等分。</p>
<p>【聖惠】雙荷散　治小兒卒暴吐血。</p>
<p>藕節（七節）　荷葉頂（七個）</p>
<p>上入蜜一匙。擂爛水二盞。煎八分。去渣溫服。</p>

<h1>七四　鼻衄</h1>
<p>夫鼻衄者。是五臟熱結所為也。血隨氣行。通流臟腑。冷熱調和。不失常度。無有壅滯。亦不流溢。血得寒則凝結。得熱則流散。熱乘於血。血隨氣發。溢出於鼻竅也。有因傷寒溫疫。諸陽受病。不得其汗。熱毒停聚五臟。故從鼻而出也。血熱不循經。從鼻出血。隨其氣。肺主氣。外屬鼻。故衄也。</p>
<p>【大全】一方　治小兒衄。</p>
<p>生蘿蔔</p>
<p>上去葉。搗汁。仰頭滴入鼻中。或血妄行。取汁飲之。立效。</p>
<p>【拔萃】黃芩芍藥湯　治鼻衄。吐血。</p>
<p>黃芩　芍藥　甘草</p>
<p>上水煎服。</p>
<p>【湯氏】地黃湯　治營中熱。及肺壅鼻血。生瘡。一切丹毒。</p>
<p>生地黃　赤芍　當歸　川芎（各等分）</p>
<p>上水煎服。量大小加減。如鼻衄。臨熟入生蒲黃少許。生瘡加黃耆等分。丹毒加防風等分。</p>
<p>【三因】白芨散　治鼻衄。</p>
<p>白芨（不以多少）</p>
<p>上為末。冷水調貼鼻竅中。泉按時珍曰。白芨性澀而收。得秋金之令。故能入肺。止血生肌治瘡也。</p>
<p>小柴胡湯　傷寒證衄者。依本方加生地。</p>
<p>【準繩】膠黃散　治小兒大衄。口鼻耳出血不止。十五六歲兒。陽盛多此病。</p>
<p>阿膠（一兩）　蒲黃（半兩）</p>
<p>上為末。三歲兒半錢。生地黃汁。微煎調下。</p>
<p>泉按口鼻耳皆出血者。難治之症也。丹臺玉案云。耳目口鼻一齊逆流。藥不及煎。針不及下。死在頃刻間。此猶血症之至極者也。醫者豈可無急治之法。</p>

<h1>七五　小便不通</h1>
<p>小兒小便不通者。皆因心經不順。或伏熱。或驚起心火。上炎不能降濟。腎水不上升。故使心經愈熱。而小腸與心合。所以小便不通也。</p>
<p>【回春】神通散　治小兒小便緊急不通。或去血。</p>
<p>小便閉澀不堪言。為用兒茶末一錢。</p>
<p>萹蓄煎湯來送下。霎時溲便湧如泉。</p>
<p>【袖珍】木通散（湯氏方）　治小兒心經伏熱。小便不通。</p>
<p>木通（一兩）　牽牛（半兩）　滑石（一兩）</p>
<p>上為末。燈心蔥白煎服。</p>
<p>【醫統】梔子仁散（湯氏方）　治小兒小便不通。臍腹妨悶。心神煩躁。</p>
<p>梔子（五枚）　茅根　冬葵子（各半兩）　甘草（炙一分）</p>
<p>上水煎服。</p>
<p>【袖珍】勻氣散　治小兒脾肺氣逆。喘嗽面浮。胸膈痞悶。小便不利。</p>
<p>桑白皮（一兩）　陳皮（一兩半）　桔梗（一兩炒）　甘草（炙一兩）　藿香（半兩）　木通（四兩）　赤茯苓（一兩）</p>
<p>上水煎服。</p>
<p>【保元】治小兒小便不通。腹脹欲死。</p>
<p>野地蒺藜子</p>
<p>上一品。不拘多少。焙黃色為末。溫酒服立通。</p>
<p>【保元】又方　用火麻燒灰。酒調下。</p>
<p>【東井】治小兒小便不通。肚腹膨脹。</p>
<p>滑石</p>
<p>上為末。和蜜為餅。敷臍中。</p>
<p>【陳藏器】一方　治小兒卒不尿。用炒鹽裹帛。臍上下及肚臍熨之。暫時通來。</p>
<p>【局方】五苓散　治小兒小便不通。</p>
<p>豬苓　澤瀉　茯苓　白朮（各等分）　官桂（減半）</p>
<p>上水煎服。加車前子。燈心尤妙。</p>
<p>【阮元】一方</p>
<p>大田螺（十五個）</p>
<p>上新水養。候螺中出泥。澄去上清水。以底下泥。入膩粉。調塗臍上。尿即通。將田螺放長流水中。若殺之。病不得愈。</p>
<p>【錢氏】捻頭散　治小便不通。</p>
<p>玄胡　苦楝子（各等分）</p>
<p>上為細末。每服半錢。捻頭湯調下。量多少與之。捻頭湯。即湯中滴油數點。食前服。按因汙血。而小便閉者。宜此。</p>
<p>【準繩】五淋散　治熱結膀胱。而不利者。</p>
<p>【薛氏】補中益氣湯　肺虛而短少者。本方加山藥、麥門。</p>
<p>【藥性】一方　小兒不尿。安鹽於臍中。以艾灸之。</p>

<h1>七六　大便不通</h1>
<p>小兒大便不通者。臟腑有熱也。</p>
<p>【醫鑑】萬億丸　治小兒大便不通。其驗如神。</p>
<p>硃砂　巴豆　寒食麵</p>
<p>上先將硃砂研爛。即將巴豆同研極細。卻以寒食麵好酒。打成糕入藥汁。仍同研。再餘下再揉和為丸。如黍米大。每服一二丸。茶清下。</p>
<p>【回春】沒藥散　治小兒風與熱滯。留蓄上焦。胸膈高起。大便不通。</p>
<p>沒藥　大黃　枳殼　桔梗（各二錢）　木香　甘草（炙各一錢）</p>
<p>上入姜。水煎服。</p>
<p>【家傳】藿香正氣散　延壽院曰。小兒風氣。大便秘。依本方加枳殼。</p>
<p>【家傳】錢氏白朮散　半井翁曰。小兒稟弱。或癖積鬱熱。大便艱難。加枳殼、黃芩。</p>
<p>【百問】四順清涼散　通順大腸。令無壅閉。</p>
<p>赤芍　當歸　甘草　大黃（各等分）</p>
<p>上水煎。</p>

<h1>七七　大小便閉</h1>
<p>小兒初生。大小便不通。腹脹欲死。急令人以溫水漱口。淨口吸咂兒前後心。並臍下手足心。共七處。每一處凡三五次。漱口吸咂取紅赤為度。須臾自通。不爾。則無生意。</p>
<p>【經驗】治小兒大小便不通。</p>
<p>用老蘿蔔頭煎湯。冷服即通。</p>
<p>【大全】八正散（局方）　治小兒心經積熱。大小便秘。</p>
<p>大黃　瞿麥　木通　滑石　萹蓄　山梔　車前子　甘草</p>
<p>上入燈心。水煎服。</p>
<p>【保元】治新生小兒二三日。不大小便。用蔥汁人乳各半調勻。抹在口中。同乳帶下即通。</p>
<p>【回春】掩臍法　治小兒大小便不通。取連根蔥白一莖。生薑一塊。淡豆豉二十粒。鹽一小匙。同研爛。捏作餅子。貼臍中。烘熱貼之。用絹帛扎定。良久氣透。自然通。不通再易一餅。</p>
<p>【百問】大連翹湯　治二便閉結。（方見諸熱門）</p>
<p>【準繩】惠眼芍藥散　治大小便下藥不通者。</p>
<p>芍藥　大黃　甘草（炙）　當歸　朴硝（各一分）</p>
<p>上為末。水煎服即通。</p>

<h1>七八　腫脹</h1>
<p>丹溪云。脾虛不能制水。腎虛不能行水。胃與脾合為水穀之海。因脾虛而不能傳化。腎水氾濫。反得以浸漬脾土。於是三焦停滯。經絡壅塞。水滲於皮膚。注於肌肉。而發腫也。其狀自目胞下微起。肢體重著。咳嗽怔忡。股間清冷。小便澀黃。皮薄而光。手按成凹。舉手即滿是也。諸家只知治濕。多利小便之說。執此一途。用諸利水之藥。往往多死。殊不知脾極虛損。雖劫目前水氣復來。束手待斃。大都小兒尤是飲食傷脾。不能行水。而作脹滿。只用實脾為主。佐之分證治。而得之矣。</p>
<p>【局方】藿香正氣散　半井春蘭子祿驗書云。小兒水腫腹脹。用之有數功。</p>
<p>【濟世】實脾散　治小兒陰水發腫。用此先實脾土。</p>
<p>厚朴　白朮　木瓜　木香　乾薑（煨各一兩）　草果仁　大腹　附子　茯苓　甘草（炙各半兩）</p>
<p>上入薑棗。水煎服。按水氣肢體浮腫。口不渴。大便不秘。小便不澀者。陰水也。此方主之。名曰實脾散者。實土以防水也。雖其藥味。不皆實土。然能去其邪。乃所以使脾氣之自實也。</p>
<p>【丹溪】加味五皮散　治小兒四肢腫滿。陽水陰水皆可服之。</p>
<p>茯苓皮　陳皮　桑白皮　生薑皮　大腹皮（各一錢）　薑黃　木瓜（五分）</p>
<p>上水煎服。</p>
<p>【經驗】大橘皮湯　治濕熱內攻。腹脹水腫。小便不利。大便滑泄。</p>
<p>陳皮（一兩半）　木香（二錢半）　滑石（一兩）　檳榔（三錢）　茯苓（一兩）　豬苓　白朮　澤瀉　肉桂（各半兩）　甘草（一錢）</p>
<p>上水煎服。按竹氣。治濕熱。利水道之劑。此蓋五苓散。合益元散。加陳皮、木香、檳榔子。</p>
<p>【醫統】三稜丸　治小兒停積。腹脅脹滿。乾嘔噁心。全不入食。</p>
<p>三稜　木香　神麯　陳皮　半夏（各一兩）　丁香　桂心（各半兩）</p>
<p>上為末。麵糊丸。粟米大。乳食後。薑湯下。十餘丸。</p>
<p>【醫鑑】加減胃苓湯　半井翁云。小兒水腫。用之最有奇功。</p>
<p>陳皮　豬苓　澤瀉　茯苓　木瓜　白朮（各一錢）　厚朴　神麯　檳榔（各八分）　香附子　大腹　山楂　砂仁（各七分）　蒼朮（二錢半）　甘草（炙二分）</p>
<p>上入生薑、燈心。水煎服。</p>
<p>【醫林】五苓散　治小兒通身浮腫。小便不利。</p>
<p>豬苓　澤瀉　白朮　茯苓　桂</p>
<p>上入燈心。長流水煎。時時灌服。小便利則愈。</p>
<p>【醫統】溫肝散　治小兒脾不和。虛脹不乳食。憎寒壯熱。困倦無力。</p>
<p>訶子　人參（各七錢半）　甘草（二錢半炙）　白朮　木香　茯苓　黃耆　藿香　陳皮　桔梗（各半兩）</p>
<p>上入薑棗。水煎服。</p>
<p>【幼幼集】補中行濕湯　治小兒諸般虛腫。小水不利者。</p>
<p>陳皮　人參　茯苓　白朮　豬苓　肉桂　澤瀉　蒼朮　厚朴　甘草</p>
<p>上姜燈心。水煎服。泉按丹溪云。諸濕腫脹。補中宮。故補中行濕。治腫滿之要法也。</p>
<p>【御藥】勻氣散　治脾肺氣逆。喘嗽面浮。小便不利。</p>
<p>陳皮（七錢）　桑白皮　桔梗　赤茯苓　甘草（各半兩）　藿香（三錢）　木通（二兩）</p>
<p>上入姜燈心。水煎服。</p>
<p>【全幼】營衛飲子　治嬰孩小兒。調補氣血俱虛。四肢頭面手足浮腫。以致喘急。</p>
<p>當歸　熟地　人參　茯苓　川芎　白朮　甘草　芍藥　枳殼　陳皮　黃耆（蜜炙各二錢）</p>
<p>上水煎服。</p>
<p>【全幼】分氣飲子　治嬰孩小兒。調理腫脹作喘。氣短促急。坐臥不任。四肢浮腫。飲食吐逆。神困喜睡。</p>
<p>五味子　桔梗　茯苓　甘草　陳皮　桑白皮　草果　枳殼　大腹　白朮　當歸　紫蘇　蘇子　半夏</p>
<p>上入薑棗。水煎服。一方無五味子、當歸、白朮。</p>
<p>【丹溪】白文舉兒五歲。身面皆腫。尿少。</p>
<p>山梔（炒）　桑皮（炒各一錢）　黃芩（二錢半）　白朮　蘇梗（各一錢半）</p>
<p>上作三貼。水一盞半。煎至半盞。食前溫服。</p>
<p>【湯氏】退腫氣方。</p>
<p>赤小豆　陳皮　蘿蔔子　甘草（炙各半兩）　木香（炮一錢）</p>
<p>上入薑棗。煎服。大小加減。</p>
<p>【綱目】又方　用錢氏益黃散。加木香。去丁香。加蘿蔔子。去訶子為末。大小加減。米飲調下。（方見泄瀉門）</p>

<h1>七九　黃疸</h1>
<p>錢氏曰。凡小兒身皮自皆黃者。黃病也。身痛髆皆強。大小便澀。一身皆黃。面目指爪皆黃。小便如屋塵色。著物皆如黃深。此黃疸也。二證多病於大病後。又有一證。生下百日。及半年。不因病後身微黃者。胃熱也。大人亦同。又有面黃腹大食土渴者。脾疳也。又有自生而身黃者。胎疸也。經云。諸疸皆屬於熱。色深黃者。是也。若淡黃者兼白。胃怯胃不和也。丹溪云。不必分五。同是濕熱。如𨠭曲相似。此理甚明也。全嬰方論云。夫發黃者。皆由寒濕之氣。蘊結於脾胃。蒸發而成也。陽明病無汗。小便不利。心中熱壅。必發黃。巢氏曰。小兒百日半歲。非傷寒疸病。而身微黃者。亦是脾胃熱。不可灸火。灸之則熱甚。此是將息過度。所為微薄其衣。欲與除熱丸散。投之自歇。不得妄與湯劑及灸。為害不淺淺也。</p>
<p>【家傳】藿香正氣散　小兒黃疸。腹脹不食者。有神驗也。</p>
<p>加茵陳。</p>
<p>【醫統】茯苓滲濕湯　治小兒黃疸。寒熱嘔吐。渴欲飲水。身面俱黃。小便不利。不得安臥。不思飲食。</p>
<p>茯苓（五分）　澤瀉（三分）　茵陳（六分）　豬苓（二錢）　黃芩　黃連　梔子　防己　白朮　蒼朮　陳皮　青皮　枳殼（各一錢）</p>
<p>上水煎。徐徐溫服。龔氏壽世曰。如小便不通。加木通。如傷食不思飲食。加砂仁、神麯、麥芽。</p>
<p>【直訣】瀉黃散　治小兒黃疸。屬脾胃實熱者。</p>
<p>藿香　甘草（各七錢半）　山梔（一兩）　石膏（五錢）　防風（二兩）</p>
<p>上水前服。小兒旬日內。先兩目發黃。漸及遍身。用之而痊。</p>
<p>【醫統】加減瀉黃散　此藥退脾土。復腎水。降心火。</p>
<p>黃連　茵陳（各五分）　黃蘗　黃芩　茯苓　山梔（各三分）　澤瀉（二分）</p>
<p>上水煎服。</p>
<p>【圖經】一方　治小兒四歲發黃。</p>
<p>王瓜生搗絞汁。三合與飲。不過三飲已。</p>
<p>【子母】一方　治小兒患黃。</p>
<p>搗韭根汁。滴兒鼻中。如大豆許。</p>
<p>【薛氏】錢氏白朮散　小兒病後。身目皆黃。或肢體黃胖者。脾氣虧損。而真藏為病。半井秘傳。一本加茵陳。小兒黃疸。用之有奇效云云。</p>
<p>【醫統】梔子蘗皮湯　治小兒身黃。發熱。</p>
<p>梔子（十枚）　甘草（炙一兩）　黃蘗（一兩）</p>
<p>上水煎服。</p>
<p>【丹溪】一方　治小兒吐瀉黃疸。</p>
<p>三稜　莪朮　青皮　陳皮　神麯　麥芽　黃連　甘草　白朮　茯苓（各等分為末）</p>
<p>上每服一錢。溫湯調服。傷乳者。麥芽湯調。時氣用紫蘇湯。發熱者。薄荷湯。茵陳五苓散。沸湯調服。</p>
<p>【薛氏】越麴丸　小兒因母食鬱。飽脹咽酸。而患遍身皆黃。用此治其母。以瀉黃散。治其子並愈。</p>
<p>蒼朮　神麯　香附子　山楂　山梔　川芎　麥芽</p>
<p>上為末。水調神麯糊丸。桐子大。每服二三十丸。白滾湯下。</p>
<p>【子母】一方　治小兒忽發黃。面目皮肉並黃。搗生栝蔞根。取汁二合。蜜一大匙。二味暖相和。分作二服。與服之。</p>
<p>【綱目】犀角散　治小兒黃疸。一身盡黃。</p>
<p>犀角（一兩）　茵陳　乾葛　升麻　龍膽草　生地黃（各半兩）　寒水石（四錢）</p>
<p>上水煎服。一方治小兒忽發黃。面目皮肉盡干黃。以乾葛汁和蜜調服。袖珍方。無干葛。用瓜蔞。</p>
<p>【總微論】一方　治小兒黃疸。</p>
<p>胡黃連　川黃連（各一兩）</p>
<p>上末用王瓜一個。去瓤留蓋。入藥在內。合定麵裹煨熟。去面搗丸。綠豆大。每量大小。溫水下。</p>

<h1>八○　汗症</h1>
<p>夫小兒氣血嫩弱。膚腠未密。若厚衣太暖。臟腑生熱。搏心為邪所勝。津液不能內藏。蒸出肌膚。而為汗也。又或傷於冷熱陰陽。不知津液發泄。亦令睡中汗出。其有虛者。諸病後。汗出多。血氣弱。潮熱自汗。或寒熱發過之後。身涼自汗。日久令兒黃瘦。失治則變蒸骨疳癆是也。盜汗乃熟睡時。溱溱然。汗以覺則止。而不復出矣。是亦心虛。宜斂心氣。益腎水。使陰陽調和。水火升降。其汗自止。錢氏云。上至頭。下至項。謂之六陽虛汗。不須治之。</p>
<p>【孫尚藥】柴胡丸　治小兒盜汗。潮熱往來。</p>
<p>胡黃連　柴胡（各等分）</p>
<p>上為細末。煉蜜為丸。如雞頭子大。每一丸。至三丸。銀器中。用酒少許。化開。更入水五分。重湯煮二三十沸。放溫。食後和渣服。</p>
<p>【直訣】止汗散　治小兒睡而自汗。</p>
<p>胡蒲扇（燒）</p>
<p>上為末。每服三錢。溫酒調下。</p>
<p>【全幼】團參湯　治嬰孩小兒虛汗盜汗。心血液盛。亦發為汗。收斂心氣。</p>
<p>人參　當歸（炒各二錢）</p>
<p>上用豬心一片。水煎。一方加黃耆蜜炙。</p>
<p>【醫統】牡蠣散　治血虛自汗。或病後暴虛。津液不固自汗。</p>
<p>牡蠣（二兩）　黃耆　生地（各一兩）</p>
<p>上入小麥、麻黃根。水煎服。</p>
<p>【醫統】三稜散　小兒無疾。但睡中汗出如水。覺而經久不幹。此名積證盜汗。脾冷所致。宜此益黃散主之。</p>
<p>三稜　莪朮（各一兩）　益智　甘草　神麯　麥芽　陳皮（各半兩）</p>
<p>上水煎服。</p>
<p>【醫林】人參黃耆湯　治小兒發熱。自汗虛煩。</p>
<p>人參　黃耆　芍藥（各五錢）　甘草（三錢）</p>
<p>上入薑棗。浮麥。水煎服。</p>
<p>【醫統】酸棗參苓飲　治小兒盜汗。</p>
<p>人參　茯苓　酸棗仁</p>
<p>上為末。每服二錢。米飲下。或水煎服。</p>
<p>【保元】治小兒盜汗。</p>
<p>五倍子</p>
<p>上為末。調津液塗臍中。一宿即止。</p>
<p>【保元】又方　用何首烏為末。調津液。塗臍內。</p>
<p>【醫統】通神丸　治小兒夜間。遍身多汗。</p>
<p>龍膽草（不拘多少）</p>
<p>上為末。醋糊丸。綠豆大。每服五七丸。米飲下。</p>
<p>【醫林】益黃散　治小兒汗。上至頭。下至臍。此胃虛也。（方見泄瀉門）</p>
<p>【直訣】六君子湯　薛氏曰。小兒汗。胃氣虛者。宜此。</p>
<p>【全幼】止汗散</p>
<p>人參　白朮　茯苓　黃耆　當歸　甘草（炙）</p>
<p>上用生薑三片。入麥麩同煎。食前服。</p>
<p>【全幼】撲汗方</p>
<p>牡蠣　麻黃根　赤石脂　糯米粉　貝母</p>
<p>上極末。綿包藥撲汗。</p>
<p>【薛鎧】一方　治小兒胃氣虛而汗。</p>
<p>白朮（炒）</p>
<p>上為末。以浮麥炒。濃煎湯。調服。全幼曰。白朮五錢。</p>
<p>小麥一撮。煮水乾。去麥。白尤杵極細末。用黃耆煎湯。食前服。</p>
<p>【濟世】一方　治小兒盜汗。</p>
<p>鬱金</p>
<p>上為末。塗兩乳下立效。東井曰。牡蠣末。加之甚妙。</p>
<p>【方老】撲粉　汗出多不止。以此粉撲之。</p>
<p>龍骨　牡蠣　糯米</p>
<p>上為末。吳昆曰。龍骨牡蠣之澀以固脫。入糯米者。取其黏膩雲爾。乃衛外之兵也。</p>
<p>【直訣】參附湯　治稟賦不足。上氣喘急。自汗盜汗。或病久陽氣脫陷。急宜服之。</p>
<p>人參（五錢）　附子（一兩）</p>
<p>上每一錢。姜水煎。</p>
<p>【直訣】耆附湯　治稟賦氣虛。陽弱。自汗不止。肢體倦怠。或大病後。陽氣虧損。並急服之。多有生者。</p>
<p>黃耆（蜜炙）　附子（等分）</p>
<p>上姜水煎。</p>

<h1>八一　解顱</h1>
<p>小兒解顱。（頭縫不合也）因母氣虛。與熱多也。錢氏云。生下而顱不合。腎氣未成也。雖長必少笑。更有目白睛多。面㿠白色。肢體消瘦多愁少喜也。</p>
<p>【丹溪】八珍湯　治小兒解顱有熱。</p>
<p>加酒炒芩連。外用布帛緊束。及以白蘞末敷之。</p>
<p>【薛氏】補中益氣湯　治小兒。囟門不合。</p>
<p>依本方加山茱萸、山藥。兼六味丸。加鹿茸服。</p>
<p>【簡要】治小兒解顱不和。</p>
<p>顱蹄不計多少。燒灰。研以生油和傅於頭骨縫上。以痊為度。</p>
<p>【簡要】一方　治小兒解顱不合。</p>
<p>生蟹足骨（半兩焙乾）　白蘞（半兩）</p>
<p>上為末。用乳汁和貼縫骨上。以痊為度。</p>
<p>【準繩】調元散　主稟受元氣不足。顱囟開解。肌肉消瘦。腹大如腫。致語遲行遲。手足如分筒。神昏慢。齒生遲。服之效。（方見行遲門）</p>
<p>【無擇】三辛散　治小兒頭顱。應合不合。頭骨開。名曰解顱。</p>
<p>細辛　桂心（各五分）　白姜（七錢半）</p>
<p>上為末。乳汁調敷。干再敷之。小兒面赤即效。</p>
<p>【回春】人參地黃丸　治小兒顱囟開解。頭縫不合。此乃腎氣不成。腎主骨髓。而腦為髓海。腎氣不盛。所以腦髓不足。故不能合。</p>
<p>人參（二錢）　熟地（四錢）　鹿茸　山藥　茯苓　牡丹　山茱萸（各二錢）</p>
<p>上為細末。煉蜜丸。芡實大。用人參煎湯研化。食遠服。</p>
<p>【百問】柏子仁散　治小兒囟門不合。</p>
<p>防風　柏子仁</p>
<p>上等分為末。乳汁調塗。囟門上。</p>
<p>【養生方】一方　小兒解顱</p>
<p>防風　白芨　柏子仁（各等分）</p>
<p>上為末。以乳汁調塗。一日一換。</p>

<h1>八二　鶴膝</h1>
<p>小兒稟受不足。氣血不充。故肌肉瘦薄。骨節呈露狀如鶴膝。抑亦腎虛得之。腎虛則精髓內耗。層革不榮。易為邪氣所襲。日就枯悴。其殆鶴膝之節乎。</p>
<p>【醫統】加味地黃丸　治小兒鶴膝。</p>
<p>熟地（四兩）　山茱萸　山藥（各二兩）　澤瀉（一兩）　牡丹皮　茯苓（各半兩）　鹿茸（酥炙）　牛膝（各三錢）</p>
<p>上為末。麵糊丸。如黍米大。三歲兒已上。與十五丸。一方加當歸。</p>
<p>【局方】大防風湯　治鶴膝風。腫痛不消。或潰而不斂。</p>
<p>牛膝（酒炒）　附子（炮）　甘草（各一錢）　白朮　羌活　人參　防風（各二錢）　杜仲　川芎　肉桂　黃耆　熟地黃　芍藥（炒各一錢半）</p>
<p>上水煎。量兒大小用之。</p>

<h1>八三　行遲</h1>
<p>小兒行遲者。因稟受肝腎氣虛。肝主筋腎主骨。肝藏血。腎藏精。血不足則筋不營。精不足骨不立。故不能行也。</p>
<p>【回春】錢氏地黃丸　治肝腎虛弱。骨髓不充。不能行。</p>
<p>依本方。加酒炙鹿茸、牛膝、五加皮、同服。自然髓生而骨強。即能漸漸行也。</p>
<p>【醫林】五加皮散　治小兒四五歲。不能行。</p>
<p>五加皮（一兩）　牛膝　木瓜（各五錢）</p>
<p>上為末。每服二錢。空心米湯下。日二服。服後再用好酒半盞。與兒飲。仍量兒大小。</p>
<p>【醫統】虎骨丸　治小兒腳軟行遲。</p>
<p>虎脛骨（酥炙）　生地　酸棗仁　茯苓　防風　川芎　牛膝　肉桂　當歸</p>
<p>上為末。煉蜜丸。如麻子大。每服十丸。酒送下。或木瓜湯下。</p>
<p>【準繩】調元散　治小兒稟受元氣不足。行遲手足如筒。</p>
<p>山藥（五錢）　茯苓　白芍　茯神（各二錢半）　白朮（二錢半）　菖蒲（一錢）　人參　熟地　當歸　黃耆　川芎（各二錢半）　甘草（炙一錢半）</p>
<p>上入薑棗。水煎服。嬰兒乳母同服。</p>
<p>【袖珍】羚羊角丸（錢氏方）　治小兒五六歲。骨氣虛。腳筋弱。不能行。</p>
<p>茯苓　酸棗仁　羚羊角　虎脛骨（醋炙）　生地（各五錢）　黃耆　桂心　防風　當歸（各二錢半）</p>
<p>上為末。煉蜜丸。如小豆大。食前以溫酒化下。二三丸。服之一月。漸漸即可行也。</p>
<p>【醫統】五加皮散　治小兒三歲。不能行。五加皮為末。以酒服。</p>

<h1>八四　語遲</h1>
<p>巢氏云。小兒四五歲。不能言。心氣不足。而不能言也。</p>
<p>【醫林】菖蒲丸　保幼須知云。言心之聲也。小兒在胎時。其母卒有驚怖。邪氣乘心。故兒感受母氣。心宮不守。舌本不通。四五歲而不能言者。宜此。</p>
<p>人參　石菖　麥門冬　遠志　川芎　當歸（各三錢）　乳香　辰砂（各一錢）</p>
<p>上為末。蜜丸。麻子大。每服十丸。粳米飲下。</p>
<p>【錢氏】菖蒲丸　治小兒心氣不足。五六歲不能言。</p>
<p>石菖（三錢）　人參（五錢）　丹參（三錢）　天門（一兩）　赤石脂（二錢）</p>
<p>直指有當歸、川芎、硃砂。</p>
<p>上為細末。煉蜜丸。如綠豆大。溫水下十丸。至二十丸。日二三服。久服效。又有病後腎虛不語。宜兼服六味地黃丸。（海藏云地黃丸足少陰也與葛蒲丸上下通經）</p>
<p>【本草】治小兒久不語。百舌鳥炙食之。（百舌鳥今之鶯也名百舌）</p>
<p>【薛氏】加味逍遙散　薛氏曰。乳母五火遺熱。閉塞氣道。而不語者宜之。</p>
<p>【薛氏】七味白朮散　小兒病後。津液內亡。會厭乾涸。而不言者宜此。</p>
<p>【薛氏】補中益氣湯　小兒脾胃虛弱。清氣不升。而言遲者。</p>
<p>【直訣】團參湯　小兒心氣虛。而不能言語。</p>
<p>【綱目】雞頭丸　治小兒諸病後。不能語。</p>
<p>雄雞頭（炙一錢）　鳴蟬（炙焦三個）　大黃（煨一兩）　甘草（一兩）　當歸（三分）　木通　黃耆（各半兩）　川芎　遠志　門冬（各三分）</p>
<p>上同為細末。煉蜜丸。如小豆大。平旦米飲下五丸。空心日三四服。兒大者。加之。久服取效。雞蟬二物宜求死者用之。不可旋殺。孫真人所謂殺生求生。去生更遠矣。</p>
<p>【直訣】錢氏云。腎怯失音相似病。吐瀉及大病後。雖有聲而不能語。此非失音。為腎怯不能上接於陽故也。當補腎地黃丸主之。失音乃捽病耳。口禁不止。則失音。聲遲亦同。</p>
<p>【明堂】五六歲不語者。灸心腧三壯。</p>

<h1>八五　齒遲</h1>
<p>聶氏云。稟受腎氣不足者。則齒生而遲。齒骨之餘。骨乃腎之候。腎不足。故骨不長。而齒生遲。</p>
<p>【丹溪】芎黃散　治小兒齒生遲。或齒嚼物少力。</p>
<p>川芎　生地　山藥　當歸　芍藥（炒）　甘草（各等分）</p>
<p>上各別為末。每服二錢。白湯調下。將此干藥末擦牙齦即生。按醫林此方加沉香。</p>
<p>【入門】腎氣丸　主齒遲。因稟氣不足。則髓不能充骨。或十全大補湯。加黃柏、知母。</p>
<p>【全幼】三香檳榔圓　治嬰孩小兒。稟受腎氣不足。腎主骨髓。髓不充於齒。故齒不生。</p>
<p>香附（炒）　沉香（各二錢）　檳榔　人參　蝦蟆（燒灰各二錢半）　麝香（少）</p>
<p>上為細末。羊髓煮爛。丸如黍米大。用米飲。食後服。</p>

<h1>八六　發遲</h1>
<p>本事方。兒稟受血氣不足。不能榮於發。故頭髮不生。或者呼之為疳病胙也。</p>
<p>【入門】蓯蓉丸　小兒發遲。乃血氣不能二束。</p>
<p>蓯蓉　川芎　當歸　熟地　芍藥（各等分）　胡粉（減半）</p>
<p>上為極細末。蜜丸如黍米大。每服五六丸。黑豆煎湯下。仍磨化抹頭上。</p>
<p>【湯氏】香粉膏　治小兒白禿。不生髮燥痛。</p>
<p>香薷（一兩）　胡粉（五分）　豬脂（二錢半）</p>
<p>上用水一小鐘。煎香薷取汁三分。入胡粉豬脂調勻。頭上塗。一日三次。</p>
<p>【肘後】治小兒頭上白禿。發不生。用椿楸樹葉心取汁。傅之大效。</p>
<p>【永類】一方　治小兒發遲。</p>
<p>陳香薷（二兩）</p>
<p>上水一盞。煎汁三分。入豬脂半兩。和勻。日日塗之。</p>

<h1>八七　龜胸</h1>
<p>龜胸。乃胸高脹滿。其狀如龜。此肺經受熱所致。蓋因乳母酒面無度。或夏月熱煩熱乳。與兒得之。或乳母多食五辛。亦成此疾。</p>
<p>【醫林】百合丹　治小兒龜胸。</p>
<p>大黃（焙七錢半）　天門　杏仁　百合　木通　桑白皮　甜葶藶　軟石膏（各五錢）</p>
<p>上為末。煉蜜丸。綠豆大。每服五丸。食後臨臥。熟水下。</p>
<p>【正傳】瀉白散　治肺熱脹滿。攻於胸膈成龜胸。</p>
<p>桑白皮（一錢）　地骨皮（一錢）　甘草（炙五分）　加黃芩（一錢）</p>
<p>上水煎服。</p>
<p>【丹溪】治小兒龜胸。</p>
<p>蒼朮　黃柏（酒炒）　芍藥（飛炒）　防風　山楂　威靈仙</p>
<p>加當歸。又利後加生地。</p>
<p>上為末。煉蜜丸。食後溫水下。</p>

<h1>八八　龜背</h1>
<p>聖惠論云。龜背者。小兒初生。未滿半周。強令早坐。遂使客風吹背。故令背高如龜之狀。</p>
<p>【入門】松蕊丹　主龜背。客風吹脊。入於骨髓。</p>
<p>松花　枳殼　防風　獨活（各一兩）　麻黃　前胡　大黃　桂心（各五錢）</p>
<p>上為末。煉蜜丸。黍米大。每十丸。粥飲下。</p>
<p>【醫統】枳殼防風丸　治客風入背。而高聳。</p>
<p>枳殼　防風　獨活　前胡　麻黃　當歸　大黃（煨各一錢）</p>
<p>上為末。麵糊丸。黍米大。食後米飲下。</p>
<p>【百問】龜胸丸　治小兒龜胸龜背。</p>
<p>大黃（煨一錢）　天門冬　百合　杏仁（炒）　木通　枳殼　桑白皮（蜜炙）　甜葶藶（炒）　朴硝（各五分）</p>
<p>上為細末。煉蜜丸。如芡實大。每用一丸。溫湯化服。</p>

<h1>八九　囟陷</h1>
<p>囟陷。乃因臟腑有熱。渴引水漿。致成泄痢。久則血氣虛弱。不能充腦髓。故囟陷如坑。</p>
<p>【百問】當歸散　治小兒囟門陷下。</p>
<p>甘草（炙半錢）　桔梗　陳皮　當歸（各一錢）</p>
<p>上水煎服。</p>
<p>【本草】一方　治小兒囟陷。半夏末。水調塗足心。</p>
<p>【準繩】烏附膏　理囟門陷。</p>
<p>綿川烏（生）　綿附子（生各五錢）　雄黃（二錢）</p>
<p>上件為末。用生蔥和根葉細切。爛杵入煎藥同煎。空心作成膏。貼陷處。</p>
<p>【聖惠】一方　以天靈蓋炙令黃。搗羅為末。以生油調塗。</p>

<h1>九○　囟填</h1>
<p>囟填。乃囟門腫起也。蓋脾主肌肉。乳食不常。飢飽無度。或寒或熱。致使臟腑不調。其氣上衝為填脹囟突。而毫毛髮短黃。若寒氣上逆。則堅硬。熱氣上衝。則柔軟。寒者溫之。熱者涼之。肝盛風熱交攻亦然。</p>
<p>【入門】瀉青丸　治小兒肝盛。風熱交攻。以致囟填突起者。</p>
<p>龍膽草（三錢）　當歸　川芎　山梔　大黃　羌活　防風（各五分）</p>
<p>為末蜜丸。芡實大。每一二丸。竹葉薄荷煎湯化下。</p>
<p>【普濟】一方　治小兒生下囟腫者。黃蘗末。水調貼足心。</p>

<h1>九一　手拳不展</h1>
<p>【醫林】薏苡仁丸　治小兒稟受肝氣怯弱。致兩手伸展無力。兩膝攣縮。</p>
<p>當歸　秦艽　薏苡仁　酸棗仁　防己　羌活（各一兩）</p>
<p>上為末。煉蜜丸。芡實大。每一丸。麝香荊芥湯下。</p>
<p>【聖惠】薏苡仁散　治兒有胞母臟腑虛為風冷所乘。兒生肝氣不足。致筋脈攣縮。不得伸展。</p>
<p>薏苡仁（七錢五分）　秦艽　防風　酸棗仁（炒）　甘草（微炙赤各半兩）　當歸（焙）　桂心（各二錢半）</p>
<p>為散。每一錢。水一小盞。煎五分。不計時候。量兒加減。</p>
<p>【準繩】羚羊角散　治兒手不展。是風邪滯氣所客。令營衛不通。</p>
<p>羚羊角　羌活　五加皮　白蘚皮　桂心（各二錢半）　麻黃（半兩）　甘草（炙一錢二分半）</p>
<p>上為散。一錢水煎。量兒加減。</p>

<h1>九二　腳拳不展</h1>
<p>【醫林】海桐皮散　治稟受腎氣不足。血氣未營。腳指拳縮。不能伸展。</p>
<p>海桐皮　牡丹　當歸　熟地　牛膝（酒浸各一兩）　山茱萸　補骨脂（各五錢）</p>
<p>上為末。每服一錢。白湯下。</p>
<p>【聖惠】當歸散　治兒在胞母。臟腑有積冷。為風邪所乘。生後腎氣不足。血未營。故腳指拳縮不展。</p>
<p>當歸（焙）　麻黃（各半兩）　羌活　酸棗（微炒）　人參　杜仲（微炒）　桂心（各二錢半）</p>
<p>上姜水煎。量兒大小。乳前服。</p>

<h1>九三　白虎</h1>
<p>小兒有白虎一病。不可不察。據統天曆遊年圖云。白虎在太歲前一辰也。假如太歲在巳。則為白虎在辰。大歲在申。則為白虎在未。余仿此。其神所值之方。小兒不知禁忌。出入居處。稍有觸冒。便能為病。其壯身微熱。有時少冷。啼叫屈指為數物。手足不瘛瘲是也。</p>
<p>【醫統】集香散　治白虎病。</p>
<p>降真香　沉香　乳香　檀香　人參　安息香　茯神　甘草（炙）　酸棗仁</p>
<p>上等分。水煎。射一字調入。不拘時服。藥渣房內燒。</p>

<h1>九四　魃病</h1>
<p>魃。小鬼者。小兒所以有魃病。因其母未及周年。即有胎孕。小兒乳之。故曰魃病。其證令兒寒熱。黃瘦。骨空。發落。日漸羸瘦是也。治法速與斷其乳。溫平胃氣。調和血脈。自然而愈。</p>
<p>【醫統】龍膽湯　治小兒魃病。</p>
<p>龍膽草　鉤藤　柴胡　桔梗　芍藥　川芎　茯苓　甘草（炙各一錢）　人參（一分）　大黃（蒸半錢）</p>
<p>上水煎。服後。夜用紅紗袋盛夜明砂。與佩之吉。</p>
<p>【醫林】龍膽湯　治孕婦被惡祟。導其腹中。致令兒病。其證下利。寒熱去來。又治婦人有兒飲乳。復有娠孕。兒吃此乳。亦作此病。</p>
<p>龍膽草　柴胡　黃芩　桔梗　芍藥　鉤藤皮　甘草（炙）　茯苓（各二錢半）　蜣蜋（二枚）　大黃（二兩煨）</p>
<p>上水煎。服得利則止。量兒大小。多少與服。</p>
<p>【聖惠】治小兒生下十餘月後。母又有妊。令兒精神不爽。身體萎瘁。名為魃病。</p>
<p>伏翼</p>
<p>上燒灰細研。以粥飲調下半錢。日四五服效。</p>
<p>【濟世】養真益元膏　治小兒魃病虛羸。面黃肌瘦體熱。</p>
<p>人參（五錢）　白朮（炒）　茯苓　陳皮　麥門　山藥（各一兩）　山楂（一兩）　甘草（炙五分）</p>
<p>上為細末。⿰火聚蜜丸。芡實大。每三丸。棗湯化下。</p>

<h1>九五　諸瘡癬疥</h1>
<p>經曰。諸痛癢瘡瘍。皆屬心火。小兒臟腑。本是火多。況有失調。外受風寒。鬱而為熱。內襲母乳五味七情之火。發於內者。則為內驚。發於皮膚之間。則為瘡癬癤毒。治法當先清其乳母。謹忌食味。次調和小兒氣血。不可峻用攻發之劑。當緩以和之。得其治道。</p>
<p>【田氏】苦瓠散　小兒疥癬浸淫瘡。漸展不止。</p>
<p>苦瓠（二兩）　蛇退皮（半兩燒灰）　露蜂房（半兩微炒）</p>
<p>上為細末。生油調塗故帛上貼。</p>
<p>【田氏】青金散　治小兒濕癬。浸濕瘡。</p>
<p>白膠香（二兩研）　蛤粉（半兩）　青黛（二錢半）</p>
<p>上細末。乾摻瘡上。</p>
<p>【千金】一方　小兒癬瘡。蛇床子杵末。和豬脂塗之。</p>
<p>【濟眾】一方　小兒浸淫瘡痛不可忍。發寒熱者。刺薊葉。新水調傅瘡上。干即易。</p>
<p>【保幼】一方　小兒疥癬。藁本煎湯浴之。並以浣衣。</p>
<p>【準繩】當歸飲子　治小兒心血凝滯。內蘊風熱。發見皮膚。遍身瘡疥。或腫或癢。或膿水浸淫。</p>
<p>當歸　赤芍　川芎　生地　蒺藜（炒）　荊芥穗　防風（各一兩）　何首烏　黃耆　甘草（炙各半兩）</p>
<p>上銼。姜煎服。</p>

<h1>九六　眉瘡</h1>
<p>薛氏曰。眉瘡者。謂小兒兩眉間生瘡。如疥癬。當求其因。而藥之。</p>
<p>【醫統】金銀散　小兒眉間生瘡。名曰鏈銀瘡。</p>
<p>煅金銀鍋（一個）　輕粉（五分）</p>
<p>上為細末。麻油調傅。</p>
<p>【準繩】治眉煉　燒小麥存性。研細。好油調塗。</p>

<h1>九七　凍瘡</h1>
<p>按凍瘡。因受稟虛怯。故寒邪易乘。氣血凝滯。久而不愈。則潰爛成瘡。治法須壯脾胃。溫氣血。</p>
<p>【湯氏】生附散　治爛腳瘡。</p>
<p>用生附末。面水調敷之愈。</p>
<p>【子母】治小兒凍瘡。</p>
<p>萑兒腦髓塗之。立效。</p>
<p>【湯氏】白蘞散　治凍瘡。</p>
<p>白蘞（一兩）　黃蘗（炒黑五錢）</p>
<p>為末。乾摻患處。</p>
<p>【子母】一方　治足上凍瘡。</p>
<p>以醋洗足。研藕傅之。</p>

<h1>九八　湯火瘡</h1>
<p>【肘後】治小兒湯火瘡。</p>
<p>水煮大豆汁塗上。易瘥無斑也。</p>
<p>【準繩】薛云。湯火之證。若發熱作渴。小便赤澀者。內熱也。用四物加山梔連翹甘草。若肉未死。而作痛者。熱毒也。用四君子加芎歸山梔連翹。若肉已死。而不潰者。氣血虛也。用四君加當歸黃耆。外傅當歸膏。或柏葉末。蠟油調搽。至白色其肉自生。</p>
<p>【準繩】神效當歸膏　治湯火等瘡。不問已潰未潰。肉雖傷而未壞者。用之自愈。已死者用之自潰。新肉易生。搽至肉色漸白。其毒殆盡。生肌最速。蓋當歸地黃麻油二蠟。皆主生肌止痛。補血續筋。與新肉相宜。</p>
<p>當歸　生地（各一兩）　麻油（四兩）　黃蠟（一兩白者止用五錢）</p>
<p>上先將當歸地黃。入油煎枯。去滓。將蠟溶化候冷。攪勻。即成膏矣。凡塗患處。將細紙蓋之。發者癰疽杖瘡潰爛。用之尤效。凡死肉潰爛將脫。止有些須相連者。宜用利刀剪去。蓋死肉有毒。去遲則傷新肉。死肉去盡。尤宜速貼蓋新肉。最畏風寒。不可忽也。</p>
<p>【準繩】乳香定痛散　治損傷。一切瘡瘍潰爛疼痛。</p>
<p>乳香　沒藥（各五錢）　滑石（一兩）　冰片（一錢）</p>
<p>上為細末。搽患處。痛即止。</p>
<p>【準繩】治湯火所傷方</p>
<p>用黃蜀葵花浸油內。以油敷患處。或收黃蜀葵花。曬乾碾末。香油調敷亦可。又方用蓖麻子肉。碾爛入蛤粉等分。如干再入香油些少。調搽患處。</p>

<h1>九九　懸癰</h1>
<p>小兒初生。口內血氣凝結上齶。及舌上。有泡如癤。或如蘆籜樣。名曰懸癰。一名垂癰。凡在此。急宜以針用綿纏裹。惟留針鋒如粟米許。刺皰上。泄出黃赤血汁。用鹽湯洗。用蜜調一字散。如聖散。鵝翎蘸刷之。一刺不消。次日再刺。不過數次。自消盡。</p>
<p>【醫統】一字散</p>
<p>硃砂　硼砂（各五分）　冰片（少許）</p>
<p>上為細末。蜜調少許。鵝翎刷入口內。嚥下無妨。</p>
<p>【醫統】如聖散。</p>
<p>真鉛粉（一錢）　牛黃　辰砂　太陰玄精石</p>
<p>上為末。摻入口內患處。</p>

<h1>一○○　發斑</h1>
<p>【醫統】葛根橘皮湯　治小兒發斑。癮疹如錦紋。嘔吐清汁。發熱。此冬溫暖。小兒感乖戾之氣。未即病。至春或被積寒所折。毒氣不能泄。至天氣暄熱。溫毒始發也。</p>
<p>葛根　橘皮　杏仁　麻黃　知母　黃芩　甘草</p>
<p>上水煎。</p>
<p>【百問】黃連橘皮湯　溫毒發熱。兼治麻證。泄瀉。並去血。</p>
<p>黃連　陳皮　杏仁　枳實　麻黃　葛根（各半兩）　厚朴　甘草（炙各錢半）</p>
<p>上水煎服。</p>
<p>【回春】防風通聖散　治小兒身常發熱。風斑。及腳紅常紅腫。此脾經風熱也。去硝黃。加鼠黏子。酒炒黃連為末。亦用防風、白芷、薄荷、黃連、黃芩、黃耆、黃柏煎湯。浴之。宜避風。</p>
<p>【準繩】玄參升麻湯　治癍疹已發未發。或身如錦紋。甚則煩躁言語。喉閉腫痛。</p>
<p>玄參　升麻　甘草</p>
<p>上水煎服。</p>
<p>【準繩】犀角消毒散　治癍疹。丹毒。發熱。痛癢。及瘡疹等症。</p>
<p>牛蒡子　甘草　荊芥　防風（各五分）　犀角（末二分）　金銀花（三分）</p>
<p>上水煎熟。入犀角。傾出服。</p>
<p>【東垣】人參安胃散　治癍疹。因服峻厲之劑。脾胃虛熱。泄瀉。嘔吐。飲食少思等證。</p>
<p>人參（一錢）　黃耆（炒二錢）　生甘草　炙甘草（各五分）　白芍（酒炒七分）　白茯苓（四分）　陳皮（三分）　黃連（炒二分）</p>
<p>上為末。水煎服。</p>

<h1>一○一　癰毒腫節</h1>
<p>小兒癰毒腫節者。皆因血氣凝滯。而有熱毒之氣乘之。故結聚成癰節腫毒也。始初微見頭。紅㿔起痛者。急用不語唾。夜半頻頻塗之即消。如不退。用萬病解毒丸。磨塗並服立效。若已成。當用天烏散貼。凡小兒諸癰瘡毒。皆可服漏蘆湯。熱甚者。解毒丸。四順清涼飲。加防風、連翹、玄參之劑。五福化毒丹。連翹湯之類。</p>
<p>【醫統】天烏散　塗一切腫毒。</p>
<p>天南星　草烏　赤小豆　黃蘗（各等分）</p>
<p>上為末。生薑自然汁。調貼患處。或用米醋亦佳。</p>
<p>【醫統】解毒丸　治小兒一切瘡腫。毒節。丹毒。赤遊腫。</p>
<p>玄參　連翹　升麻　黃芩　芍藥（各三錢）　當歸　羌活　防風　生地　荊芥　甘草（各一錢）</p>
<p>上煉蜜丸。如雞頭子大。以青黛為衣。燈心薄荷湯下。</p>
<p>【局方】五福化毒丹　治小兒蘊積熱毒。口舌生瘡。身體多疥。</p>
<p>玄參　桔梗（各半兩）　茯苓（二兩）　人參　牙硝　青黛（各半兩）　甘草（七錢）　麝香（一字）　金銀箔（十片）</p>
<p>上為末。煉蜜丸。芡實大。一歲兒服一丸。分四服。薄荷湯化下。及治痘疹後。痘毒上攻。口齒涎血臭氣。仍以雞翎掃藥於口內。</p>
<p>【醫統】玄參散　解諸熱。消瘡毒。</p>
<p>玄參　生地（各一兩）　大黃（半兩煨）</p>
<p>上為末。煉蜜丸。燈心淡竹葉湯下。或入砂糖少許。有加防風。羌活、赤芍、連翹。</p>
<p>【醫統】漏蘆湯　治小兒癰瘡及丹毒瘡節。</p>
<p>漏蘆　麻黃　連翹　升麻　黃芩　甘草　芒硝（各二錢）　大黃（一兩）　白蘞（十錢）</p>
<p>上水煎服。量兒大小加減。</p>
<p>【準繩】神效解毒散　治一切瘡毒初起。腫者即消。已潰仍腫者即散。巳潰毒不解者即愈。</p>
<p>金銀花（一兩）　甘草節（五錢）　黃耆　皂角刺（炒）　當歸（各三錢）　乳香　沒藥（各二錢）</p>
<p>上為散。每服二錢。酒煎溫酒調服亦可。嬰兒病。乳母亦服。如瘡已潰。腫痛已止者。去乳、沒、金銀花。倍加黃耆、甘草。</p>
<p>【直訣】仙方活命散　治一切瘡毒。未成內消。已成即潰。此消毒排膿止痛之聖藥也。若膿出而腫痛不止者。元氣虛也。當補之。</p>
<p>穿山甲　白芷　防風　沒藥　甘草　赤芍　當歸尾　乳香　天花粉　貝母（各一錢）　金銀花　陳皮（各三錢）　皂角刺（一錢）</p>
<p>上每服二三錢。酒水各半煎。</p>

<h1>一○二　瘰癧</h1>
<p>小兒瘰癧。是臟腑久伏積熱。而頸項筋宛之中。及項下有核如梅李。初生漸次而多。謂之瘰癧。瘰癧者。結核是也。或在耳後。或在耳前。或在耳下。連及頤項。或在頸下連鈌盆。皆謂瘰癧。或胸前及胸側。或在兩脅。是為馬刀瘡。手足少陽經主之。</p>
<p>【醫統】散癧湯　治小兒結核成癧。先用此方。</p>
<p>連翹　桔梗梢　甘草稍　天花粉　貝母　黃柏　大黃　玄參　青皮　赤芍（各等分）</p>
<p>上入燈心二十根。水煎服。</p>
<p>【準繩】玄參飲　治瘰癧及頭上生惡核腫痛。</p>
<p>玄參　升麻（各五錢）　川烏　草烏　當歸　川芎　赤葛　生乾地黃　赤芍（各二錢半）　甘草（三錢）　大黃（半生半炮四錢）</p>
<p>上銼。姜水煎。溫服。</p>
<p>【醫統】白芨散　治瘰癧已潰。膿汁出不幹。</p>
<p>白芨　貝母（各半兩）　輕粉（一錢）</p>
<p>上為細末。先以檞皮洗過後。用清油調傅。</p>
<p>【醫統】檞皮散　小兒瘰癧痛。以此洗之。</p>
<p>檞皮（去粗皮此木在處有之即包益檞萊木是也）</p>
<p>上不拘多少。切碎水煎。溫湯頻洗。</p>
<p>【醫統】柴胡通經湯　治小兒項側有核。堅而不潰。名曰馬刀。</p>
<p>柴胡　歸尾　桔梗　生甘草　連翹　三稜　鼠黏子　黃芩　黃連（各五錢）　紅花（少許）</p>
<p>上水煎服。</p>
<p>其餘瘰癧治法。與大人同。惟在量其大小虛實加減耳。</p>

<h1>一○三　滯頤</h1>
<p>小兒滯頤者。多涎流出而漬於頤間也。此由脾胃冷涎多故也。脾之液為涎。緣脾胃虛冷。不能制其津液。故流出於頤。法當溫脾。按湯氏此論未詳也。何者。內經曰。舌縱涎下皆屬熱。然湯氏言脾胃虛冷。此恐一偏見也。故生生子曰。此症亦有脾熱者。但清其熱。則涎自不泛上。寒熱二字。人看其面色。審其兼症。問其二便。庶治不偏。</p>
<p>【百問】溫胃散　治滯頤者。涎流出。積於頤上。此由脾冷涎多故也。</p>
<p>半夏　人參　肉豆蔻　白朮　乾薑　甘草（各半兩）　丁香（一兩）</p>
<p>上每服二錢。生薑三片。煎服。</p>
<p>【錢氏】益黃散　治小兒滯頭。</p>
<p>泉按名醫方考曰。滯頤者。頤額之下。多涎滯也。皆土弱不能制水之象。火能生土。故用丁香。甘能補土。故用甘草。香能快脾。故用陳皮。澀能去滑。故用訶子。用青皮者。謂其快膈平肝。能抑其所不勝爾。</p>
<p>【入門】木香半夏丸　冷涎自流者。乃胃虛不能收約也。</p>
<p>木香　半夏　丁香（各五錢）　白姜　白朮　青皮　陳皮（各二錢半）</p>
<p>上為末。蒸餅丸。麻子大。一歲十丸。二歲倍之。米湯灌下。</p>
<p>【準繩】金朱丹　治脾熱多涎。</p>
<p>金箔（二十片）　硃砂（水飛）　半夏　天南星（各一兩）　石膏　茯苓（各半兩）</p>
<p>上為末。生薑汁丸。如黍米大。每服十粒。人參煎湯下。乳後。</p>
<p>【入門】通心飲　熱涎稠黏者。乃胃火炎上也。</p>
<p>木通　連翹　瞿麥　山梔子　黃芩　甘草（各三分）　麥門</p>
<p>上入燈心。水煎服。</p>
<p>清解散　因脾熱滯頤者。</p>
<p>白朮　白滑石（各五分）　甘草（一錢）　黃連（酒炒二錢）　扁豆（炒）　茯苓（各三錢）　葛根（一錢半）　石斛（三錢）</p>
<p>上為末。每服一錢。燈心湯調下。</p>
<p>【家藏】錢氏白朮散　龜溪道三先生曰。小兒滯頤。用此湯加升麻。</p>
<p>【綱目】清心導痰丸　治小兒舌縱。涎下多唾。甚妙也。</p>
<p>白附子（一兩）　南星（薑汁二兩）　半夏（二兩）　黃連（炒七錢半）　天花粉（一兩）　白姜蠶（炒去絲嘴半兩）　川烏（鹽制二錢）　鬱金（七錢半）　天麻　羌活（各半兩）</p>
<p>上為末。薑汁糊為丸。如梧桐子大。每服五七丸。用通天愈風湯吞下。</p>
<p>【薛己】六君子湯　小兒口角流涎。或痰氣壅盛。脾不能攝也。</p>
<p>【聖濟】一方　治小兒流涎。</p>
<p>皂莢子仁　半夏（一錢二分）</p>
<p>上為末。薑汁丸。麻子大。每溫水下五丸。</p>
<p>【直訣】蕪荑散　治蟲動。口內流涎。</p>
<p>白蕪荑　乾漆（炒各等分）</p>
<p>上為末。每服五六分。米飲下。</p>

<h1>一○四　痘瘡</h1>
<p>痘瘡之由。因兒在胎。食母五臟血穢。伏於命門。或至天行時氣。或郁駭跌撲。或飲食所傷。因而發之。狀類傷寒。其症燥腮赤。目胞亦赤。呵欠。頓悶。乍涼乍熱。咳嗽嚏噴。足稍冷。耳冷。尻冷。多睡驚。耳後有紅絲。赤脈。此其候也。五臟各具一症。肝藏水疱。肺臟膿疱。心臟班。脾臟疹。歸腎變黑。</p>
<p>丹溪曰。虛者益之。實者損之。寒者溫之。熱者清之。此治痘之大要也。舍是四者。無治法矣。又發熱之初。急宜表散。要在表熱盡退為佳。既出之後。隨證溫涼。務在解肌消毒。調氣活血。使營衛和暢。則無塵滯陷伏之患。又必謹避風寒。戒絕房事。調節飲食。禁止穢氣。自然獲吉矣。</p>
<p>【三因】三豆湯　凡值天時不正。鄉鄰痘瘡。預服之。則不發。</p>
<p>赤小豆　黑豆　綠豆（各一兩）　甘草（半兩）</p>
<p>上水煎熟。逐日任意吃豆飲汁。七日其瘡自然不發也。</p>
<p>春抱按龔居中曰。黑豆解腎經毒。制相火也。赤小豆。解心經毒。制君火也。綠豆解陽明經毒。制胃火也。龔雲林曰。誠此能活血解毒。則不染也。用豆者。又以形治以類從也。易簡而便。理胃開食。治於童稚。其為神巧矣乎。或曰。古人方書。往往有。食療而存矣。然當時鄙之。鮮有用之者乎。子於此書間舉之者。有何補矣。春曰。世醫以食療鄙之者。此庸淺之俗醫也。故李南豐曰。人知藥之藥人。而不知食之藥人矣。孫真人曰。醫者。先曉病源。知其所犯。以食治之。食療不愈。然後命藥也。豈食療可絕廢乎。</p>
<p>【濟世】升麻葛根湯　治時行瘟疫。頭痛。發熱。肢體煩痛。痘疹未發。疑似之間。宜服。一見苗。不可服。慎之。</p>
<p>升麻　葛根　白芍　甘草</p>
<p>上水煎服。痘出不快。清便自調者。乃邪在表也。當本方微發散。若痘出太稠密。加人參、當歸、木香、紫草、大力子、防風、桔梗。若痘出自利。加條芩。若痘出腹痛。加木香、青皮、枳殼、楂。若痘出腰痛。加獨活、細辛。若痘出頭痛。加羌活、藁本、蔓荊子。若痘出驚搐。加木通、（安心）生地黃、（生血寧心）燈心、（清心熱）痘出衄血。加山梔、玄參、（乃樞機之劑管領諸氣上下肅清而瀉無根之火為聖藥）生地黃。痘出眼痛。加蜜蒙花柴胡（明目益精龍）龍膽草。（治兩目赤腫睛脹瘀肉高起痛不可忍也）痘出咽痛。加桔梗、連翹。若手足痘不起。脾胃不足也。加防風、官桂、人參、黃耆。若痘泄瀉者。裡虛也。加白朮、人參、茯苓。痘後遍身瘡癬如疥如癩。膿血浸淫。皮膚潰爛。日久不瘳。此毒氣深。漫散於皮膚。此方主之。</p>
<p>按此發表。出痘疹之劑也。藥品皆輕薄。傷寒傷風痘疹之間。宜用此方。山甫曰。表熱壯盛。此邪實於表也。經曰。輕可以去實。故用升麻葛根以疏表。甘草佐之。可以和在表之氣。芍藥佐之。可以和在表之營。去其實邪。和其營衛。風寒則解。痘疹則出。誠初間之良劑也。</p>
<p>又按此方錢氏所制也。保赤全書曰。或痘已出。表熱甚者。亦宜此湯。又曰。以本方加紫蘇箏尖各五分。山楂牛子各一錢。冬加麻黃一錢。服之。痘易出易斂。又按凡見紅點。則禁後服者。恐一偏見歟。師曰。此蓋為痘疏毒少者言。不達立言之旨處。謂凡痘才見紅點。真不可服。殊不知四味乃發表解毒。疏通氣血。升降陽之劑。痘太密。正宜常服以解之。令陷者升之。燥者潤之。郁者疏之。過者平之。陰精不衰。而陽毒不亢也。苟謂痘疏毒少者。雖他藥不可服。況此湯乎。</p>
<p>【醫御】參蘇飲　治小兒發憎寒。咳嗽。或過天時。或感風寒異氣。痘疹疑似之間。最宜服此發散。</p>
<p>紫蘇　陳皮　半夏　茯苓　乾葛　桔梗（各一錢）　甘草（五分）　人參（七分）</p>
<p>上水煎服。</p>
<p>按保赤全書曰。加山楂最妙。冬加麻黃也。此方亦發熱。疑似之間。可用之。山甫曰。風寒客於外。故用紫蘇、乾葛以發表。痰嗽壅於內。故用半夏、前胡、桔梗、陳皮、茯苓、以安里。邪去之後。中外必虛。人參、甘草急固其虛。此則表和而痘易出。里和而氣不虛。表裡無失。斯良劑也。</p>
<p>【醫御】惺惺散　治小兒風寒時氣。發熱必作痘疹。宜服此。</p>
<p>人參　白朮　茯苓　桔梗　細辛　天花粉　甘草（各等分）</p>
<p>上每服一錢。水一盞。薄荷葉同煎。三分。去滓服。要和氣。入姜煎。山甫加芍藥。</p>
<p>山甫曰。發熱之初。未明是痘。形體怯弱者。此方主之。人參、白朮、茯苓、甘草防其虛也。乃細辛、桔梗所以疏其陽。天花粉、白芍所以和其陰。</p>
<p>【醫御】敗毒散　治痘瘡壯熱。已出未快。咽喉腫痛。胸膈不利。</p>
<p>人參　桔梗　甘草　柴胡　荊芥　防風　陳皮（各等分）　牛子（加倍）</p>
<p>上為粗末。每服一錢。水一盞。煎四分。去滓。食後溫服。按保赤全書方。升麻、乾葛、紫蘇、川芎、羌活、防風、荊芥、前胡、薄荷、桔梗、枳殼、牛蒡子、蟬蛻、山楂、地骨皮、甘草、十六味也。又方。無葛根。加紫蘇。上姜水煎服。初熱壯盛等症宜此</p>
<p>【保赤】蘇解散　治痘初壯熱頭痛。或腰痛腹痛作脹。一切熱毒甚者。</p>
<p>紫蘇　乾葛　防風　荊芥　白芷　蟬蛻　紫草　升麻　牛子　木通　甘草</p>
<p>上水煎服。</p>
<p>【保赤】紫草化毒湯　痘已出未出。熱壅不快。並宜服之。</p>
<p>紫蘇（二錢）　陳皮（一錢）　升麻　甘草（各五分）</p>
<p>上水煎服。小便赤。加木通。</p>
<p>山甫曰。紫草活竅利血化毒。陳皮快膈消痰利氣。升麻消風發散瘡痍。甘草補虛和中解熱。木通之加。為導熱邪。由溺而泄肅。</p>
<p>【壽世】消毒飲　痘瘡欲出已出。熱尚未解。毒氣太盛。稠密成片。急進此三四服。快透消毒如神。專治內蘊邪熱。咽喉不利。痰涎壅嗽。眼目赤。臉腫腮項結核。腫壅毒聚。遍身風疹痹毒赤痛等症。</p>
<p>牛蒡子（微炒四錢）　荊芥　甘草（各一錢）　防風（半錢）</p>
<p>上水煎服。一方加黃芩（一錢）　犀角（五分）</p>
<p>按上方出和劑局方。而無防風。醫學正傳方。有防風、犀角。李氏入門。有防風、升麻、犀角、黃芩。而名犀角消毒飲。山甫曰。咽喉腫痛。膈上熱盛者。此方主之。牛蒡子疏喉中風壅之痰。荊芥清膈間風壅熱生。甘草緩喉中風壅之氣。乃防風者。散諸風不去之邪也。</p>
<p>【玉案】鼠黏子湯　治痘疹稠密。身熱等症。</p>
<p>鼠黏子　當歸　甘草　柴胡　連翹　黃芩　黃耆　地骨皮（各等分）</p>
<p>上水煎服。</p>
<p>【回春】神功散　治痘出毒氣太盛。血紅一片。不分地界。如蚊蠶種。或諸失血。或吐瀉。七日以前之諸症。可服解毒。</p>
<p>黃耆　人參　白芍　紫草　紅花　生地黃　牛子（各等分）　前胡　甘草（減半）</p>
<p>上水煎服。熱甚者。加黃芩、黃連。（各二錢）　未退者。加大黃。有驚。加蟬蛻。（一個）</p>
<p>【保赤】清地退火湯　治痘不退熱而出。名為火里苗。急用此方。以退其熱。則後無青黑干陷之患。</p>
<p>地骨（一錢）　地膚子（九分）　牛子（七分）　柴胡（一錢五分）　紫草（八分用糯米一撮制過）　葛根（八分）　連翹（六分）　當歸（五分）　木通（三分）　蟬蛻（二分）</p>
<p>上姜水煎服。</p>
<p>【保赤】連翹升麻湯　治痘一發。密如針頭。形勢重者。輕其表而涼其內。</p>
<p>連翹　升麻　黃芩　葛根（各一錢）　麥門（二錢）</p>
<p>上水煎服。</p>
<p>按上方此膀胱胃經藥也。</p>
<p>【保赤】化毒湯　治痘已出未愈熱毒解。毒清熱涼。血毒一解。不致黑陷。血一涼。不致紅紫。</p>
<p>紫草　升麻　甘草　蟬蛻　地骨皮　黃芩（酒炒）　又加木通</p>
<p>上各等分。水煎服。</p>
<p>【保赤】如聖湯　治痘已出未愈。身熱如火。</p>
<p>紫草　升麻　乾葛　白芍　甘草　木通　猴梨</p>
<p>上各等分。水煎服。心煩。加麥門、赤苓。煩渴。加人參、五味子、麥門。七八九月。身如火者。加酒炒黃芩、地骨皮。</p>
<p>【保赤】涼血解毒湯　治痘出未曾退熱。紅不分地。或痘苗乾枯黑陷。急用此方。可起脹貫漿。</p>
<p>紫草（一錢）　生地（八分）　赤芍（三分）　紅花（二分）　蘇木（三分）　防風（三分）　荊芥（三分）　黃連（三分）　牛子（四分）　天麻（二分）　柴胡（八分）　木通（三分）　牡丹皮（七分）　甘草（二分）</p>
<p>上姜一片。燈心二十根。糯米一撮。水煎服。</p>
<p>【保赤】大保元湯　治頂陷根窩。雖紅而皮軟且薄。血有餘。而氣不足也。</p>
<p>黃耆（三錢）　人參（一錢五分）　甘草（二錢）　川芎（一錢）　官桂（一分）　白朮（炒一錢）</p>
<p>上薑棗。水煎服。</p>
<p>【準繩】十神解毒湯　專治身發壯熱。腮紅臉赤。毛焦色枯。已出未出。二日以前。痘點煩紅。燥渴欲飲。睡臥不安。小便赤澀者。此熱盛故也。</p>
<p>當歸　生地黃　紅花　牡丹皮　赤芍　桔梗　木通　腹皮　連翹　川芎</p>
<p>燈心水煎服。此方得安表、和中、解毒、三法。盡善。誠痘科之神方也。丹溪云。熱者清之。實者平之。其此方之謂歟。毒盛綿密。加荊芥、牛蒡。渴加天花粉、竹葉、滑石。小便尿血。加犀角、梔子。吐血、乾嘔。加犀角、黃連。發紅斑。加犀角、黃芩、黃蘗、山梔子、玄參。小便溢。加豬苓、澤瀉。小便秘。加滑石、瞿麥。大便秘。加枳實、前胡。煩躁。加麥門冬天花粉。煩渴狂亂譫語。加知母、石膏、麥門冬。嘔吐。加豬苓、澤瀉、黃連。咽喉痛。加甘草、牛蒡子、荊芥。泄瀉。加澤瀉、防風。嘔。加陳皮。</p>
<p>【保赤】解毒防風湯　治痘七日後。壯熱毒盛。氣弱。痘出不快。及痘出而聲又啞。</p>
<p>防風（五分）　地骨皮（醫學綱目易水先生方也）　黃耆　枳殼　芍藥　荊芥　牛蒡子（各二分半）</p>
<p>上水煎服。</p>
<p>【心法附】紫草木香湯　治瘡出不快。及大便自利。</p>
<p>紫草　木香　茯苓　白朮（各一錢）　甘草（少許）</p>
<p>上入糯米。煎湯。春抱按楊氏云。紫草能利大便。白朮木香佐之。又按李氏入門。有人參。或隱。或加藿香。</p>
<p>【心法附】疏氣飲　治氣實痰鬱。發不出者。</p>
<p>蒼朮　白芷　防風　升麻　黃芩　芍藥　連翹　當歸（各等分）　甘草節（減半）</p>
<p>上水煎。</p>
<p>【心法附】紫草木通湯　治痘出不快。（醫學綱目海藏王氏方也）</p>
<p>紫草　木通　人參　茯苓　糯米（各四分）　甘草（二分）</p>
<p>上水煎服。如大便利者。去紫草。加木香。</p>
<p>【醫林】快透散　治痘出不快。</p>
<p>紫草　蟬蛻　人參　木通　白芍　甘草</p>
<p>上水煎服。春抱按此方。入門名透肌散。</p>
<p>一方有升麻。</p>
<p>吳山甫曰。氣弱痘出不盡者。此方主之。人參、甘草、能益氣而補中。紫草、木通、能透肌而起痘。升麻。蟬蛻、能退熱而消風。乃芍者。所以調陰氣。而和營衛也。</p>
<p>【正傳】五積散　天時嚴寒。為寒所折。不能起發。宜散寒溫表。冬三月寒甚。紅斑初見。宜五積正氣散。參蘇飲。楊氏調解散。陳氏木香散。</p>
<p>白芷　川芎（各三分）　桔梗（一分半）　芍藥　茯苓　甘草（炙）　川歸（各錢半）　肉桂　半夏（各二分）　陳皮　枳殼　麻黃　蒼朮（各一錢）　乾薑　厚朴（薑製各四分）</p>
<p>上除肉桂、枳殼、白芷。三味。另為粗末外。一十二味。細切漫火炒令轉色。攤冷。次入三味末。令均作一服。水一盞半。入生薑三片。煎至一盞。去粗稍熱服。</p>
<p>【正傳】辰砂五苓散　炎暑隆盛。煩渴昏迷。瘡出不快。五苓散加辰砂。細研為末是也</p>
<p>上煎生地黃、麥門冬。調服。</p>
<p>【直訣】參耆四聖散　治痘瘡已出。至六七日不起發。不成膿。</p>
<p>人參　黃耆（炒）　白朮（炒）　茯苓　當歸　芍藥（炒）　川芎（各五分）　紫草　木通　防風（各三分）　糯米（二百粒）</p>
<p>上作二劑。水煎服。</p>
<p>【玉案】人參透肌散　治虛而有熱。雖能出。快長不齊整。隱於肌膚者。</p>
<p>人參　白朮　白苓　紫草　當歸　白芍　木通　蟬蛻　甘草　糯米（各五分）</p>
<p>上水煎。不拘時服。</p>
<p>【醫統】保元湯　治痘令其內固外護。扶助陽氣。則氣旺血附。氣血無恙。一身之元氣。可保而無壞亂矣。區區痘毒。藉此領載。則何難出之有。惟其有回生起死之功。轉危就安之力。故曰保元。夫保元湯。轉補元氣。氣載血。血載毒。則痘自無內陷。而為害者矣。</p>
<p>人參（一錢）　黃耆（二錢）　甘草（五分）</p>
<p>上水一盞。加姜一片。煎五分。不拘時服。血虛而燥。大便閉澀。加當歸、川芎。痘白灰陷頂者。有寒者。加肉桂。渴煩而燥。加麥門冬。泄瀉者。加白朮、茯苓。小便不利。車前子或合五苓散調入。熱甚者。黃芩。</p>
<p>抱按本草魏氏方也。論曰。此方原出東垣。治慢驚。土衰火旺之法。今備而治痘。以其內固營血。外護衛氣。滋助陰陽。作為膿水。其症雖異。其理則同。去白芍加生薑。改名保元湯。襲氏醫鑑曰。活血加當歸五分。芍藥（一錢）。勻氣加陳皮五分。解毒加玄參、牛蒡子各七分。頂陷。加芎、桂。色不光澤。加芍、桂、糯米。色昏紅紫。加木香當歸。不能成漿。加桂、糯。漿足濕潤下斂。加朮、苓。發渴。加麥門、五味子。頭額不起脹。加芎六分為引。面部不起脹。加桔四分為引。兩手不起脹。加桂枝二分為引。春抱又按保赤全書曰。或本方加桂。以助參、耆之力。吳山甫曰。氣虛陷頂者。此方主之。氣者。長養萬物者也。氣盛即物壯。氣弱即物衰。故痘瘡陷頂者。責之氣虛也。魏桂嵓自論云。人參益內。甘草和中實表。宜用黃耆助陽。須憑官桂前三味。得三二之道體。後一味。扶一命之顛危。</p>
<p>【醫統】補中益氣湯　治痘疹發熱難出。或脾胃虛陷。發及陷附倒靨。此能補中益氣。可以為痘疹之內托。十分穩當。寒熱得中。而無太過不及之弊。內有參耆。以補元氣。有當歸以生血。有術陳以健脾。有升柴以發表托裡。不致內陷。寒加桂、乾薑。熱加芩、連。血不行者加紫草。渴加麥門。</p>
<p>吳山甫曰。難經謂氣主煦之。故氣者噓長萬物者也。痘不起脹。氣之弱也。可知矣。故用參、耆、朮、草以補氣。用柴。升以升陽。有歸可以活其榮。陣可以利其氣。</p>
<p>【醫統】六君子湯　治痘疹脾胃虛弱。泄瀉不食。方四君子。加半夏、陳皮。</p>
<p>【壽世】參苓白朮散　治痘疹胃虛。不進飲食。或口乾發熱。或吐瀉等。（方見脾胃門）</p>
<p>春抱按保赤全書曰。治痘已靨。身熱不退。煩渴不止者。名參苓白朮散者。則錢氏七味白朮散。而加麥門者也。此藥極能清神生津云。</p>
<p>【醫統】藿香正氣散　治痘疹。或感風寒。頭痛發熱。咳嗽噁心。惡食嘔吐。出不快者。此藥發散溫和。調中散表。</p>
<p>【醫統】導赤散　治痘疹心經蘊熱。煩躁不寧。小便不利。面赤多渴。</p>
<p>人參　生地　麥門　木通　甘草</p>
<p>上水煎服。加竹葉。同煎服。更妙。春抱按吳氏。加燈心。曰內熱故用地黃。小便黃赤。故導以木通竹葉燈心。口乾煩渴。故潤以參、麥、甘草。乃氣化而津液自生也。</p>
<p>【玉案】犀角地黃湯　治熱血痘初出。太熱大便黑糞。或衄血。小便出血。</p>
<p>犀角　牡丹皮（各一錢）　白芍（一錢五分）　生地黃（三錢）</p>
<p>上水煎服。一方有當歸一錢半。</p>
<p>按吳山甫曰。心主血。生地所以涼心血。肝納血。白芍所以和肝血。火能載血。牡丹皮所以去血之火。熱能行血。生犀角所以解諸經之熱。</p>
<p>【醫統】四君子湯　治痘疹。脾胃虛弱。而不思飲食。氣弱不能載痘。頂陷灰白。宜用之。</p>
<p>【醫統】八物湯　治痘疹氣血兩虛。不能載毒。故有內陷不起。或枯澀不潤。或不灌漿。或不結靨。多是氣血不足故也。不拘日期。並宜服。</p>
<p>山甫曰。氣體虛弱。痘證雖順。此方主之。書貴未然之防。痘證雖順。若氣體虛弱不補。恐有後失。故用人參、茯苓、白朮、甘草以補氣。當歸、川芎、芍藥、地黃以養血。</p>
<p>【醫統】十全大補湯　治證同前。虛之甚。則又宜此。</p>
<p>山甫曰。痘證十日以上。血氣虛弱者。此方主之。參、耆、朮、苓、甘草、大補氣也。芎、歸、芍、地、肉桂、大補血也。氣血平補。故曰十全。</p>
<p>【醫林】四物湯　治痘瘡出入不快。顏色不紅潤。光澤不透者。為血澀故也。此藥能活血。調和營衛。無如此妙。活人書用白芍一味為末。治痘瘡不快。以此知四物湯。誠痘瘡之仙方也。一方加甘草尤妙。</p>
<p>山甫曰。痘根淡血弱者。此方主之。痘至五六日。氣尊血附之時。痘根淡者。為血弱。故用當歸活血。川芎行血。熟地補血。芍藥斂血。</p>
<p>【入門】加味四聖散　治痘出不快。及變陷倒靨。小便赤。身熱未退。或風吹復胃者。</p>
<p>紫草　黃耆　人參　甘草　川芎　蟬蛻　木通　木香</p>
<p>上加糯米百粒。水煎服。大便秘。加枳殼便調。（加糯米能解毒發痘也）</p>
<p>【準繩】理中湯　痘始出。手足便冷者。其人先有吐利。四肢者。皆稟氣於胃。脾胃氣弱。而不得至經。此方主之。</p>
<p>依本方加桂。</p>
<p>上薑棗。水煎服。</p>
<p>按保赤全書曰。寒瀉便清。不渴而嘔吐者。首尾可用之。若陰寒手足厥冷。腹痛自利者。加附子。</p>
<p>山甫曰。胃中虛寒。或又誤服涼藥。瀉而手足厥冷者。此方主之。參、朮、甘草之甘溫。所以補虛。乾薑、附子之辛熱。所以回陽。</p>
<p>【濟世】內托散　治氣血虛損。或風邪穢毒沖觸。使瘡毒內陷。伏而不出。或出不勻快。用此活血勻氣。調胃補虛。內托瘡毒。使之盡出。易收易靨。</p>
<p>黃耆　人參　當歸（各二錢）　川芎　防風　桔梗　厚朴　白芷　甘草（生各一錢）　木香　肉桂（各三分）</p>
<p>上水煎服。於紅紫黑陷屬熱毒者。去桂、加紫草、紅花、黃芩。</p>
<p>【陳氏】木香散　治發痘疹。裡虛泄瀉。而作渴者。</p>
<p>木香（五分）　丁香（五粒）　人參（五分）　肉桂（八分）　陳皮　半夏（各八分）　赤茯苓　甘草　前胡　訶子　大腹皮（各五分）</p>
<p>上姜水。煎服。龔氏回春。去腹、半、甘。加耆、朮、樸。</p>
<p>按薛氏曰。案若痘瘡已出未出之間。其瘡不光澤。不起發。不紅活。五七日內。泄瀉作渴。或肚腹作脹。氣促作喘。或身雖熱。而腹脹足指冷。或身熱作渴。或驚悸腹脹。或汗出不止。或寒戰咬牙。瘡不結痂。此皆脾胃虛寒。津液衰少。急用此藥治之。若誤認為實熱。用寒涼之藥。及飲蜜水生冷瓜果之類。必不治。</p>
<p>蘴溪吳氏曰。胃虛而寒。則生泄瀉。失津液。則令人渴。是方也。參草補胃。木、丁、桂、溫胃。青、半、腹、前、苓、調胃。乃訶子者。所以止瀉而生津也。此亦以胃氣為主。蓋胃不虛寒。則瀉自止。津液自生。而渴自除矣。</p>
<p>【陳氏】異功散　治痘出欲靨未靨之間。頭溫足冷。腹脹瀉渴。急服此藥。能除風寒濕痹。調和陰陽。滋養血氣。使痘易出易靨。不致癢塌。切忌食蜜。</p>
<p>木香　肉桂　當歸　茯苓　白朮　人參　陳皮　厚朴　半夏　丁香　肉蔻　附子</p>
<p>上薑棗。水煎服。龔氏回春。加芎、耆、訶子。去肉、木、陳。</p>
<p>薛氏曰。按前方。若痘瘡不光澤。不起發不紅活。不結靨。謂之表裡俱虛。宜用此藥治之。若悶亂煩渴。吐瀉不食。腹痛腹脹。痰喘氣急。謂之表裡虛寒。急用此藥。送豆蔻丸。或十日至十一日當靨。不靨煩渴咬牙手足並冷。飲沸湯而不知熱。此陽虛脫陷。急用此湯救之。亦有復生者。</p>
<p>丹溪先生曰。陳氏方。大率歸重於太陰經。蓋以手太陰屬肺。主皮毛也。足太陰屬脾。主肌肉。肺金惡寒而易於感。脾胃土惡濕。而無物不受。觀其用丁香、官桂。所以治肺之寒也。用附、朮、半夏。所以治脾之濕也。使其肺果有寒。脾果有濕。而兼有虛也。量而與之中病則止。何傷之有。今也不然。徒見其瘡之出遲者。身熱者。泄瀉者。驚悸者。氣急者。渴思飲者。不問寒熱虛實。率投木香散。異功散。若誤投。禍不旋踵。</p>
<p>山甫曰。參朮茯歸。所以補胃。桂附丁豆。所以溫胃。半術陳樸。所以調胃。胃陽明也。</p>
<p>陳氏云。陽明主肌肉。胃氣充足。則肌肉溫暖。自然光澤起脹。而無癢塌之患也。</p>
<p>【準繩】參附湯　治痘疹。陽氣虛寒。咬牙寒戰。手足並冷。</p>
<p>人參（一兩）　附子（三錢）</p>
<p>上生薑。水煎服。</p>
<p>【壽世】獨參湯　治痘出至貫膿收靨之時。倒塌陷伏。心慌喘急悶亂。死在須臾。</p>
<p>人參（一兩）</p>
<p>上水煎。濃汁灌下。即蘇。</p>
<p>【保赤】胃風湯　治痘。下痢膿血。</p>
<p>人參　白朮　茯苓　官桂　川芎　當歸　白芍</p>
<p>上加粟米一百粒。水煎服。</p>
<p>按此方出和劑局方。而劉宗原曰。名之為治風。而實非治風。乃補血和血。益胃氣之藥下血痢而挾虛者。實可倚仗也。</p>
<p>【保赤】阿膠駐車丸　治痘後。下痢膿血。並腸垢。</p>
<p>當歸（二兩）　黃連（四兩）　乾薑（炮一兩五錢）</p>
<p>上為末。阿膠二兩炒成珠。醋煮膏。和末藥。丸如桐子大。每服二十丸。食前米飲下。日三服。小兒研化。</p>
<p>【保赤】涼血芍藥湯　治痘出作痛。</p>
<p>芍藥（酒炒）　當歸（酒洗）　生地黃（酒洗）　地骨皮　紅花</p>
<p>上各等分。水煎服。</p>
<p>【保赤】犀角消毒飲　治痘出作痛。</p>
<p>犀角　牛子　荊芥　甘草</p>
<p>上水煎服。</p>
<p>按痘出而痛者。治各不同。初出時痛者。發未盡也。宜和解。既出稠密痛者。毒盛血瘀也。上二方最宜也。</p>
<p>【保赤】加味四聖解毒湯　治痘癢。大便秘者。</p>
<p>紫草　木通　枳殼　黃耆　桂枝　大黃</p>
<p>上水煎服。</p>
<p>按群玉曰。痘瘡發癢。如能食。而大便堅結者。此邪氣內實。正氣外虛也。此湯主之。</p>
<p>【保赤】消風火解毒湯　治痘發癢。</p>
<p>防風　荊芥　升麻　芍藥　桂枝　牛子　葛根</p>
<p>上各等分。淡竹葉為引。水煎服。</p>
<p>按心書曰。痘瘡作癢者。火邪傳於肌膚之間。不能即出。或血方流行。而為風寒外束。故鬱滯而作癢者。此湯最宜。</p>
<p>【保赤】八物湯　治痘發癢。剝去痂皮。仍灌漿如瘡疥者。</p>
<p>人參　黃耆　甘草　白朮　當歸　川芎　白芍　地黃</p>
<p>上各等分。水煎服。或加薑棗。</p>
<p>按痘癢屬氣血虛者。宜此。</p>
<p>【保赤】參耆內托散　治瘡色淡白。精神虛怯。小便利。大便頻至。夜癢甚者。此氣血兼脾俱虛也。</p>
<p>人參　黃耆　當歸　川芎　防風　厚朴　桔梗　白芷　桂　紫草　木香　糯米（一撮）</p>
<p>上等分。水煎服。</p>
<p>【保赤】加味四物湯　瘡色紅紫。煩躁。大小便不利。渴欲飲湯水。甚而至抓破流血者。此氣虛血熱毒盛。而血行氣分。血味鹹醃螫皮肉而癢也。用之治。</p>
<p>依本方。加參耆、丹皮、連翹、蟬蛻、白芷、甘草。</p>
<p>上等分。水煎服。</p>
<p>補遺方</p>
<p>【全幼】疹痘護眼。人多用胭脂塗目四邊。仍以黃柏膏塗之。</p>
<p>【醫林】黃蘗膏　醫學綱目護眼膏錢氏方也</p>
<p>黃蘗（一兩）　新綠豆（一兩半）　甘草（四兩）</p>
<p>上為末。香油調。從耳前至眼眶。厚塗之。日兩三次。如早用則瘡不至面。縱有亦稀也。</p>
<p>【濟世】吹雲散　治痘後餘毒入眼。生翳。或紅。或腫痛。</p>
<p>黃丹（水飛一錢）　輕粉（三分）　片腦（一釐）</p>
<p>上為末。鵝管吹耳內。如左眼患吹入右耳。右眼患吹入左耳。一日三次。兼服後藥。須得早治。遲則必難為矣。</p>
<p>【保赤】一方　用黃丹輕粉各一錢。為末。吹照前法效。</p>
<p>一加雄黃麝香少許。最妙。</p>
<p>【保赤】化毒湯　治痘後餘毒。生翳。</p>
<p>當歸　川芎　赤芍　生地　防風　葛根　菊花　天花粉　蟬蛻（各等分）　穀精草</p>
<p>上水煎服。赤腫痛。加黃連梔子。翳加木賊。</p>
<p>【丹溪】一方　治熱眼。</p>
<p>防風　黃連　連翹　升麻　桔梗　梔子　草決明　赤芍　當歸</p>
<p>上水煎服。</p>
<p>【保赤】地黃散　治痘瘡入眼。心肝壅熱。目赤腫痛。或生赤脈。或白膜遮睛。四邊散漫者易治。若暴遮黑睛。多致失明。宜速用此。大人亦宜。</p>
<p>熟地黃　當歸　防風　蟬蛻　羌活　白蒺藜　穀精草　木賊（各一錢）　玄參（五分）　犀角（一錢）　黃連　大黃　甘草　木通（各一錢五分）</p>
<p>上為末。每五分。量兒大小。用羊肝煮汁。調服。忌口將息。一方有生地黃。</p>
<p>【保赤】洗肝散　治痘毒攻眼。障腫遮睛。</p>
<p>川芎　歸尾　防風　羌活　薄荷　梔子　甘草</p>
<p>上等分。水煎。食後服。如睛痛昏暗。加石膏、穀精草、綠豆皮。翳膜。加蟬蛻、白蒺藜。熱實便秘。加黃芩、大黃。</p>
<p>按羌活、防風、薄荷。清肝經之風熱。蓋目者。肝之竅。肝木藏也。喜散而惡郁。故上件三味散之。則條達也。當歸和肝部之血。川芎、甘草和肝部之氣。山梔清鬱火也。丹溪曰。目病屬風熱血少。夫痘蘊非常之熱。自里而達外。苟氣血弱。而不能逐毒。則火內郁。而血脈逆行。斯痘毒入於目矣。況熱毒生風。肝應於木。而目病由茲作焉。是故有赤腫痛。不能開者。此方主之。</p>
<p>【保赤】撥雲散　治痘毒。入眼生翳。</p>
<p>防風　甘草　羌活　黃芩　黃連　菊花　白芷　荊芥　龍膽草　石膏　川芎　大黃　石決明　草決明</p>
<p>上研末。蜜水調下。</p>
<p>【保赤】蜜蒙花散　治痘入目。翳膜遮暗。</p>
<p>蜜蒙花　菊花　石決明　蒺藜　木賊　羌活</p>
<p>上為末。茶清調下。</p>
<p>【醫林】人齒散　治痘疹初出光壯。忽然黑陷。心煩在躁。氣喘妄語。或見鬼神。並宜速治。不然。毒氣入臟必死。</p>
<p>人齒（燒存性）</p>
<p>上為末。每齒作一服。酒下。</p>
<p>按保赤全書用麝香少許。俱二味為末。用雞冠血調成膏。好酒半盞。乳半盞。入蔥白一撮。煎調下。</p>
<p>山甫曰。痘之為物。外感穢氣。則陷入內。食穢物。則凸出。牙灰麝香。亦穢物耳。故用之以起陷中之痘。錢氏云。變黑歸腎。而用骨余以治之。非通論也。</p>
<p>【全幼】阮氏闢穢丹　薰解穢惡法。</p>
<p>蒼朮　細辛　甘松　川芎　乳香　降真</p>
<p>上為末。用水圓。烈火焚。解穢氣。</p>
<p>【全幼】小兒痘瘡。房室中時時燒大黃蒼朮。以闢穢氣。不可燒沉檀腦麝乳白膠等香。煎煼肉油氣。並切忌之。</p>
<p>【正傳】天花散　治痘後失音。</p>
<p>天花粉　桔梗　茯苓　訶子肉　石菖蒲　甘草</p>
<p>上為末。用水調半匙。在碗內。外以小竹七莖。黃荊七條。縛作一束。點火在碗內煎。臨臥服。</p>
<p>【醫統】清涼飲子　治痘毒。癰癤驚痰。壯熱。</p>
<p>大黃　連翹　當歸　芍藥　羌活　防風　梔子　甘草</p>
<p>上水煎服。</p>
<p>【醫林】五福化毒丹　治痘疹餘毒。上攻口齒。及治蘊積毒熱。驚惕狂躁。頰赤咽乾。口舌生瘡。</p>
<p>人參（半兩）　玄參（半兩）　茯苓（一兩）　青黛　甘草（各五錢）　桔梗（一兩）　牙硝（半兩）　麝香　腦子（各半錢）　一方無腦子而有金銀箔。</p>
<p>上為末。煉蜜丸。每兩作十二丸。一歲兒。一丸。分作四服。用薄荷湯化下。瘡疹上攻。涎血臭氣。生地黃自然汁化一丸。用雞翎刷口內。熱疳肌肉黃瘦。雀目不見物。陳粟米。泔水化下。食後臨睡服。</p>
<p>【濟世】治痘後。不問蘊毒。發於何經。初起紅腫。用黑豆、綠豆、赤豆。三豆以酸醋浸研漿。時時以鵝翎刷之。隨手退去。</p>
<p>【保元】清金散　痘餘毒在脾肺者。則發咳嗽。</p>
<p>陳皮（中）　半夏（中）　貝母（上）　天花粉（上）　麥門冬（上）　桔梗（上）　梔子（炒）　黃芩（各等分）　甘草（生下）</p>
<p>上水煎。食遠服。</p>
<p>【保元】麥門冬飲　痘毒發熱。作渴咽痛。</p>
<p>麥門冬（四分）　黃芩（三分）　甘草（五分）　人參　玄參（各三分）　金銀花（五分）</p>
<p>上水煎服。咽痛加桔梗（五分）。</p>
<p>【方考】十三味敗毒散　痘後腫毒。此方主之。</p>
<p>當歸　陳皮　白芷　赤芍　乳香　穿山甲　沒藥　貝母　金銀花　皂角刺　防風　甘草　天花粉</p>
<p>上水煎服。</p>
<p>山甫曰。實證補之。則生癰毒。是方也。防風、白芷。解表而泄其熱。乳香沒藥。散血而消其毒。穿山甲、皂角刺。能引諸藥至有毒之處。金花、赤芍。能解熱毒於瘀壅之中。痰中諸熱。貝母、天花粉可除。氣血不調。甘草、陳皮、當歸可療。</p>
<p>【正傳】十六味流氣飲　痘後餘毒。氣流於陰陽脾經。則癰發四肢。手腕並膝臏而腫痛。宜此湯。</p>
<p>當歸　川芎　芍藥　人參　黃耆　檳榔子　防風　白芷　紫蘇　木香　肉桂　桔梗　厚朴　烏藥　枳殼　甘草</p>
<p>上水煎服。</p>
<p>按此方出於外科集驗也。丹溪曰。此方乃表裡氣血之藥也。復以疏風助陽之藥。參入非脈之洪緩沉遲緊細者。不宜用。</p>
<p>或語云。向井氏曰。痘疹留毒腫痛者。熟梨一枚。去實。搗渣滓。俱取之敷於腫上。而不日消散妙也。曾於二男三歲。而患痘疹。愈後左手肘下。留毒腫痛。按之其熱如燒手。以上件法。而敷處有氣如焢。二三日而全消散矣。春抱按梨微酸寒。蘇恭曰。切片貼湯火傷。止痛不爛云云。此痘疹留毒焮痛。清解之理一也。最信從其言也。</p>
<p>【方考】治痘瘡濕爛方　或以敗草灰。或以蠶繭灰。入枯礬少許傅之。或以牆上白𧒮螄螺燒灰敷之。或以蛤粉敷之。四法者。皆是濕者燥之意。</p>

<h1>一○五　水痘</h1>
<p>夫水痘亦類傷寒之狀。身熱二三日而出。或咳嗽面赤。眼光如水。或噴嚏。或唾涕。與平痘不同。易出易靨。不宜燥濕。苟能燥之。亦不為害。不能結痂矣。</p>
<p>【保赤】麥湯散（古本只此一方。或作湯服亦可。）</p>
<p>地骨皮　滑石　甘草（各五分）　甜葶藶　麻黃　大黃　知母　羌活　人參（各一錢）</p>
<p>上為末。每服三分。用小麥七粒。煎水服。</p>

<h1>一○六　麻疹</h1>
<p>古謂麻即疹也。疹出如麻成朵。痘出如豆成粒。皆象其形而名也。夫胎毒一也。痘出於五臟。臟屬陰。陰主血。故痘有形而有汁。其症寒熱備有也。疹出於六腑。腑屬陽。主氣。故疹有形而無漿。其形多實熱而無寒也。為症既異。則治法亦殊。痘宜內實。可用補劑。疹忌內實。只宜解散。惟初熱發麥。略相似耳。既出之後。痘則補氣以生血。疹宜補陰以制陽。何也。蓋疹熱甚則陰分受其熬煎。而血多虛耗。故治以清火滋陰為主。而不可少動其氣。所以燥悍之劑。首尾當深忌者也。世知痘證所繫之重。而不知疹之殺人尤甚。方書多忽而不備。良可太息矣。</p>
<p>【壽世】升麻葛根湯　疹之初起。呵欠。發熱。惡寒。咳嗽。噴嚏。流涕。頭眩者。宜此湯。</p>
<p>升麻　葛根　白芍藥　甘草</p>
<p>上水煎服。李氏入門曰。此方麻症。初起之神劑也。潮熱甚加黃芩、黃連、地骨皮。</p>
<p>按此方麻疹初起之聖藥也。蓋發熱之初。多似傷風。惟疹子則有上件諸症。而或眼胞腫。面浮腫。雙腮赤。噁心乾嘔等。此麻疹之先兆也。宜此湯。山甫曰。麻疹已山未出。此方皆主之。諸疹未出。升葛根能出之。諸疹已出。升麻葛根能散之。芍藥和營。甘草和衛。</p>
<p>【醫統】敗毒散　斑疹出未快。寒熱頭痛身疼者。</p>
<p>羌活　獨活　柴胡　前胡　人參　桔梗　甘草　川芎　茯苓　枳殼</p>
<p>上水煎。</p>
<p>【濟世】消毒飲　麻疹既出。見一日而又沒者。乃為風寒所沖。麻毒內攻。若不治。胃爛而死。可服此藥。熱退遂安。如麻見一二日退後。若有被風寒之症。又宜神妙也。（方見痘門）</p>
<p>【醫鑑】蘇葛湯　初熱未見點。發表之藥。暫用分兩。量兒大小。服之。</p>
<p>紫蘇（二錢）　葛根（二錢）　甘草（二錢）　白芍（一錢半）　陳皮（五分）　砂仁（五分）</p>
<p>上姜水煎服。</p>
<p>【醫鑑】加味升麻湯　治小兒麻疹。表藥也。或鄰家已有疹證預服。</p>
<p>升麻　玄參　柴胡　黃芩（各五分）　乾葛　赤芍（各四錢）　獨活（一錢）　甘草（二錢）</p>
<p>上水煎服。</p>
<p>【保赤】防風解毒湯　治麻疹初發熱。如時令和緩。以此辛涼之藥發之。</p>
<p>防風　薄荷　荊芥　石膏　知母　桔梗　牛子　甘草　連翹　木通　枳殼　淡竹葉</p>
<p>上各等分。加燈心水煎服。</p>
<p>【保赤】黃連解毒湯　治麻疹初發熱。如時令暄熱。以此辛寒藥發之。</p>
<p>黃連　黃芩　黃柏　山梔　牛子　甘草　防風　荊芥　知母　石膏　桔梗　玄參　木通</p>
<p>上姜水煎服。</p>
<p>【醫鑑】麻疹出時。如色紅紫。乾燥暗晦。乃火盛毒熾。急用六乙散解之。或四物湯去地黃。加紅花炒芩進之。</p>
<p>【保赤】竹茹石膏湯　治麻症作吐。</p>
<p>陳皮　半夏　石膏　茯苓　竹茹　甘草</p>
<p>上水煎服。</p>
<p>【玉案】必勝飲　治痧已出。而瀉不止。</p>
<p>陳皮　厚朴　蒼朮　茯苓　牛子　澤瀉　木通</p>
<p>上姜水煎。</p>
<p>【濟世】四苓散　治麻疹泄瀉。須分新久。新瀉熱瀉宜之。</p>
<p>豬苓　澤瀉　白朮　茯苓</p>
<p>上加木通。水煎服。</p>
<p>按醫鑑曰。疹症寒瀉者。十中無一。如有傷食傷冷。不得已以理中湯。一服而止。</p>
<p>【保赤】升麻澤瀉湯　治麻疹自利。</p>
<p>豬苓　澤瀉　滑石　赤茯苓　甘草　黃連　升麻</p>
<p>上各等分。水煎服。</p>
<p>【保赤】平胃散　治麻疹出之時。泄瀉者。</p>
<p>蒼朮　厚朴　甘草　陳皮</p>
<p>上各等分。水煎服。或為末。調服亦可。</p>
<p>按疹出之時。自利不止。或瀉稀水頻數者。最為惡候。但要看其疹。若遍身稠密太盛。或紫色。或紅色甚者。則又不妨。蓋毒在大腸。非泄則鬱遏而不解。惟用平胃散加葛根連翹以解之而已。疹一發透。依期收去。自然瀉止。若疹已收。而瀉尤不止者。疹必未盡。再用前藥。加連翹、黃連、牛蒡子、木通、澤瀉、以分利之。若用訶子、肉蔻等澀滯之藥。則變腹脹、痞滿、喘急、不治之症矣。</p>
<p>【醫鑑】一方　小兒疹後。赤白痢疾。</p>
<p>黃連　甘草　杏仁　桔梗　木通　厚朴　澤瀉</p>
<p>上各等分。燈草水煎服。如下墜。加枳殼。</p>
<p>【保赤】黃芩芍藥湯　治麻症滯下者。</p>
<p>條芩（三錢）　白芍　升麻（各二錢）　甘草（一錢）</p>
<p>上水煎服。</p>
<p>【保赤】三黃丸　治麻後。赤白痢。裡急後重。身實者。</p>
<p>黃芩（蒸）　黃連（炒）　大黃（蒸過）</p>
<p>上各等分。為末糊丸。如梧桐子大。二三丸。白湯下。量大小虛實加減。</p>
<p>【保赤】香連丸　治症同前。身虛者。以此和之。</p>
<p>黃連（一兩）　吳茱萸（五兩）</p>
<p>上用少水拌勻。頓滾水內。半日取出。炒乾揀去茱萸不用。加木香三兩。不見火。共為細末。醋糊丸。米湯下。量大小加減。</p>
<p>按黃連苦寒。直折心家之火。恐其大寒之性。凝而不行。故以茱萸之辛溫。制之。木香以通利三焦。氣行而火降矣。且能監製黃連。此方也。一冷一熱。寒因熱用。最得制方之妙。</p>
<p>【保赤】黃芩湯　治麻後赤白痢。</p>
<p>黃芩（炒）　黃連（炒）　當歸（酒洗）　川芎　人參　木香　青皮（炒）　枳殼（炒）　檳榔　甘草</p>
<p>上各等分。水煎好。再加益元散。調服。</p>
<p>按疹出之時。曾作瀉痢。未經清解。至疹退之後。變為休息痢。不問赤白。裡急後重。晝夜無度頻並者。此餘毒在大腸也。須分虛實治之。實者三黃丸利之。虛者香連丸和之。後用黃芩湯。養血行氣為治。河間曰。養血而下利自止。行氣而後重自除。誠哉斯言也。鑑之。</p>
<p>【濟世】導赤散　治麻疹已出。譫語小便閉者。</p>
<p>生地　木通　甘草　淡竹葉</p>
<p>上水煎。</p>
<p>按此方清利心小腸之熱良劑。</p>
<p>【保赤】甘桔湯　疹出之時。咽喉腫痛。不能飲食者。此毒火怫鬱。而上薰咽喉也。以此湯。</p>
<p>甘草　桔梗</p>
<p>上水煎服。加玄參、牛蒡子、連翹。</p>
<p>【保赤】利咽解毒湯。</p>
<p>山豆根（一錢）　麥門（一錢）　牛蒡子（炒七分）　玄參（七分）　桔梗（七分）　防風（五分）　甘草（二分）</p>
<p>上水煎服。</p>
<p>【玉案】玄桔湯　治痧症。咽喉腫痛。</p>
<p>玄參　桔梗　牛蒡子　連翹　天花粉　甘草　淡竹葉（七片）</p>
<p>上生薑。水煎服。</p>
<p>【保元】清金降火湯　治麻疹後。熱乘肺金。聲啞不出。或咳或喘。</p>
<p>蘇梗　陳皮　黃連　黃芩（酒炒）　山梔子（炒）　石膏　玄參　貝母　瓜蔞　天門冬　麥門冬　當歸　生地　茯苓　桑白皮　杏仁　白芍　甘草</p>
<p>上生薑。水煎服。</p>
<p>【保元】一方　小兒疹後。咳嗽腹脹。喘急。煩躁。泄瀉。聲啞。唇口青黑。</p>
<p>黃連　黃芩　連翹　玄參　知母　桔梗　杏仁　白芍　麻黃　牛子　葛根　陳皮　厚朴　甘草</p>
<p>上水煎服。</p>
<p>【回春】防風通聖散　麻疹已出。大小便閉。</p>
<p>防風　川芎　當歸　白芍　連翹　薄荷　麻黃（各四分）　石膏　桔梗　黃芩（各八分）　白朮　山梔　荊芥（各三分）　滑石（二錢）　芒硝（四分）　甘草（一錢）　大黃（四分）</p>
<p>上水煎服。</p>
<p>【壽世】白虎解毒湯　麻疹已出。譫語煩躁作渴者。</p>
<p>石膏　知母　黃連　黃芩　黃柏　梔子　甘草</p>
<p>上水煎服。</p>
<p>【壽世】犀角解毒湯　麻疹已出。大便下血。或小便下血。吐血衄血。或二便閉澀。瘡疹稠密。熱渴赤痛等症。</p>
<p>犀角（一錢升麻代之）　生地（五分）　牡丹（一錢）　赤芍（一錢）　黃連　黃芩　黃柏　梔子</p>
<p>上水煎服。吐血衄血。加炒山梔。童便和服。</p>
<p>【入門】疹子沒。復餘熱內攻。循衣摸床。譫言妄語。神昏喪志者死。如熱輕餘毒未除。必先見諸氣色。雖預防之。始終以升麻葛根湯為主。或消毒飲。黃連解毒湯。隨症選用。乃忌魚腥蔥蒜之物。</p>
<p>【入門】麻疹始終雜症。皆熱熾也。初起已沒。及一切雜症。與痘毒大同。但始終藥宜清涼。雖然麻愛清涼。痘愛溫。不易常道。虛則補。實則瀉。醫家治法。故治麻亦有血虛而用四物湯。氣虛而用四君子湯。天寒傷冷。則溫中理中之藥。一時之權也。</p>
<p>【家藏】龜溪道三先生曰。疹後微熱不止者。錢氏曰。白朮散。</p>
<p>【醫鑑】麻疹正出之時。雖不進飲食者。但得麻疹淡紅潤澤。真正不為害也。蓋熱毒未解。內蘊實熱。自不必食也。退後若不食。當隨用四物湯。加砂仁。神麯、一二帖。決能食矣。如胃氣弱者。忌少下地黃也。</p>
